SunOnline: #VAAHAKA: Nuvaanan thafaatheh... episode: 12\nނުވާނަން ތަފާތެއް... - 12\nމުތައްހަރު އިބްރާހީމް (މުތާ) 03 Nov 2019, 10:39\n''މާދަން ހެނދުނު ދިހައެއް ޖަހާއިރަށް މިކޮޅަށް ދުރުވެވޭނެތޯ ކޮންޓްރެކްޓްގަ ސޮއިކޮށްލަން؟...''\nފޯނުގެ އަނެއްކޮޅުން ވިވިއަން ބުނެލި އަޑު މަލްސާއަށް އިވުނެވެ. އުފާވެރިކަން ހިތަށް ވެރިވެފައިވި މަލްސާއަށް ވަގުތުން ބޯޖަހާލެވުނެވެ. އެމަންޒަރު ދެކެން ވިވިއަން ގާތުގައި ނެތްކަން ހަނދާންވުމާއެކު ކުރެވީ މޮޔަކަމެއްކަން ހިތަށް އެރުމުން އަމިއްލަ ނަފުސަށް ހިނިތުންވެވުނެވެ. އަދި އަވަސްއަވަހަށް ވިވިއަންގެ ސުވާލަށް ޖަވާބު ދިނެވެ.\nފޯނުކޯލް ނިމުމުން ކަންފަތާއި ފޯނު ވަކިކޮށްލެވުނެވެ. އެނދަށް ހަށިގަނޑުގެ ބުރަހެލިކަން ދޫކޮށްލަމުން މުށުތެރޭގައި އޮތް ފޯނަށް ބަލަން މަލްސާއަށް އޮވެވުނެވެ. އޭރު އެތުންފަތުގައި ވަނީ ފުރިހަމަ ހިނިތުންވުމެކެވެ. ދެލޮލުގައި ވެސް ތަފާތު ވިދުވަރެއް ވިއެވެ. ޚިޔާލީ ދުނިޔެއެއްގައި ބަނދެވެމުން ދިޔަ މަލްސާ ސިއްސައިގެން ދިޔައީ ކޮޓަރީގެ ދޮރު ހުޅުވުނު އަޑަށެވެ. ޚިޔާލީ ދުނިޔެއިން ހޭލެވި ހަޤީޤަތާ ކުރިމަތިލާން ޖެހުނު މަލްސާ ކޮޓަރީގެ ދޮރާ ދިމާއަށް ބަލީލި ހިނދު އެތެރެއަށް ވަންނަނީ ގިޔާން އެވެ.\n''މި އީކުއޭޝަން ހަދަން އެހީއެއް ވެވިދާނެތަ؟...'' އަތުގައި އޮތް ހިސާބު ފޮތް ދައްކާލަމުން ގިޔާން އެދުނެވެ.\nގިޔާން ފެންނައިރަށް މަލްސާ އަވަސްއަވަހަށް އެނދުން ފޭބިއެވެ. މަލްސާއަށް ބަލާލި ގިޔާންއަށް ބުމަ އަރުވާލެވުނީ މަލްސާއަށް އައިސްފައިވި ކުއްލި ބަދަލު ދޭހަ ނުކުރެވިގެންނެވެ. ވާނުވާގެ ތެރޭގައި ވަނިކޮށް ވިދުވަރުގެ ހަލުވިމިނުގައި އައި މަލްސާ ގިޔާންގެ ގައިގައި ބައްދާލިއެވެ.\n''ވައި އާރ ޔޫ އެކްޓިންގް ވިޔާރޑް؟...'' ގިޔާންއަށް އަހާލެވުނެވެ.\nގިޔާންއާއި ދުރަށް ޖެހިލަމުން މަލްސާ ވެސް ކޮށްލީ ސުވާލެކެވެ. އަދި ހަށަން ބަނދެލަމުން ގިޔާންއަށް ބަލާލީ ޖަވާބެއްގެ އިންތިޒާރުގައިވާ މީހަކު ފަދައިންނެވެ. ގިޔާން މަލްސާއަށް ފުން ނަޒަރަކުން ބަލާލަމުން ބޯކަހާލިއެވެ. އަދި ވިސްނާލިއެވެ. އޭނައަށް ޖަވާބު ދެވުމުގެ ކުރިން ކެތްތެރިކަން ކޮޅުންލައިގެން ދިޔަ މަލްސާ އޭނައަށް ވަޒީފާ ހަމަޖެހިއްޖެކަމުގެ އުފާވެރި ޚަބަރު ކޮއްކޮއާ ހިއްސާކުރިއެވެ. އެއާއެކު ދޮންތަގެ އުފަލުގައި ގިޔާން ބައިވެރިވިއެވެ. ގިޔާންގެ މޫނުމަތިން ވެސް އުފާވެރިކަން ފެނުނެވެ.\n''މުސާރަވެސް އެހާ ރަގަޅު، އަދި އެތައް ބެނެފިޓެއް ވެސް ލިބޭ... ވަޒީފާއަށް ގޮސްގެން ސްޓޭބަލް ވީމަ ގިޔާ ގޮވައިގެން އެހެން ތަނަކަށް ބަދަލުވާނީ... އޭރުން ދޮންމަންމައަށް އަހަރެންގެ ފަރާތުން އުނދަގުލެއް ވެސް ނުޖެހޭނެތާ؟...'' މުސްތަޤުބަލާ މެދު ކުރަމުން އައި އުއްމީދުތައް ގިޔާންއާއި މަލްސާ ހިއްސާކުރިއެވެ. އެއީ އޭނަ އަބަދުވެސް ކުރަން ބޭނުންވެފައި ހުރި ކަމެކެވެ. އަމިއްލަ ބޯހިޔާވެރިކަމެއްގެ ދަށަށް ކޮއްކޮ ގޮވައިގެން ދާށެވެ. އޭރުން އެމީހުންނާ ދިމާއަށް އަޑުލާނެ އަދި ރުޅި އަންނާނެ މީހަކުވެސް ނުހުންނާނެއެވެ. މިނިވަންކަމާއެކު ހަމަޖެހިލައިގެން ނޭވާ ލުމުގެ ފުރުސަތުވެސް ފައިވެގެން ދާނެއެވެ. ހަޔާތުގައި މަލްސާ އަބަދު ދެކެމުން އަންނަ އެންމެ ބޮޑު ހުވަފެނެކީ އެއީއެވެ.\nރޭގަނޑުގެ ކެއުން ކުރިއަށް ދިޔަ ވަގުތު ޢާއިލާގެ އެންމެންގެ ގާތުގައި ވަޒީފާ ހަމަޖެހިއްޖެކަމުގެ އުފާވެރި ޚަބަރު މަލްސާ ދިނެވެ. ކާމެޒު ދޮށުގައި ހެޔޮހިތަކާއިގެން އޭނަގެ އުފަލުގައި ބައިވެރިވާން އިނީ ހަމައެކަނި ގިޔާންކަން މަލްސާއަށް ފާގަކުރެވުނެވެ. ބައްޕަގެ ފަރާތުން ފެނުނު ފަރުވާކުޑަކަމުން މަލްސާ ދެރަ ވިއެވެ. އެހެނަސް އެއީ އޭނަ މިހާރު އާދަވެފައިވާ ކަމެކެވެ. މަލްސާއަށް ހަށިފުރާ ނޭވާއެއް ދިއްކޮށްލެވުނެވެ.\nމަލްސާގެ ޖުމްލަ ވެގެން ދިޔައީ ޖަމީލާއަށް ބިރުވެރި ޚަބަރެކެވެ. އެއާއެކު ޖަމީލާއަށް އޭނަގެ އަތުގައި އޮތް އުލާއި ސަމުސާ ތަށީގެ ތެރެއަށް ދޫކޮށްލެވުނެވެ. މަލްސާގެ ފަރާތުން ފެންނަމުން ދިޔަ އުފާވެރިކަން ފެނި އޭނަ ގާތަށް ރުޅިއެވެ. މޭނުބައިކުރާ ގޮތްވެ ކާހިތް ވެސް ކެނޑިއްޖެއެވެ. ނުރުހުމުގެ ނަޒަރަކުން ކާމޭޒު ދޮށުގައި އިން ނޫރާލްއަށް ޖަމީލާ ބަލާލިއެވެ. މަލްސާ ކުރިއަރައިގެންދާ އިރު އޭނަގެ ހުރި ހަމައެކަނި އަންހެން ދަރިފުޅުގެ ދިރިއުޅުން ވަނީ އަޑިއަޅާލާފައެވެ. އެކަމާހުރެ ޖަމީލާ ވަކިން ބޮޑަށް ރުޅި އައެވެ. ނަމަވެސް ހިތުތެރޭގައި ރާވާފައި އޮތް ނުބައި މުރާދު ހާސިލުކުރަން ބޭނުންވާތީ ދެއްކުންތެރި ކަމާއެކު ހިނިތުންވެލިއެވެ. އަދި މަތިއޮމާންކޮށްލަމުން މަލްސާގެ އުފަލުގައި ބައިވެރިވާ ކަމަށް ހެދުނެވެ. ހިތާހިތުން ލަސްތަކެއް ނުވެ މަލްސާގެ އުފާތަކަށް ވިހަލާނެކަމަށް އަމިއްލަ ނަފުސަށް ވަޢުދުވަމުންނެވެ.\n''ހާދަ އުފާވެރި ޚަބަރެކޭ ތިދިނީ!، ކޮންތަނަކުންތަ ވަޒީފާ ހަމަޖެހުނީ؟...'' ފެންތަށިން ކޯވަރެއް ބޯލަމުން އެތެރެހަށީގައި ހިފާފައިވި ރުޅީގެ ހޫނަށް ފިނިކަން ގެންނަން މަސައްކަތްކުރަމުން ޖަމީލާ ވާހަކަދެއްކިއެވެ.\n''ޑަބްލިއު ކުންފުނިން!...'' މަލްސާ ޖަވާބުގައި ބުނެލިއެވެ. އެއާއެކެ ޖަމީލާ އައިސްފައި ހުރި ރުޅި ގަދަވެގެން ދިޔައެވެ. އެއީ ރާއްޖޭގައި ނަން މަޝްހޫރު ކުންފުންޏަކަށް ވީތީއެވެ. ޓީވީއާއި ނޫސްތަކުގައި އަބަދުމެ އެކުންފުނީގެ ކުރިއެރުންތަކުގެ ޚަބަރުތައް ގެނެސްދޭނެއެވެ. އެހާ ހައިބަތު ހުރި ކުންފުންޏަކުން ވަޒީފާ ހަމަޖެހުމުން މަލްސާއަށް ނުލާހިކު ރަގަޅު އާމްދަނީއެއް ލިބޭނެއެވެ. އެފަދަ ނިޢުމަތެއް މަލްސާއަށް ލިބުމުން ޖަމީލާގެ މޭގަނޑުގައި ދިލަ ނަގަން ފެށިއެވެ. ދަތްކުނޑިވިކާލެވުނެވެ.\n''ކޮން މަޤާމަކަށްތަ ދަނީ؟...'' ހުރިހާ އިރު ހިމޭނުން އިން ހުސޭނު ސުވާލުކުރިއެވެ. އެއާއެކު މަލްސާއަށް ބަލާލެވުނީ އޭނަގެ ބައްޕައަށެވެ.\n''ސެކްރެޓަރީއަކަށް...'' މަލްސާ ބުނެލިއެވެ. ހުސޭނުގެ ފަރާތުން ލިބިދާނެ ޖަވާބަކާ މެދު މަލްސާގެ ހިތަށް ނުތަނަވަސްކަން ވެރިވިއެވެ.\n''ކީކޭ؟... މޮޅަށް ކިޔަވައިގެން ހުރެވެސް އެފަދަ މަޤާމަކަށް ނޫނީ ދާކަށް ނޭގުނީތަ؟...'' ހުސޭނުގެ އަޑުގައި ހިތްހަމަނުޖެހުން ވިއެވެ. އޭނަގެ ނަޒަރުގައި އެއަށްވުރެން ރަގަޅު މަޤާމެއް ލިބުން މަލްސާއަށް ހައްޤެވެ. އެހާވެސް ރަގަޅަށް މަލްސާ ހުރީ ކިޔަވައިގެންނެވެ. އޭނަ ހިތްހަމަނުޖެހުނީ މަލްސާގެ ޤާބިލުކަމާއި އެކަށީގެންވާ ވަޒީފާއަކަށް ސެކްރެޓެރީއެއްގެ މަޤާމު ނުވާތީއެވެ. އެކަމުގެ ހިތްހަމަނުޖެހުން އޭނަ ފާޅުކުރިއެވެ.\n''ބައްޕާ، އަހަރެން ވަރަށް ގިނަ ތަންތަނަށް ކުރިމަތިލީ ފަހުން ޖަވާބެއް މިލިބުނީ ވެސް... ވަޒީފާއެއް ނެތި ގޭގައި ހުރުމަށް ވުރެން އެމަޤާމު ވެސް މާ ރަގަޅު ވާނެ...'' މަލްސާ ބުނެލިއެވެ.\n''މަލްސާ އެބުނީ ދޮގު ވާހަކައެއް ނޫން، އެތަނުގައި ހުރެފައި އެހެން ތަނަކަށް ވެސް ފަހުން ކުރިމަތި ލެވިދާނެއެއްނު...'' މަލްސާގެ އިތުބާރު އޭނައަށް ލިބެން ބޭނުންވެފައި ހުރި ޖަމީލާ އަވަސްއަވަހަށް މަލްސާގެ ވާހަކައަށް އެއްބާރުލުން ދެމުން ބުނެލިއެވެ. އެކަމުން މަލްސާއަށް ހައިރާންކަން ލިބުނެވެ. އޭނަ ހީކުރީ ޖަމީލާގެ ފަރާތުން ލިބޭނީ މަލާމާތުގެ ބަހެއް ކަމަށެވެ. ނަމަވެސް އޭނައަށް ފެނުނީ މުޅިން އެހެން މަންޒަރެކެވެ. ޖަމީލާއަށް އަންނަ ކުއްލި ބަދަލުތައް ދޭހަ ކުރުން މިހާރު މަލްސާއަށް ވެފައިވަނީ އުނދަގޫ ކަމަކަށެވެ. ގިޔާން އެދުނު ފަދައިން މިހާރު ޖަމީލާއާ މެދު ކުރިއަށް ވުރެން ބޮޑަށް ސަމާލުވާން އޭނަގެ ޒަމީރު އަބަދުމެ އިންޒާރު ދެއެވެ. އެގޮތް ނޭގޭ ބަދަލުތަކުގެ ފަހަތުގައި ކަމެއް ވަންހަނާ ވެފައި ވެދާނެތީއެވެ. ޝައްކުވާ ފަދަ ކަންކަން ވެސް ޖަމީލާގެ ފަރާތުން މިހާރަކަށް އައިސް ފެންނެއެވެ. ނަމަވެސް ނޭގެނީ ޖަމީލާގެ ހިތުގެ މުރާދެވެ.\n''އެންމެ ރަގަޅު، މަލްސާ ބޭނުން ގޮތެއް ހަދާ......'' ހުސޭނު ބުނެލިއެވެ. އެއާއެކު ހަމަޖެހުމުގެ ނޭވާއެއް މަލްސާއަށް ދޫކޮށްލެވުނެވެ. އަދި ހުސޭނުއާއި ހިނިތުންވުމެއް ބަދަލުކޮށްލިއެވެ.\nދެ ހަފްތާއެއް ފަސް...\nހެނދުނެވެ. އުޑުމަތީގައި ވިއްސާރަ ވިލާތައް ބޯވަމުން ދިޔައެވެ. ހިނދަށްހިނދަކަށް ދުނިޔެމަތި ބަނަކުރަމުން ދިޔަ އިރު އަންނަން އުޅޭ ތޫފާނުގެ އިންޒާރުތައް ދެމުން ދިޔައީ ބާރުވަމުން ދިޔަ ވައި ރޯޅިތަކުންނެވެ. ވިއްސާރަ އޮއްސާލުމުގެ ކުރިން މަންޒިލާ ހަމައަށް ދާން މަލްސާ ދިޔައީ ހަލުވި ފިޔަވަޅުތަކުގައެވެ. ވާރޭ ކަނި ޖަހަން ފެށީ އޭނައަށް އޮފީހާ ހިސާބަށް ދެވުނު ފަހުންނެވެ. އުޑަށް އަވަސް ނަޒަރެއް ދިން ހިނދު ދުނިޔެމަތި ވަނީ އިހުނަށްވުރެން ބަނަ ވެފައެވެ. ވަރޭ ވެހެން ފަށައިފިކަމުގައި ވަނީ ނަމަ މިއިން ޒަމާނަކު ވެސް ހުއްޓާލަފާނެ ހެނެއް ހިޔެއް ނުވެއެވެ.\nމަލްސާ އޮފީހަށް ވަން ވަގުތަކީ ވިވިއަން ވެސް އޮފީހަށް ވަން ވަގުތެވެ. އުފާވެރި ހިނިތުންވުމަކާއެކު ވިވިއަންއަށް ދުވަހުގެ މަރުހަބާ މަލްސާ ކިޔާލިއެވެ. އަދި އެކުއެކީގައި ހިނގައިގަތީ ލިފްޓާއި ދިމާއަށެވެ. ފާއިތުވެ ދިޔަ ދެ ހަފްތާގެ މުހުލަތުގެ ތެރޭގައި ވިވިއަންގެ ފަރާތުން ވަޒީފާއާ ބެހޭ ގިނަ ކަންތައްތައް މަލްސާ ވަނީ ދަސްކޮށްފައެވެ. އައު ކަންތައްތައް ދަސްކުރުމަކީ މަލްސާ ނުހަނު ގަޔާވާ ކަމެކެވެ. ވަޒީފާއި ދެމި ހުންނަން ބޭނުން ވާތީ ހުރިހާ ކަމަކަށް ވެސް އޭނަ ޝައުޤުވެރިކަން ބަހައްޓައެވެ.\n''މިއަދު މަލް އިނގޭ ހުރިހާ ކަމެއް ބަލަހައްޓާނީ، އަހަރެން ހުންނާނީ ބަލަން، މަލްގެ ވޯކް ޕްރޮގްރެސް ވަރަށް ރަގަޅު...'' ލިފްޓަށް އަރަމުން ވިވިއަން ބުނެލިއެވެ. އޭރު ބޯކޮށް ވާރޭވެހެން ފެށި އަޑު ފަޒާގައި ގުގުމާލައިފިއެވެ.\nލިފްޓްގެ ދޮރު ލެއްޕުމުގެ ކުރިން ފެނުނީ ބާރު ހިނގުމެއްގައި އައި އަޝްކާން ލިފްޓަށް އެރިތަނެވެ. ވާރޭގެ އަސަރު ކޮންމެވެސް ވަރަކަށް އެމޫނުގައި ވިއިރު ބޮލުގެ އިސްތަށިގަނޑުގައި ވެސް ފެނުގެ ތެތްކަން އެކުލެވިގެން ވިއެވެ.\nއަޝްކާން ފެންނައިރަށް ވިވިއަންއާއި މަލްސާއަށް އެކުއެކީގައި ދުވަހުގެ ތަހުނިޔާ ކިޔާލެވުނެވެ. މަލްސާމެންނަށް އަވަސް ނަޒަރެއް ދިން އަޝްކާން ހިނިތުންވެލިއެވެ.\nލިފްޓްގެ ދޮރު ހުޅުވެން ދެން މަލްސާގެ ނަޒަރު ހުއްޓިފައިވަނީ އަޝްކާން އަށެވެ. ހަފްތާއެއް ފާއިތުވެގެން ދިޔަ އިރުގައި ވެސް އަޝްކާން ފެނުމުން އޭނައަށް އަންނަ ބަދަލުތަކަށް ނިމުމެއް ނުވާ ކަހަލައެވެ. ގިނަ ފަހަރަށް ކައިރީގައި ހުންނަ މީހަކަށް ވެސް އޭނަގެ ހިތުގެ ވިންދު އަވަސްވެގެންދާ މިންވަރު ފާހަގަކުރެވިދާނެތީ އެކަމުގެ ނުތަނަވަސްކަން މަލްސާގެ ހިތުގައި އޮވެއެވެ. ވާހަކަދައްކާ އިރުގައި ވެސް މީހާ ފިނިވެއެވެ. އެބަދަލުތަކުން އަރައިގަނެވިދާނެބާއޭ މަލްސާގެ ހިތުގައި ސުވާލުއުފެދިފައި ވިއެވެ. ކުރީ ދުވަހެއްގައި އަޝްކާންގެ ތޫނުފިނި ނަޒަރު އޭނައަށް ހުއްޓުމުން ފައި އޮޅިގެން އޭނަ ނުވެއްޓުނީ ވެސް ކިރިޔާއެވެ. އެދުވަހު އޭނައަށް ބަލާލުމުގައި އަޝްކާންގެ ނަޒަރުގައި ތަފާތުކަމެއްވ އެކުލެވިގެންވިހެން މަލްސާއަށް ފާހަގަ ކުރެވުނެވެ. ނޫނީ އެއީ އޭނަ ދެކެމުންދާ ހުވެފެންތަކުގެ ސަބަބުން ލޮލަށް ދައްކާލި ބިލާހެކޭ ވެސް މަލްސާގެ ހިތަށް އެރިއެވެ. އޭނަ ފަދަ މެދުފަންތީގެ އާންމު އަންހެންކުއްޖަކަށް އަޝްކާން ބަލަންވީ ވެސް ކީއްވެގެން ހެއްޔެވެ؟ އަޝްކާންގެ އެންމެ އިޝަރާތަކުން ވެސް ފިދާވާން އޭނައަށް ވުރެން ރީތި، ފައިސާވެރި އަދި ޒަމާނަށް ފެތޭ އަންހެންކުދިން ތިބޭނެއެވެ. އެހުރިހާ ކުދިންތަކުގެ ތެރޭން ފުރޭނިގެން އައިސް އަޝްކާންގެ ސަމާލުކަން އޭނައަށް ހުއްޓުން އެއީ ވުން މުސްތަހީލުކަމެކެވެ. އެފަދަ ޚިޔާލުތައް ހިތަށް ވެރިވެގެން ދިއުމާއެކު ހިތްމަރުވެދާހެން މަލްސާއަށް ހީވެއެވެ. ލިބުން އަދި ހާސިލުވުމެއް ނެތް ފަރާތަށް އޭނަގެ ހިތް އެދޭތީއެވެ. ދުރުން ބަލައިގެން ހިތްހަމަޖައްސާލުން ނޫން އިތުރު އެއްވެސް ގޮތެއް އޭނައަކަށް ނެތެވެ.\nހަށިފުރާ ދޫކޮށްލި އުދާސްކަމުގެ ނޭވާއަށް ފަހު މަލްސާ އިސްތިރިކޮށްލިއެވެ.\nލިފްޓުން ނިކުމެވުމާއެކު އަޝްކާން ގޮސް ވަނީ އޭނަގެ ކެބިންއަށެވެ. ވިވިއަންއާއި އެކީގައި ދިޔަ މަލްސާ އިށީނީ އެމީހުނަށް ހާއްސަކުރެވިފައިވާ މޭޒުގައެވެ. އޭރުވެސް ވާރޭގެ ހިތްގައިމު އަޑު ލުއި މިޔުޒިކެއްގެ ސިފާގައި ފެތުރިފައިވިއެވެ. އިރުކޮޅެއް ފަހުން ގޮނޑިން ތެދުވި ވިވިއަން ގޮސް އެތާ ހުރި ކުޑަ ދޮރުތަކުގެ ފޮތިތައް ކަހާލިއެވެ. އެއާއެކު ތެތްފިނިކަން ސަވާރުވެފައިވި ބިއްލޫރިގަނޑުތަކަށް އޮހޮރެމުން ދިޔަ ވާރޭގެ ހިތްގައިމު މަންޒަރު ހާމަވެގެން ދިޔައެވެ. އެމަންޒަރު ބަލަން އިން މަލްސާގެ ތުންފަތަށް ލުއި ހިނިތުންވުމެއް ވެރިވިއެވެ. މޫސުމުގެ ދުވަސްތަކުގެ ތެރޭން އޭނައަށް އެންމެ ހިތްގައިމީ ވާރޭވެހޭ ދުވަސްތަކެވެ.\n''ބޮސްއަށް ދޭން ހެނދުނު ކޮފީ މިއަދު ތައްޔާރުކުރާނީ މަލް...'' މަލްސާއަށް ބަލާލަމުން ވިވިއަން ބުނެލިއެވެ.\nވިވިއަންގެ މޭޒާއި ކައިރީގައި ކުޑަ ޓީ ރޫމެއް ހުރެއެވެ. އެތާނގައި ބޮޑު ކިޗެން ކެބިނެޓެއް ބަހައްޓާފައި ހުންނައިރު ތަފާތު ރަހަތަކުގެ ކޮފީ ތައްޔާރުކުރެވޭނެ ފަދަ ކޮފީ މެޝިނެއް ވެސް ހުރެއެވެ. ހަމައެއާއެކު އަޝްކާންއާއި ބައްދަލުކުރަން އަންނަ މެހެމާނުންނަށް ކޮފީ ގެނެސްދޭން ތަފާތު ޑިޒައިންތަކަށް ފަރުމާ ކުރެވިފައިވާ ތަބަކާއި، ކޮފީ މަގުތަކުގެ އިތުރުން ތަށިތައް ވެސް ހުރެއެވެ. އޭގެ އިތުރުން ތަށިތައް ދޮވެލަން ޒަމާނީ ސިންކެއްވެސް ހުރެއެވެ. އެއީ ކުޑަވަރެއްގެ ބަދިގެއެއް ކަހަލައެވެ. އެތަނުން ވެސް ފެންނަނީ މުއްސަނދިކަމެވެ. ފިލްމުތަކުން ފެންނަ ފަދަ ތަނަވަސްކަމެވެ. އެފަދަ ތަނެއް އޮފީހެއްގައި ހުއްޓާ މަލްސާއަށް ފެނުނު އެއީ ފުރަތަމަ ފަހަރެވެ.\nވިވިއަން އިރުޝާދު ދީފައިވާ ފަދައިން މަލްސާ ކޮފީ ތައްޔާރުކުރިއެވެ. އަދި ތަބަކަށް ކޮފީއާއި އިތުރަށް ބޭނުންވެދާނެ ސާމާނުތައް ހަމަކޮށްގެން މަލްސާ ގޮސް އަޝްކާންގެ ކެބިންގެ ދޮރުގައި ޓަކި ދިނެވެ. އޭގެ އިރުކޮޅެއް ފަހުން އަޝްކާންގެ އަޑު އިވުނެވެ.\nމަލްސާ އެތެރެށް ވަން ވަގުތަކީ ކުޑަދޮރުކައިރީގައި ހުރި އަޝްކާން ދެޖީބަށް އަތްޖަހާލަމުން ފަސްއެނބުރި ބަލާލި ވަގުތެވެ. ގަމީހުގެ އަތުކުރި ވަނީ އެބާރުގަދަ މުލައްދަނޑިއާ ހަމައަށް އޮޅާލާފައެވެ. ވާރޭގެ ހަމަލާތައް އަމާޒުވަމުން ދިޔަ ކުޑަ ދޮރު ކައިރިން އަޝްކާން ފެނުމުން އިތުރު ހިތްގައިމުކަމެއް އެކުލެވިގެންވާ ހެން މަލްސާއަށް ހީވިއެވެ.\n''މާޝާﷲ....'' އަޝްކާންގެ ރީތިކަމާއި ފިރިހެންވަންތަކަން ހިތަށްވެރިވެގެން ދިއުމުން މަލްސާއަށް ހިތާހިތުން ބުނެލެވުނެވެ. އަދި އޭނަގެ ހިތުގެ މައްޗަށް ބާރުފޯރުވަމުން ކެބިންގައި ހުރި ސޯފާއާ ދިމާއަށް ހިނގައިގަތެވެ. ސޯފާ ކުރިމަތީ ހުރި ވަށް މޭޒުމަތީ އަތުގައި އޮތް ތަބައް ބަހައްޓަމުން ހިންދެމިލި މަލްސާ އަޝްކާންއަށް ބަލާލިއެވެ. އެހުރިހާ އިރުވަންދެން މަލްސާގެ ހަރަކާތްތަކަށް ބަލަން އަޝްކާން ހުރިކަން ފާހަގަ ކުރެވުނީ ދެނެވެ. އޭގެ ސަބަބުން މަލްސާގެ މެޔަށް ފިނިވިއެވެ. އަވަސްއަވަހަށް އަޝްކާންއާއި ނުތަނަވަސްކަމުގެ ހިނިތުންވުމެއް ބަދަލުކޮށްލެވުނެވެ. އެތޫނު ނަޒަރު ހުއްޓޭ ކޮންމެ ފަހަރަކު މީހާއަށް އެވާ ގޮތްތައް ބުނެދޭން މަލްސާއަށް ދައްޗެވެ. ނަފުސުގެ މައްޗަށް ބާރުފޯރުވުން އޭނައަށް ވަނީ ދަތި ކަމަކަށެވެ.\nއެދެމެދަށް ވެރިވެފައިވި ބީރައްޓެހިކަމާއި ހަމަހިމޭންކަމުން މަލްސާއަށް އިތުރު ނުތަނަވަސްކަމެއް ގެނެސްދިނެވެ. އަވަސްއަވަހަށް އަދަބުއިހުތިރާމް އަދާކުރަމުން ކެބިން އިން ނިކުންނަން ހިނގައިގަނެވުނީ އެހެންވެއެވެ.\nހަލުވި ފިޔަވަޅުތަކެއްގައި ކެބިން އިން ނިކުންނަން ދިޔަ މަލްސާގެ ފައިނޯޅުނީ ވެސް ކިރިޔާއެވެ. އަވަސްއަވަހަށް ފިޔަވަޅުތަކަށް ސަމާލުވެގެން ގޮސް ހުޅުވާލި ދޮރުން މަލްސާ ބޭރަށް ދެމިގެން ފިއެވެ.\nހަށަން ބަނދެލަމުން މަލްސާ ނިކުމެގެން ދަންދެން ބަލަން އަޝްކާން ހުއްޓެވެ. އެއަށްފަހު އޭނައަށް ދެފަރާތަށް ބޯހޫރާލެވުނެވެ. މަލްސާއަށް އެއަންނަ ކުއްލި ބަދަލުތަކުން އޭނަ ހައިރާން ވެސް ވިއެވެ. ބައެއްފަހަރު ސުވާލު އުފެދެއެވެ. އަނެއްބައިފަހަރު ހިނިތުންވެވެއެވެ.\n''ސްޓްރޭންޖް ގާރލް...'' އަޝްކާންއަށް ހިތާހިތުން ބުނެވުނެވެ.\nހަވީރުގެ ވަގުތެވެ. ވިވިއަން ފާޚަނާއަށް ދިއުމުން މަލްސާ އިނީ އެކަނިވެފައެވެ. ކަމެއް ނެތި ފޫހިވުމުން މަލްސާ ކޮމްޕިއުޓަރުން ދިވެހި ނޫހެއް ހުޅުވާލައިގެން އިނެވެ. ނޫސް ހާވަމުން ދަނިކޮށް ކަމުދާ ކަހަލަ ވާހަކައެއް ފެނުމުން ވާހަކައިގެ ދުނިޔެއަށް ގެއްލިފައި ވިއެވެ. އެހެން އިންދާ ސިއްސައިގެން ދިޔައީ ފިރިހެނަކު ކަރުކެހިލި އަޑަށެވެ. ސިއްސައިގެން ދިޔަ މަލްސާއަށް ހީވީ މޭގަނޑު އަނގަޔަށް އައިހެންނެވެ. ދެލޯބޮޑުކޮށްލަމުން އޭނައަށް އިސްއުފުލާލެވުނެވެ. އޭރު މޭޒުގައި ދެއަތް އަޅުވާލައިގެން އޭނައަށް ބަލަން ޒުވާނަކު ހުއްޓެވެ. މަލްސާއަށް ފުންމައިގެންފައި ގޮނޑިން ތެދުވެވުނެވެ. ކުރިމަތިން ފެންނަމުން ދިޔަ ޒުވާނާ ކޮންމެވެސް ތަނަކުން ފެނުނު ހަނދާނެއް މަލްސާ ވިއެވެ. ނަމަވެސް މީހާއަށް ލިބިފައިވި ނުތަނަވަސްކަމުގެ ސަބަބުން ވިސްނައިގަންނަން އުނދަގޫވިއެވެ.\nމަލްސާއަށް އައިސްފައިވި ބަދަލުތަކުން އަޑުވީއްލާ ހެވިދާނެތީ ކައްޔިސްއަށް ތުންފަތުގައި ދަތް އަޅާލެވުނެވެ. ބިރުން ގޮސް މަލްސާގެ މޫނު ހުދުވެފައިވާ މަންޒަރު ފެނުމާއެކު ސަމާކަން ފިލައި ސީރިޔަސް ވިއެވެ. މަލްސާއާ މެދު ހަމްދަރުދީވެވުމުން ކައްޔިސް މަޢާފަށް އެދެވުނެވެ.\n''ސީމްސް ލައިކް އައި މެޓް ޔޫ ބިފޯރ، އާހ... އެދުވަހު ޝާންގެ ކެބިން އިން ނިކުމެގެން ދަނިކޮށް މުޑިއެރި ކުއްޖާ ދޯ ތީ؟، ސޯ އިޓް ސީމްސް ލައިކް ޔޫއާރ ދަ ރިޕްލޭސްމެންޓް ފޯރ ވިވިއަން... ހާއި!... އައެމް ކައްޔިސް، ބޭނުން ނަމަ ކިޔާ ކިޔަސް ރަގަޅުވާނެ، އަހަރެންމީ ޝާންގެ ބެސްޓް ފްރެންޑް، ވެލް އެއީ އިތުރު ފްރެންޑަކު ވެސް ހުރި މީހެއް ނޫން، އެހެންވީމަ ހުރި ހަމައެކަނި އެކުވެރިޔާއޭ ބުންޏަސް ދޮގަކަށް ނުވާނެ، ޔޫ ނޯ، ޝާންގެ ސޯޝަލް ސްކިލްސް ނުހުންނާނެ އެހާ ރަގަޅަކަށް..... އެނީވޭސް އިޓް ވޯސް ނައިސް މީޓިންގް ޔޫ، އެންޑް ޔޫ އާރ؟...''\nދަތްދޮޅީގައި އަތްވިއްދާލަމުން މަލްސާއަށް ފުން ނަޒަރެއް ދިން ކައްޔިސް ވާހަކަދެއްކިއެވެ. އަޝްކާންއާއި ކައްޔިސްގެ މިޒާޖުގައި ހުރި ތަފާތު މަލްސާއަށް ފާހަގަ ކުރެވިގެން ދިޔައީ އެނދަޑިވަޅުގައެވެ. މިވީ ހަފްތާގެ ތެރޭގައި އޭނައާއި އަޝްކާންއާ ދެމެދު ދެކެވުނު ވާހަކަޔަށް ވުރެން އެންމެ މިނެޓެއްގެ ތެރޭގައި އޭނައާއި ކައްޔިސްއާ ދެމެދު ވާހަކަތައް ބަދަލުކުރެވިއްޖެއެވެ. ކައްޔިސްގެ ވާހަކަދެއްކުމުގެ ރާގުގައި ވެސް ވަނީ އެކުވެރިކަމެވެ.\nކައްޔިސް ހުރީ ނުރަސްމީ ހެދުމުގައެވެ. ޓީޝާޓަކާއި ޖިންސެއްލައިގެން ހުރިއިރު ކޮނޑުގައި ދަބަހެއްއަޅުވާފައި އޮތެވެ. ހީވާގޮތުން ކޮންމެވެސް ތަނަކަށް ދާން ނުވަތަ އައިސްގެން އުޅޭ ކަހަލައެވެ.\n''މަލްސާ...'' ހިނިތުންވުމަކާއެކު މަލްސާ ތަޢާރަފްވެލިއެވެ. އަދި ސަލާމަތް ކައްޔިސް ދިއްކޮށްލި އަތުގައި އޭނަ ހިފިއެވެ.\n''މަލްސާ!...'' މަލްސާގެ އަޑުގެ ދަށުން ކައްޔިސް ތަކުރާރުކޮށްލީ މަސްތުގައި ޖެހިފައިވާ މީހަކު ފަދައިންނެވެ. އޭގެ ސަބަބުން މަލްސާއަށް ހެވުނެވެ. ކައްޔިސްގެ މިޒާޖުންވެސް އެއީ ސަމާސާއަށް ލޯބިކުރާ ޒުވާނެއްކަން މަލްސާއަށް ދެނެގަނެވުނެވެ. މާކަ ގިނަ ވާހަތަކެއް ނުދެކެވުނަސް ބީރައްޓެހިކަމެއް އިހުސާސްނުކުރެވުނީ އެހެންވުމުންކަމަށް ވެދާނެއެވެ.\nމަލްސާގެ އަޑުގެ ދަށުން ހުނުމުގައި ކައްޔިސްއަށް ވެސް ބައިވެރި ވެވުނެވެ.\n''ވަރަށް ރީތި ހިނިތުންވުމެއް...'' މަލްސާއަށް ބަލާލަމުން ކައްޔިސް ބުނެލިއެވެ. ''އަބަދުވެސް ހިނިތުންވާތި، އިޓް މޭކްސް ޔޫ މޯރ ބިއުޓިފުލް...''\nބޭރުތެރޭން ހުނުމުގެ އަޑުއިވުމުން އަޝްކާން ކެބިން އިން ނިކުތެވެ. ކައްޔިސް ނުހަނު ގަޔާވެފައި މަލްސާއާއި ވާހަކަދައްކަން ހުރި ތަން އަޝްކާންއަށް ފެނުނެވެ. ހަމައެއާއެކު މަލްސާގެ ތުންފަތުގައިވި ފުރިހަމަ ހިނިތުންވުން ވެސް އޭނައަށް ފާހަގަކުރެވުނެވެ. އޭގެ ސަބަބުން ހައިރާންކަން ލިބުނެވެ.\nކީއްވެގެންކަމެއް އަޝްކާންއަކަށް ނޭގުނެވެ. އޭނައަށް ކައްޔިސްއާއި މަލްސާގެ ގާތަށް ދިއުމަށް ހިނގައިގަނެވިއްޖެއެވެ.\n''ކޮން އިރެއް ކިޔާ އަންނާނެ އިރެއްގެ އިންތިޒާރުގައި ހުންނަތާ؟، ލަސްވާނެ ނަމަ ގުޅާފަ ބުނެލެވިދާނެ ދޯ...'' އަޝްކާންގެ އަޑަށް ދެޒުވާނުންވެސް ވާހަކަތައް މެދުކަނޑާލަމުން އަޝްކާންއަށް ބަލާލިއެވެ.\n''އައި މިސްޑް ޔޫ ޓޫ!، ފްލައިޓުން ފޭބި ގޮތަށް މިއައީ، އެހެންނޫނަސް ވެހޭ ވާރޭގެ ތެރޭގަ އަންނަން އުނދަގޫވާނެ ދޯ... އަހަރެންގެ ކާރަށް މައްސަލައެއް ދިމާވެގެން އެންމެފަހުން އަންނަން ޖެހުނީ ވެސް ރައްޓެއްސަކާ އެކުގައި...'' ކައްޔިސް ބުނެލިއެވެ. އޭރު އަޝްކާން އައިސް އޭނަ ގާތަށް ހުއްޓެނީއެވެ.\n''މިތާ ވާހަކަދައްކަން ހުރުމަށް ވުރެން ކެބިންއަށް އައުން މުހިންމެއް ނުވިތަ؟، ފުރަތަމަ ވެސް ބުނިން ދޯ މުހިންމު ކަމެއްގަޔޭ އަންނަން ބުނީ...'' ފަޓުލޫނުގެ ޖީބަށް އަތްޖަހާލަމުން އަޝްކާން ބުނެލިއެވެ. އޭނަގެ ނަޒަރު ކައްޔިސްއަށް ހުއްޓުމުގެ ކުރިން ފުރަތަމަ ދަތުރުކުރީ މަލްސާ އަށެވެ. މަލްސާގެ މޫނުމަތިން އިރުކޮޅެއް ކުރިން ފެންނަން ހުރި އުފާވެރިކަން ފަނޑުވެ ސީރިޔަސްކަން ވެރިވެފައިވާތަން އަޝްކާންއަށް ފެނުނެވެ. އޭނަގެ ހާޒިރުގައި އެއީ އަބަދުމެ މަލްސާގެ ފަރާތުން ފެންނަ ސިފަތަކެވެ. ނުތަނަވަސްކަމާއި ހާސްކަމެވެ. އެއީ ކީއްވެގެން ހެއްޔެވެ؟\n''ހޫނ ފެށީ ދޯ... އަހަރެން ކުޑައިރުކޮޅަކަށް މަލްސާއާއި ވާހަކަދައްކާލަން މަޑުކުރީޔޭ، މިހާރު މިހިރީ ޝާންއަށް ވަގުތު ދީގެން، ހިލޭ މީހަކަށް ފެނިއްޖެއްޔާ ހީވާނީ ތީ އަހަރެންގެ ކޮންޓްރޯލިންގް ބޯއިފްރެންޑް ހެން... ސީރިޔަސްލީ!...'' މަލްސާއަށް ވަދާއުގެ ހިނިތުންވުމެއް ދެމުން ކައްޔިސް ބުނެލިއެވެ. އަދި އަޝްކާން ކޮނޑަށް އަތް ވައްޓާލަމުން ކެބިންއާއި ދިމާއަށް ހިނގައިގަތެވެ. މަލްސާއަށް އަވަސް ނަޒަރެއް ދިން އަޝްކާން ކައްޔިސްއާއެކު ހިނގައިގަތެވެ.\n''ހާދަ ރީތިކުއްޖެކޭ މިފަހަރަކު ތި ނެގީ، މަލްސާއަށް އުނދަގޫ ނުޖައްސައްޗޭ!... އެހާ އިނޮސެންޓް ކުއްޖަކަށް ބުރަ މައްސަކަތް ޖައްސާކަށް ވެސް ނުވާނެ!...'' ކެބިންއަށް ވަންނަމުން ކައްޔިސް ބުނެލިއެވެ. އެއާއެކު ހިތްހަމަނުޖެހެމުގެ ނަޒަރަކުން އަޝްކާން ބަލާލިއެވެ. މާގިނައިން ކައްޔިސް މަލްސާގެ ވާހަކަދެއްކުމުން އަޝްކާންއަށް ކަމަކުނުދިޔައެވެ.\n''ފައިން...'' އަޝްކާންގެ ބެލުމުގައިވި ނުރުހުންތެރިކަމުން ކައްޔިސް އަމާންކަން ދިނެވެ. އަޝްކާންއަށް އައި ކުއްލި ބަދަލުން އޭނައަށް ހައިރާންކަން ވެސް ލިބުނެވެ.\nކައްޔިސް އަޝްކާންއާއެކުގައި ގޮސް ސޯފާގައި އިށީނެވެ.\nއިރުކޮޅެއްގެ ހިމޭންކަމަކަށްފަހު ކައްޔިސްގެ އެހީ ބޭނުންވަނީ ކޮންކަމެއްގައިކަން އަޝްކާން ހާމަކުރިއެވެ. ކައްޔިސްއަކީ ނަފުސާނީ ޑޮކްޓަރަކަށް ވުމުން ދިމްނާގެ ނަފުސާނީ ދުޅަހެޔޮކަމާ މެދުގައި ވެފައި ހުރި ކަންބޮޑުވުންތަކާއި، އެހީވެވޭނެ ގޮތްތަކާ މެދުގައި މަޝްވަރާ ކުރަން ބޭނުންވީއެވެ. ހިލޭ މީހެއްގެ ގާތަށް ފަރުވާއަށް ދިއުމަށް ވުރެން އެންމެ ބޮޑަށް އިތުބާރުކުރެވޭ އެކުވެރިޔާގެ ފަރާތުން ދޮންތައަށް ފަރުވާ ލިބެން އަޝްކާން ބޭނުން ވިއެވެ. ހަމައެއާއެކު ހުރިހާ ގޮތަކުން ވެސް އޭނަގެ ދޮންތައަށް އުސައިދު ފަރާތުން ލިބިފައިވި އަނިޔާތަކާއި ވޭން ފަސޭހަކޮށްދޭން އަޝްކާން ބޭނުން ވިއެވެ. މަދަދުވެރިވުމުގެ ގޮތުން އޭނައަށް ކޮށްދެވެން މިހާރު އޮތް ހަމައެކަނި ކަމަކީ އެއީއެވެ. އެތައް ފަހަރެއްގެ މަތިން ވިސްނައިދީގެން ވެސް އުސައިދުއާއި މެދު ޤާނޫނީ ފިޔަވަޅުއަޅަން ދިމްނާ ވަނީ އިންކާރުކޮށްފައެވެ. ޢާއިލާގެ ތެރޭގައި ހިލިގެންދާނެ މައްސަލަތަކުގެ މައްޗަށް ވިސްނާފައެވެ. އެކަމާ ހުރެވެސް އަޝްކާން ރުޅިއައެވެ. އަމިއްލަ ނަފުސަށްވުރެން ބޮޑަށް އެހެންމީހުންނާ މެދު ދިމްނާ މާބޮޑަށް ވިސްނާތީއެވެ.\nއަޝްކާންގެ ވާހަކަތައް ނިމުމުން އިރުކޮޅެއް ވަންދެން ވިސްނަން ކައްޔިސްއަށް ހުރެވުނެވެ. ދިމްނާގެ ވޭނުން ފުރިގެންވި ދިރިއުޅުން ހާމަވެގެން ދިއުމުން އޭނަ ހުރީ ދެރަވެފައެވެ. ހިތުގައި ޖެހިފައެވެ. އެހީ ވާން ބޭނުން ވެފައެވެ.\nއަޝްކާންއާއި ކައްޔިސްގެ ދެމެދުގައި މަޝްވަރާތަކެއް ކުރެވުނެވެ. އެންމެ ފުރަތަމަވެސް ކައްޔިސް ދިން ލަފާ އަކީ އުސައިދުގެ ގާތުން ދިމްނާ ވަރިވުމެވެ. އޭރުން އައު ހަޔާތަކާއި ކުރިމަތިލުމަށް އުއްމީދާއި ހިތްވަރު ލިބިގެން ދާނެތީއެވެ.\nއޮފީސް ނިމުމުން މަލްސާ ބޭރަށް ނިކުތް އިރު ބޯކޮށް ވާރޭވެހެމުން ދިޔައެވެ. ވިވިއަން ރައްޓެހިވެގެން އުޅޭ ލޯބިވެރިޔާ ވިވިއަން ބަލާ އައުމުން މަލްސާ އެކަނި ވިއެވެ. ކުޑައެއްވެސް ނުލާ އާދެވުމުން ގެއަށް ދާނެ ގޮތެއް ނޭގި މަލްސާ ހުރީ އޮފީހުގައި ތާށިވެފައެވެ. މަގުން ދާ ޓެކްސީއެއް ވެސް ލިބޭ ގޮތެއް ނުވިއެވެ. ވާރެއާ ތެމިގެން ގޮސްފިނަމަ ބަލިވެދާނެތީ މަލްސާ ހުރީ ގޮތް ހުސްވެފައެވެ. އެހެން ހުއްޓާ އަޝްކާންއާއި ކައްޔިސް ނިކުތްތަން މަލްސާއަށް ފެނުނެވެ. އޭރުވެސް ދުއްވާއެއްޗެއް އަތުޖެހޭތޯ މަލްސާ މަސައްކަތްކުރަމުން ދިޔަ އެވެ. އެކަން ފާހަގަވި ކައްޔިސް ހިނގައިގަތީ މަލްސާ ކައިރިއަށް ދިއުމަށެވެ.\n''ކީއްކުރަން ތިއުޅެނީ؟...'' މަލްސާ ގާތަށް ދާން އުޅުނު ކައްޔިސްއާ އަޝްކާންއަށް ސުވާލުކުރިއެވެ.\n''ކިހިނެއްވީ؟...'' ކައްޔިސްއަށް ވެސް ކޮށްލެވުނީ ސުވާލެކެވެ. ''މިދަނީ އަހަރުމެންނާއެކު އަންނަން މަލްސާ ގާތު ބުނަން، އެހެން ހުއްޓާ ރޭވެގެން ދާއިރުގައި ވެސް ދުއްވާ އެއްޗެއް ނުލިބޭނެ، އަނެއްކޮޅުން ވާރޭ ހުއްޓާލާނެހެނެއް ވެސް ހިޔެއް ނުވޭ...''\nއަޝްކާންގެ އިތުރު ވާހަކައަކަށް މަޑުކުރުމެއް ނެތި ކައްޔިސް ކުރިއަށް ހިނގައިގަތެވެ. އިތުރަށް ކައްޔިސްއަށް މަނާ ކުރާކަށް ވެސް އަޝްކާން ބޭނުމެއް ނުވިއެވެ. ޖީބަށް އަތްޖަހާލައިގެން ހުރީ މަލްސާ ގޮވައިގެން ކައްޔިސް އަންނަން ދެކަށެވެ.\n''އަހަރުމެންނާ އެކީގަ ދާން ވީ އެއްނު...'' މަލްސާ ގާތަށް ހުއްޓެމުން ކައްޔިސް ބުނެލިއެވެ. އެވަގުތަކީ ގުގުރީގެ އަޑު ފަޒާގެ ތެރެއަށް ފެތުރުނު ވަގުތު ވެސް މެއެވެ. ސިހުން ގެނުވި އެއަޑަށް މަލްސާ ބިރުގަތެވެ. ހިތުގެ ތެޅުން ހަމައަކަށް އަޅުވަމުން ކައްޔިސްގެ ހުށަހެޅުމާ މަލްސާއަށް ދެކޮޅު ހަދާލެވުނެވެ. އޭރު އޮފީހުގެ އިތުރު މުވައްޒަފުންތައް ވެސް މަޑުކޮށްގެން ތިބިކަން މަލްސާއަށް ފާހަގަ ވިއެވެ. ވެރިމީހާގެ ކާރުގައި އޭނަ ދިއުމުން މީހުން ހީކޮށްފާނެ އެއްޗަކާ މެދު މަލްސާ ފިކުރުބޮޑުވިއެވެ. ވާހަކަ އެނބުރުމަކީ އާކަމެއް ނޫން ވިއްޔާއެވެ.\nމަލްސާ ނުތަނަވަސްކަމާއެކު މާހައުލަށް ދިން ނަޒަރު ކައްޔިސްއަށް ފާހަގަކުރެވުނެވެ. އެއާއެކު ދެފަރާތަށް ބޯހޫރާލަމުން އޭނަ ހިނިތުންވެލިއެވެ.\n''މީހުން ބުނާ އެއްޗަކަށް އަބަދު ވިސްނާކަށް ނުވާނެ، އެހެންނޫނީ އަބަދު ހުންނާނީ އެއްތަނެއްގައި ތާށިވެފައި...'' ކައްޔިސް ބުނެލިއެވެ. ''ރޭގަނޑު ވާއިރުވެސް ތިހެން ހުންނަން ކަންނޭގެ ޖެހޭނީ... ވާރޭގަ ތެމިއްޖެޔާ ފަހަރެއްގައި ބަލިވެދާނެ، ޝާން ވެސް ދެކޮޅެއް ނަހަދާނެ މަލްސާ އަހަރުމެންނާ އެކީގައި ދާން... ޔޫ ހޭވް ނަތިންގް ޓު ފިއާރ ފްރޮމް އަސް، ޔަޤީނުން ވެސް ރައްކާތެރިކަމާއެކު މަލްސާ ދާން ބޭނުންވާ މަންޒިލާ ހަމައަށް ގެންގޮސް ދޭނަން!...'' ޖިންސުގެ ޖީބަށް އަތް ޖަހާލަމުން ކައްޔިސް ބުނެލިއެވެ. އިރުކޮޅެއް ވަންދެން ކައްޔިސްގެ ހުށަހެޅުމާއި މެދު މަލްސާ ވިސްނާލިއެވެ. އެންމެފަހުން މަލްސާ ދާން ޤަބޫލުވީ ހުރިހާ މުވައްޒަފުން ވާރެއާ ތެމިގެން ވިޔަސް ހެޔޮކަމަށް އެތަނުން ދިޔަ ފަހުންނެވެ. އެއާއެކު ލުއިފިޔަވަޅުތަކެއްގައި ކައްޔިސްގެ ފަހަތުން މަލްސާ ހިނގައިގަތެވެ.\nކާރަށް އެރުމާއެކު މަލްސާއަށް ވަރަށް ފިނިވިއެވެ. އޭސީގެ ފިނިކަން ގަދަޔަށް ހިފާފައި ހުރުމުން ކާރުތެރޭ ހީވަނީ ފިނިގަނޑެއް ހެންނެވެ. ހަށަންބަނދެލެވުނީ ހަށިގަނޑަށް ވެރިވި ފިނިކަމުގެ ސަބަބުންނެވެ. ކާރުގެ ކުރީގައި ހުރި ލޯގަނޑުން މަލްސާއަށް އަޝްކާން ބަލާލިއެވެ. މަލްސާއަށް ފިނިވެފައި އިންކަން ރޭކާލި އަޝްކާން އޭސީ ނިއްވާލިއެވެ. އަދި ކާރު ދުއްވާލިއެވެ.\nއަޝްކާންގެ ފަރާތުން ހިމޭންކަން ފެނުނު އިރު ވާހަކަތައް ބަދަލުކުރެވެމުން ދިޔައީ ކައްޔިސްއާއި މަލްސާއާ ދެމެދުގައެވެ. މަންޒިލާ ހަމައަށް ދެވެންދެން އެތައް ވާހަކައެއް ދެކެވުނެވެ. މަލްސާއަށް އިރުއިރުކޮޅާ އަޝްކާންއަށް ބަލާލެވެނީ އަޝްކާން ވާހަކަދައްކަފާނެ ކަމުގެ އުއްމީދުގައެވެ. އެކަން ފާހަގަ ކުރެވުނު ހަމައެކަނި ފަރާތަކީ ކައްޔިސްއެވެ. އެއާއެކު އަޝްކާންއަށް ބަލާލަމުން އޭނަ ދެފަރާތަށް ބޯހޫރާލިއެވެ.\n''މި އާދެވުނީ...'' މަގު ކިޔައިދެމުން ގެއާ ހަމައަށް އާދެވުމާއެކު މަލްސާ ބުނެލިއެވެ. އަދި ޝުކުރު އަދާކުރަމުން ކާރުން ފޭބިއެވެ. މަލްސާ ހީކުރީ އޭނަ ދިރުއުޅޭ ހިސާބާއި ގެއާ ބެހޭ ގޮތުން ކައްޔިސްމެން ދިމާކުރުމުގެ އެއްޗެއް ބުނާނެ ކަމަށެވެ. ނަމަވެސް އެހެން ނުވުމުން ހިތަށް ހަމަޖެހުމެއް ލިބުނެވެ. މުއްސަނދި އަދި ފަގީރުކަން އަޅާކިޔުމާއި ބޮޑާކަން އެދެޒުވާނުންގެ ފަރާތުން މަލްސާއަކަށް ނުފެނުނެވެ. އަޝްކާންގެ އެސިފައާއި މަލްސާ ގަޔާ ވިއެވެ.\n''އައި ފީލް ޕިޓީ ފޯރ ޔޫ!...'' މަލްސާ ކާރުން ފައިބައިގެން ގޮސް ގެއަށް ވަން މަންޒަރު ބަލަން އިން ކައްޔިސް އަޝްކާންއަށް ބަލާލަމުން ބުނެލިއެވެ. ކައްޔިސްގެ ޖުމްލައިގެ މާނަ އަޝްކާންއަކަށް ނުވިސްނުނެވެ.\n''މިހާރު ކިހިނެއް ވީ...'' ކާރު ދުއްވާލަމުގެ ކުރިން މަލްސާ ދިރުއުޅޭ އިމާރަތަށް ފަރުވާތެރިކަމާއެކު އަޝްކާން ބަލާލިއެވެ.\n''ޔޫ ވިލް ލިވް އެންޑް ޑައި އެލޯން...'' ކައްޔިސް ހަމްދަރުދީގެ ރާގަކަށް ބުނެލިއެވެ.\n''މަށަށް ކިޔާ ތިބުނާ އެއްވެސް އެއްޗެއް ނުވިސްނޭ، ޔޫ އާރ ޓޯކިންގް އިން ރިޑްލްސް...'' އަޝްކާން މަގަށް ސަމާލުކަން ދެމުން ބުނެލިއެވެ.\nދެފަރާތަށް ބޯހޫރާލި ކައްޔިސް އިތުރު އެއްޗެއް ނުބުންޏެވެ.\nބެލްކަނީގައި ބަނޑު އަޅައިގެން މަގުން ކުރިއަށް ދިޔަ ކާރަން ބަލަން ޖަމީލާ އޮތެވެ. ކާރަށް ބަލާލުމުން ވެސް އެއީ މާލޭގެ މުއްސަނދިން ދުއްވާ ބްރޭންޑެޑް ކާރެއްކަން ޖަމީލާއަށް ނަގައިގަނެވުނެވެ. ވިސްނައިނުގަނެވުނީ އެފަދަ ހައިބަތު ހުރި ކާރެއްގައި މަލްސާ އަންނަން ޖެހުނު ސަބަބެވެ. މަގު އަނދިރިވެފައިވުމުން އެތެރޭގައި ތިބި ބަޔަކު ޖަމީލާއަކަށް ނުފެނުނެވެ. ފާޑެއްގެ ފޫހިކަމެއް އޭނަގެ ހިތުގައި އުފެދުނެވެ. އެންމެފަހުން އެކާރަކަށް ސަމާލުކަން ދޭން ހަދައިގެން ވާރެއާ ތެމުމުން އެކަމުގެ ރުޅިވެރިކަން ވެސް އޭނަ ހިތާހިތުން އަމާޒުކޮށްލީ މަލްސާ އަށެވެ. ހީވީ އެކުމައި ކުށްވެރިވީ މަލްސާ ހެންނެވެ.\n''އެކާކުތަ؟... މަލްސާ އެކާރުގަ އައީ ކީއްވެގެންތަ؟... ކޮންފަދަ ބޮޑު އުނދަގުލެއް، މި އަންހެން އެއްޗަކާ ހެދި ހުވާ ހާދަ ރުޅިއެއް ގަދަ ވެޔޭ...'' ތުންފަތް އަނބުރާލަމުން ޖަމީލާ ހިތާހިތުން ބުނެލިއެވެ. ''އެވަޒީފާއަކަށް ދާން ފެށި ފަހުން ވަކިން ފޮނި ބޮޑުވެފަ އެހުންނަނީ، އެނެއްކާ މުއްސަނދި މީހަކު އަތު އަޅުވާލީތަ؟... އެކަމަކު އޭނައަށް އެހާ ރީތި ޝުއައިބު ކަމަކު ނުދިޔަ، ކާކު ދެކެބާ އޭނައްކާ ގަޔާވެގެން މިއުޅެނީ؟....''\nގެއަށް ދިއުމުގެ ކުރިން އަޝްކާންއާއި ކައްޔިސް ދިޔައީ ކޮފީއެއް ބޯން ކެފޭ އަކަށެވެ. އެއީ ގިނަ ބައެއްގެ މެދުގައި މަޝްހޫރު ތަނެކެވެ. ދެޒުވާނުން އެތެރެއަށް ވަންނަން ދިޔަ ވަގުތު ކެފޭގެ ދޮރު ހުޅުވާލާފައި ނިކުތީ އުސައިދުއެވެ. އުސައިއާއި އެކުގައި ހުރި އަންހެންކުއްޖާއަށް އަޝްކާންގެ ސަމާލުކަން ހުއްޓުނެވެ. ވަރުގެ ކޮޅަށް ނަލަހެދިލައިގެން ހުރިއިރު ލައިގެން ހުރި ކުރު ހެދުމުން ކިރިޔާ ބުޑު ނިވާވާކަމެވެ. އެމީހުން ފެންނައިރަށް އެއަންހެންކުއްޖާއާއި ދުރަށް އުސައިދު ޖެހިލި ގޮތުން އެދެމެދުގައި ވަނީ ސަހަލު ގުޅުމެއް ނޫންކަން އެނގޭހާ ވެއެވެ.


Security ah neyngi North Korea meehaku border huraskoh South Korea ah | Mihaaru\nދުނިޔެ / ސައުތު ކޮރެއާ\nސެކިއުރިޓީ އަށް ނޭނގި ނޯތު ކޮރެއާ މީހަކު ބޯޑަރު ހުރަސްކޮށް ސައުތު ކޮރެއާ އަށް\nޑިމިލިޓަރައިޒް ޒޯން (ޑީއެމްޒެޑް) ހުރަސް ކުރަން އުޅުމަކީ ނުރައްކާ ކަމެއް. --ފޮޓޯ:ގެޓީ އިމޭޖަސް\n23 ފެބުރުއަރީ 2021 - 21:07\nސޯލް (ފެބްރުއަރީ 23) - ސަލާމަތީ ފިޔަވަޅުތައް ވަރަށް ބޮޑަށް ވަރުގަދކޮށްފައިވާ ދެ ކޮރެއާގެ ބޯޑަރުގެ ޑިމިލިޓަރައިޒް ޒޯން (ޑީއެމްޒެޑް) ހުރަސްކޮށް ނޯތު ކޮރެއާ މީހަކު ސައުތު ކޮރެއާއާވީ ސަރަހައްދަށް ވަދެ އެތައް ގަޑިއިރެއް ހޭދަކުރި އިރު ވެސް ސަލާމަތީ ފަރާތްތަކަށް ނޭނގުނު މައްސަލަ ބޮޑުވެއްޖެ އެވެ.\nމި މަހު ހިނގި އެ ހާދިސާގައި ސަލާމަތީ ކެމެރާތަކަށް ވެސް އޭނާ، އަށް ފަހަރު އެރި އެވެ. ކެމެރާތަކަށް އެ މީހާ އެރުމުން އެލާމްސް ވެސް އެޅި އެވެ. އެކަމަކު ސައުތު ކޮރެއާގެ ސިފައިން ބުނެފައި ވަނީ އެ ވަގުތު ކޯސްޓަލް ސާވޭލަންސްގެ އިސްކޮށް ހުރި މީހާ ދިޔައީ ބައެއް ސާމާނު އެޖަސްޓްކުރަމުން ކަމަށެވެ. އެހެންވެ އެ އެލާމަކީ ސިސްޓަމަށް އޮޅިގެން އެޅި އެލާމެއް ކަމަށް އެ މީހާ ހީކުރި ކަމަށް ވެސް ސިފައިން ބުނެފައިވެ އެވެ.\nސައުތު ކޮރެއާގެ ސިފައިން ބުނީ އެ ހާދިސާގެ އަލީގައި އިތުރަށް ކަންކަން ރަނގަޅު ކުރާނެ ކަމަށެވެ. އީސްޓް ސީ ނުވަތަ ޖަޕާން ކަނޑުން ފަތާފައި އެ މީހާ އެއްގަމަށް އަރާ ފަސް ކިލޯމީޓަރުގެ ސަރަހައްދަކަށް ހިނގި އެވެ. ތިން ގަޑިއިރުވީ އިރު ވެސް ސައުތު ކޮރެއާގެ ސެކިއުރިޓީންނަކަށް އެކަމެއް ނޭނގެ އެވެ. އެންމެ ފަހުން ފިޔަވަޅު އެޅީ ނުވަ ވަނަ ފަހަރަށް އެ މީހާ ސީސީޓީވީން ފެނުމުންނެވެ.\nއެހާ ނުރައްކާތެރި ރޫޓެއް މެދުވެރިކޮށް އެ މީހާ ސައުތު ކޮރެއާ އަށް ވަނީ ކީއްވެކަމެއް ނޭނގެ އެވެ. ސައުތު ކޮރެއާގެ ޖޮއިންޓް ޗީފްސް އޮފް ސްޓާފުން ވަނީ އެމީހާއާ ބެހޭ މައުލޫމާތު ހާމަކުރަން ދެކޮޅު ހަދައިފަ އެވެ. އެއީ ފިލަން ސައުތު ކޮރެއާ އަށް ވަން މީހެއްތޯ ދަނީ ތަހުގީގު ކުރަމުންނެވެ.\nނޯތު ކޮރެއާ އިން ފަތާފައި ސައުތު ކޮރެއާ އަށް އެ މީހާ ދިޔަ ގޮތާ މެދު ބައެއް މީހުން ދަނީ ސުވާލު އުފައްދަމުންނެވެ. އެއް ބަޔަކު ބުނާ ގޮތުގައި އެމީހާ ދިޔައީ ބޯޓެެއްގަ އެވެ. ނަމަވެސް ސައުތު ކޮރެއާ ސިފައިން ބުނެފައި ވަނީ ރާޅުގެ އޮއިވަރު ހުރި ގޮތުން އެ މީހާ އެ ސަރަހައްދަށް ދާން ފަސޭހަވީ ކަމަށެވެ.\nނޯތު ކޮރެއާގެ ލީޑަރުކަމާ ކިމް ޖޮން އުން 2011 ވަނަ އަހަރު ހަވާލުވެވަޑައިގަތުމަށް ފަހު ވަނީ ބޯޑަރުގެ ސެކިއުރިޓީ ވަރުގަދަކޮށްފަ އެވެ. އެކަމަކު ކޮންމެ އަހަރަކު ވެސް މަދުވެގެން ހާހެއްހާ މީހުން ނޯތު ކޮރެއާ އިން ފިލަ އެވެ. ގިނަ މީހުން ބޯޑަރު ހުރަސްކޮށް ފިލައިގެން ދަނީ ޗައިނާއަށެވެ.\nޑީއެމްޒެޑް ހުރަސްކުރުމަކީ ނުރައްކާ ކަމެކެވެ. އެ ސަރަހައްދުން ހުރަސްކުރަނިކޮށް ނޯތު ކޮރެއާ ސިފައިން އަތުލައިގެންފި މީހެއް ނަމަ ސުވާލުކޮށް، ވަރަށް ހަރުކަށި އަދަބު ދެ އެވެ.\nއުތުރު ކޮރެއާ ސައުތު ކޮރެއާ


Messi ge jaadhulun Liverpool balikoh Barcelona final aa gaathah | Mihaaru\nބާސެލޯނާގެ ފޯވާޑް ލިއޮނަލް މެސީ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nމެސީގެ ޖާދޫން ލިވަޕޫލް ބަލިކޮށް ބާސެލޯނާ ފައިނަލާ ގާތަށް\n02 މެއި 2019 - 08:37 20 comments\nއަންނަ އަންގާރަ ދުވަހުގެރޭ ލިވަޕޫލުގެ އެންފީލްޑުގައި ކުޅޭ މެޗުން ލިވަޕޫލަށް އޮތީ މި ފަރަގު ނައްތާލެވެނޭ ފަދަ ބޮޑު ނަތީޖާއަކުން މޮޅުވުމެވެ. ކޮންމެ ނަތީޖާއަކުން އެއްވަރުވިޔަސް ނުވަތަ 2-0 އިން ބަލިވިޔަސް ބާސެލޯނާ އަށް ފުރުސަތު އޮންނާނެ އެވެ. ލިވަޕޫލް 3-0 އިން މޮޅުވެއްޖެ ނަމަ އިތުރު ވަގުތު ކުޅޭނެ އެވެ. ލިވަޕޫލަށް ފުރުސަތު އޮތީ 4-0 އިން މޮޅުވުމެވެ. އެކަމަކު ބާސެލޯނާ އިން ޖަހާ ކޮންމެ ގޯލަކާ އެކު، ލިވަޕޫލް މޮޅުވާން ނެރެން ޖެހޭ ފަރަގު ބޮޑުވާނެ އެވެ.\nމިދިޔަ ސީޒަނުގެ ފައިނަލުގައި ކުޅެ ރެއާލް މެޑްރިޑް އަތުން ބަލިވި ލިވަޕޫލުން ވަނީ ރޭގެ މެޗުގައި ބާސެލޯނާ އަށް ނުރައްކާކޮށް ޖުމްލަކޮށް މޮޅު ކުޅުމެއް ދައްކައިފަ އެވެ. އެކަމަކު ބާސެލޯނާގެ ގޯލްކީޕަރު މާކް-އަންދްރޭ ޓާ ސްޓެގެންގެ ސޭވްތަކާއި އަދި މެސީގެ މޮޅު ކުޅުމުގެ ނަތީޖާއަކަށްވީ ބާސެލޯނާ އިން ނަތީޖާ ނެރުމެވެ.\nއިވާން ރަކިޓިޗާއި ފިލިއްޕެ ކުޓީނިއޯ ނުރައްކާކޮށްފައި ވަނިކޮށެ ބާސެލޯނާ އިން ލީޑު ނެގީ 26 ވަނަ މިނެޓުގައި ލިވަޕޫލުގެ ކުރީގެ ފޯވާޑް ލުއިސް ސުއަރޭޒް ޖެހި ގޯލުންނެވެ. ޖޯޑީ އަލްބާ ޖައްސާލި ބޯޅައަށް، ލިވަޕޫލުގެ ވާޖިލް ވެން ޑައިކާއި ޔޮއެލް މަޓިޕް ކައިރިން އަރައި ސުއަރޭޒް ވެއްޓިގެންފައި އެ ބޯޅަ އެތެރެކޮށްލީ އެވެ. ކުރީގެ ޓީމު ކޮޅަށް ގޯލް ޖެހުމަށް ފަހު ސުއަރޭޒް އުފާފާޅުކުރި އެވެ.\nފުރަތަމަ ހާފު ނިމުމުގެ ކުރިން އެއްވަރުކުރަން ލިވަޕޫލުގެ ސަޑިއޯ މާނޭ އަށް ލިބުނު ފުރުސަތުގައި މުޅިން ހުހަށް އަރައި އޭނާ ފޮނުވާލި ބޯޅަ ދިޔައީ މާ މަތިންނެވެ. މި ހާފުގައި ލިވަޕޫލަށް ދިމާވި މައްސަލައަކީ މުހިއްމު މިޑްފީލްޑަރު ނަބީ ކެއިޓާ އަށް އަނިޔާވެ ބާލަން ޖެހުމެވެ. ބަދަލުގައި އެރީ ޖޯޑަން ހެންޑަސަން އެވެ.\nދެ ވަނަ ހާފުގެ ކުރީކޮޅު ލިވަޕޫލުގެ ޖޭމްސް މިލްނާ ފޮނުވާލި ދެ ޝޮޓާއި މުހައްމަދު ސަލާހު ފޮނުވާލި ޝޮޓް ބާސެލޯނާގެ ކީޕަރު ސްޓެގަން މަތަކުރި އެވެ.\nނަތީޖާއަކަށްވީ ބާސެލޯނާ އިން ލިބުނު ފުރުސަތުތަކުގެ ބޭނުންކުރުމެވެ. އެގޮތުން އެ ޓީމުގެ ތިން ވަނަ ގޯލް މެސީ ވައްދާލީ 75 ވަނަ މިނެޓުގަ އެވެ. އޭނާ ބޯޅަ ހިފައިގެން ކުރިއަށް އަރައި ކުޓީނިއޯ އަށް ދިން ބޯޅަ އޭނާ ފޮނުވާލުމުގެ ކުރިން ލިވަޕޫލުގެ އެންޑީ ރޮބަޓްސަން ދިފާއުކުރަން ޖައްސާލުމުން ލިބުނު ސުއަރޭޒަށެވެ. އޭނާ ޖެހި ބޯޅަ ގޯލް ދަނޑީގައި ޖެހިފައި ނުކުތް ވަގުތު މެސީ އަށް ލިބުމުން އޭނާ ވަނީ ގޯލަށް ބޯޅަ ވައްދާލައިފަ އެވެ.\nމެސީ އޭނާގެ ކެރިއަރުގައި ކްލަބް ލެވެލްގައި 600 ވަނަ ގޯލް ޖެހީ 82 ވަނަ މިނެޓުގައި ވައްދާލި ހިލޭޖެހުމުންނެވެ. ޑީ އޭރިއާ ކުރިމަތިން އޭނާ ހިލޭ ޖެހުމުން ފޮނުވާލި ބޯޅަ ތަތްކޮށްލީ ގޯލުގެ މަތީ ކަނުގަ އެވެ. ވާދަވެރި ކްރިސްޓިއާނޯ ރޮނާލްޑޯ 803 މެޗުން 600 ގޯލް ހަމަކުރިތާ ފަސް ވަރަކަށް ދުވަސް ފަހުން މެސީ 600 ގޯލް ހަމަކުރީ 683 މެޗުންނެވެ.\nލިވަޕޫލަށް ފަހުން ވަނީ މުހިއްމު އަވޭ ގޯލެއް ޖަހަން ރަނުގެ ފުރުސަތެއް ލިބި ބޭކާރުވެފަ އެވެ. މިލްނާ ފޮނުވާލި ޝޮޓް ބާސެލޯނާ ކުޅުންތެރިން ގޯލް ރޮނގު މަތިން ދިފާއުކުރިއިރު ރީބައުންސް ބޯޅައިގައި ސަލާ ޖެހި ޝޮޓް ވެސް ބާސެލޯނާ ކުޅުންތެރިން ރޮނގު މަތިން ސަލާމަތްކުރި އެވެ.\nއަދި މެޗުގެ އިތުރު ވަގުތުގެ ތެރޭގައި ބާސެލޯނާގެ އޮސްމާނޭ ޑެމްބެލޭ އަށް ވެސް ރަނުގެ ފުރުސަތެއް ލިބި ބޭކާރުވި އެވެ. އޭނާ އެކަނިމާއެކަނި، މުޅިން ހުހަށް ހުރެ ބޭނުން ގޮތަކަށް ގޯލް ޖަހަން ލިބުނު ފުރުސަތުގައި ބޯޅަ ފޮނުވާލި ލިވަޕޫލް ގޯލްކީޕަރު އެލިސަން ބެކާ އަތަށެވެ.\nމެޗަށް ފަހު މެސީ ބުނީ އަދި ފައިނަލް ކަށަވަރުނުވާ ކަމަށާއި ދެ ވަނަ ލެގު ފަސޭހަނުވާނެ ކަމަށެވެ. އަދި އެ މެޗު ކުޅެން ޖެހޭ ލިވަޕޫލުގެ ދަނޑަކީ ތާރީހެއް އޮތް، ވަރަށް އުނދަގޫ މާހައުލެއްކަން އޭނާ ފާހަގަކުރި އެވެ.\nބާސެލޯނާގެ ކޯޗު އާނެސްޓޯ ވަލްވާޑޭ ވެސް ބުނީ މި ނަތީޖާ ވަރަށް ރަނގަޅު ކަމަށާއި އެކަމަކު އަދި ވެސް ލެގު އޮތީ ހުޅުވިފައި ކަމަށެވެ. ލިވަޕޫލަށް އަދިވެސް ބާސެލޯނާ އަށް އުނދަގޫކުރެވިދާނެ ކަމަށް އޭނާ ގަބޫލުކުރެ އެވެ.\nލިވަޕޫލުގެ ކޯޗު ޔާގެން ކްލޮޕް ވަނީ މެސީ އަށް ތައުރީކޮށްފަ އެވެ. އޭނާ ބުނީ މެސީ އަކީ ހުއްޓުވޭނެ ކުޅުންތެރިޔެއް ނޫން ކަމަށާއި އޭނާ އަކީ ދުނިޔޭގެ ފެންވަރުގެ ކުޅުންތެރިޔެއް ކަމަށެވެ. އެކަމަކު އެކަން ކުރިން ވެސް އެނގޭ ކަމަށާއި އެހެންވެ މި މެޗުން އެއްވެސް ހައިރާންކަމެއް ނުލިބޭ ކަމަށް ބުންޏެވެ. އިތުރަށް ބުނީ ފެންވަރުގެ ޓީމަކާ ދެކޮޅަށް ލިވަޕޫލުން ދެއްކި ކުޅުމާ މެދު ފަހުރުވެރިވާ ކަމަށް ކުޅުންތެރިން ގާތު ބުނި ކަމަށާއި އެކަމަކު މައްސަލައަކީ ގޯލެއް ނުޖެހުން ކަމަށެވެ.\n"ރަށުން ބޭރުގައި ބަލިވުމަކީ ބޮޑު މައްސަލައެއް ނޫން އަވޭ ގޯލެއް ޖެހެންޏާ. މިރޭ އަހަރެމެންނަށް ދިމާވި އެ މައްސަލަ،" ކްލޮޕް ބުންޏެވެ.\nއިތުރު ލިޔުންތައް ލިއޮނަލް މެސީ ޗެމްޕިއަންސް ލީގު ބާސެލޯނާ ލިވަޕޫލް


ރައީސުލްޖުމްހޫރިއްޔާއާއި އެމަނިކުފާނުގެ އަނބިކަނބަލުން، "އޭޑީ އެސްޓްރާ: ރައިދާސް މޯލްޑިވްސް ސްޕްރިންގ ސަމަރ ކަލެކްޝަން 2022" އިފްތިތާޙުކުރުމުގެ ޙަފްލާގައި ބައިވެރިވެވަޑައިގެންފި - The President's Office\nރައީސުލްޖުމްހޫރިއްޔާއާއި އެމަނިކުފާނުގެ އަނބިކަނބަލުން، "އޭޑީ އެސްޓްރާ: ރައިދާސް މޯލްޑިވްސް ސްޕްރިންގ ސަމަރ ކަލެކްޝަން 2022" އިފްތިތާޙުކުރުމުގެ ޙަފްލާގައި ބައިވެރިވެވަޑައިގެންފި\n22 އޮކްޓޫބަރު 2021، ރިފަރެންސް: 2021-469\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި އެމަނިކުފާނުގެ އަނބިކަނބަލުން ފަޒްނާ އަޙުމަދު، "އޭޑީ އެސްޓްރާ: ރައިދާސް މޯލްޑިވްސް ސްޕްރިންގ ސަމަރ ކަލެކްޝަން 2022" އިފްތިތާޙުކުރުމުގެ ޙަފްލާގައި މިރޭ ބައިވެރިވެވަޑައިގަންނަވައިފިއެވެ.\nދަ މެރީނާ އެޓް ކްރޮސްރޯޑްސްގައި ބޭއްވެވި މި ޙަފްލާއަށްފަހު ރައީސުލްޖުމްހޫރިއްޔާގެ ދެކަނބަލުން ވަނީ 'ރައިދާސް މޯލްޑިވްސް ފިހާރަ ވެސް ބައްލަވާލައްވާފައެވެ. އެދެކަނބަލުންގެ އަރިހުގައި ފިހާރައިގެ ވެރިފަރާތް އަދި މަޝްހޫރު ޑިޒައިނަރެއް ކަމުގައިވާ ރައިދާ ޝަފީޤް ވަނީ ބައިވެރިވެވަޑއިގެންފައެވެ.\nރައިދާސް މޯލްޑިވްސް އަކީ 2015 ވަނަ އަހަރު ވުޖޫދަށްގެނައި ދިވެހި ފެޝަން ލޭބަލްއެކެވެ. މި ލޭބަލް ޚާއްޞަކުރެވިފައި ވަނީ އަންހެން ބޭފުޅުންގެ ތަފާތު ވައްތަރުގެ ހެދުންތަކަށެވެ. ފާއިތުވި އަހަރުތަކުގައި ރައިދާސް މޯލްޑިވްސް ގެ ހެދުން ކަލެކްޝަންތައް ވަނީ އެކި ޤައުމުތަކުގައި ދައްކާލައި، ފެޝަންގެ ދުނިޔޭގައި މީހުންގެ މަޤްބޫލުކަން ހޯދާފައެވެ.


އިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ރައީސް ނަޝީދު ގޮވާލައްވައިފި – Maldivian Democratic Party\n10 ސެޕްޓެމްބަރު 2013\nއިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ރައީސް ނަޝީދު ގޮވާލައްވައިފި\nއިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ގޮވާލައްވައިފިއެވެ. އެމަނިކުފާނު ގަލޮޅު ދެކުނު ކަންމަތީ ޖަލްސާގައި ރޭ (9 ސެޕްޓެމްބަރ 2013)ގައި ވާހަކަފުޅު ދައްކަވަމުން ވިދާޅުވީ އެފަދަ އިއްތިހާދެއް ނުވާނެކަމަށާއި ރާއްޖޭގެ އެކިކަންކޮޅުތަކުގައި ވާދަވެރިން އެމްޑީޕީގެ ހަރުގެތަކަށް އައިސް ގުޅެމުން އަންނަ ކަމަށެވެ.\nމާލޭގެ ރައްޔިތުން އެދެނީ ބޯހިޔާވަހިކަމާއި، ރަނގަޅު ވަޒީފާގެ ފުރުސަތުތައްކަމަށާއި ރައްޔިތުންގެ އުންމީދުތައް ގުޅިފައިވަނީ އެމްޑީޕީގެ މެނިފެސްޓޯއާއި ކަމާއިމެދު ރައްޔިތުން ޝައްކުނުކުރާކަމަށް ރައީސް ނަޝީދު ވިދާޅުވިއެވެ. ރައްޔިތުންބޭނުންވަނީ ބޯހިޔާވަހިކޮށްލެވޭނެ ގޮތަކާއި ޖީބަށް ފައިސާވަންނާނެ ގޮތެއްވުން ކަމަށްވާއިރު ސިޔާސީ ލީޑަރުންގެ ވާޖިބަކީ އެއުންމީދުތަކަށް ޖަވާބު ހޯދައިދިނުންކަމަށް އެމަނިކުފާނު ވިދާޅުވިއެވެ. އެމަނިކުފާނަކީ “ފްލެޓް ދޮންބެ”ކަމަށާއި ރައްޔިތުންނަށް ބޯހިޔާވަހިކަމުގެ މައްސަލައަށް އެމްޑީޕީގެ ސަރުކާރުގައި ހައްލެއް ހޯއްދަވާނެކަމަށް ވައުދުވެވަޑައިގެންނެވިއެވެ.\nސިޔާސީ ކަންކަމަކީ ރައްޔިތުންގެ ވިންދާ އެކީ ކުރިއަށް ދިޔުން ކަމަށާއި މިއަދު އިއްތިހާދެއް ނުހެދިގެން އުޅެނީ ރައްޔިތުންގެ ވިންދާއި ޖޯޝު އެކަމަށް ނެތީމާކަމުގައި ރޭގެ ބައްދަލުވުމުގައި ރައީސް ނަޝީދު ވިދާޅުވިއެވެ. 2008 ވަނަ އަހަރުގެ އޮކްޓޯބަރ މަހުގައި ބޭއްވުނު ރިޔާސީ އިންތިޚާބުގެ ފުރަތަމަ ބުރު ނިމުމަށް ފަހު ޑރ. ހަސަން ސައީދާއި، ޑރ. ޝަހީދު އެމްޑީޕީއާއި އޭރު ގުޅިވަޑައިގަތުމަށް 24 ގަޑިއިރުވެސް ނުނެގި ކަމަށާއި އޭގެ ފަހުން ގާސިމް އިބްރާހިމް ގުޅި އެންމެން އެއް އަތަށް އަރާ ރައީސް މައުމޫނުގެ 30 އަހަރުގެ ވެރިކަން ބަދަލުކުރިކަމަށް ރައީސް ނަޝީދު ވިދާޅުވިއެވެ. އެހެންނަމަވެސް މިއަދު އެމީހުންނަށް ކޯލިޝަން ނުހެދި އޮތްކަން ފާހަގަކުރައްވަމުން އެމަނިކުފާނު ވިދާޅުވީ މިއަދު ރާއްޖޭގެ ރައްޔިތުން އެމްޑީޕީއަށް ވާދަކުރަން ތައްޔާރަށް ނޫންކަމަށެވެ. އެފަދަ ޖޯޝެއް ނެތްކަމަށް ވިދާޅުވިއެވެ. ސިޔާސީ ކަންކަމަކީ ރައްޔިތުންގެ ވިންދާ އެކީ ކުރިއަށް ދިޔުން ކަމަށާއި މިއަދު އިއްތިހާދެއް ނުހެދިގެން އުޅެނީ ރައްޔިތުންގެ ވިންދާއި ޖޯޝު އެކަމަށް ނެތީމާކަމުގައި ރައީސް ނަޝީދު ވިދާޅުވިއެވެ.\nދެވަނަ ބުރުގައި ކުރީގެ އެތައް ވާދަވެރިންނެއް ގުޅެމުން އަންނަ ކަމަށާއި އިދިކޮޅަށް ތިއްބެވި ވާދަވެރިންނަށް އެމްޑީޕީގެ ސިޔާސަތުތައް ސާފުވާކަމަށް ރައީސް ނަޝީދު ވިދާޅުވިއެވެ. އަދި އިދިކޮޅު ވާދަވެރިން އެމްޑީޕީއިން ކުރަމުން އަންނަ މަސައްކަތުގައި ބައިވެރިވެ ރާއްޖެ ތަރައްޤީކުރުމުގެ މަސައްކަތުގައި ބައިވެރިވުމަށް ގޮވައިލެއްވިއެވެ.\nރޭގެ ޖަލްސާގައި ރައީސް ނަޝީދުގެ ރަނިންމޭޓް ޑރ. މުސްތޮފާ ލުތުފީއާއި، ޕާޓީގެ ޗެއަރޕާސަން މޫސާ މަނިކާއި، ގަލޮޅުގެ ކުރީގެ އަވަށުވެރިޔާ އަޙްމަދު އަބްދުﷲއާއި، ޖުމްހޫރީ ޕާޓީގެ ކުރީގެ ނައިބު ލީޑަރ އަޙްމަދު ނާޝިދު އަދި މީގެއިތުރުން ގަލޮޅަށް ނިސްބަތްވާ ގިނަ އަދަދެއްގެ ރައްޔިތުން ރޭގެ ކަންމަތީ ޖަލްސާގައި ބައިވެރިވެވަޑައިގެންނެވިއެވެ.


China ge educatinal sector ah bodu gellumeh - Hali News\nޗައިނާގެ ތައުލީމީ ދާއިރާއަށް ބޮޑު މާލީ ގެއްލުމެއް\n22 November 2021, 06:47\nޗައިނާގެ ކިޔަވާ ކުދިންނަށް ލުޔެއް ދިނުމަށް ކަމަށް ބުނެ ސަރުކާރުން ހިންގަމުން ގެންދާ ކެމްޕޭންގެ ސަބަބުން ޗައިނާގެ އުގަންނައި ދިނުމާ ބެހޭ މަސައްކަތުގައި އުޅޭ ކުންފުނިތަކުގެ ހިއްސާގެ އަގު ވެއްޓިއްޖެއެވެ.\nޗައިނާ ސަރުކާރުގެ ކެމްޕޭންގައި ބުނަނީ ކުދިންނަށް ދޭ ހޯމް ވޯކްގެ މަސައްކަތްތައް މަދު ކުރާށެވެ. އަދި ޕްރައިވެޓް ޓިއުޝަން ދިނުން ހުއްޓާލާށެވެ. މިމައްސަލައާ ގުޅިގެން އަމިއްލައަށް މިފަދަ މަސައްކަތް ކޮށްއުޅޭ އެތައް ކުންފުންޏެއްގެ ހިއްސާގެ އަގުތައް ވަނީ ވެއްޓިގެން ގޮސްފައެވެ. އަދި އެތައް ބައެއްގެ ވަޒީފާ ވަނީ ގެއްލިފައެވެ.\nޗައިނާއާއި ޗައިނާއިން ބޭރުގައި ލިސްޓްކޮށްފައިވާ ޙިއްސާ ވިއްކާ އެޑިއުކޭޝަނަލް ކުންފުނިތަކުގެ ހިއްސާގެ އަގުތައް ވެއްޓުމާ ގުޅިގެން ތައުލީމީ ދާއިރާގެ 300 ބިލިއަން އެމެރިކާ ޑޮލަރުގެ ގެއްލުމާ ކުރިމަތިލާން ޖެހިފައިވާ ކަމަށް އިގްތިސާދީ މާހިރުން ދަނީ ބުނަމުންނެވެ.


Male - Hulhumale, School bus tha-araf kuranee\nއަހުމަދު އަލީ ވިދާޅުވީ "ސްކޫލް ބަސް ޕްރޮގްރާމް" ހިންގަން ނިންމާފައި ވަނީ ހިޔާ ފްލެޓްތަކަަށް ބަދަލުވާ އައިލާތަކުގެ ދަރިވަރުންނަށް ހާއްސަކޮށްގެން ކަމަށާއި އެއީ ދެވަނަ ފިޔަވަހީގައި އަދި ސްކޫލެއް އިމާރާތް ކޮށްފައި ނުވާތީ ކަމަށެވެ.\n"އަޅުގަނޑުމެން މިހާރު ހިންގަން ތައްޔާރުވަމުންދާ ސްކޫލް ބަސް ޕްރޮގްރާމްގެ އަމާޒަކީ ދެވަނަ ފިޔަވަހީގައި ދިރިއުޅޭ ދަރިވަރުންނަށް ފަސޭހަކަމާއެކުގައި މާލޭގައި ކިޔަވަމުންދާ ސްކޫލްތަކުން ދެވުން،" އަހުމަދު އަލީ ވިދާޅުވި އެވެ.\nހުޅުމާލެ ދެ ވަނަ ފިޔަވަހީގައި 14 ސްކޫލެއް އިމާރާތް ކުރަން ވަނީ ނިންމާފަ އެވެ. މިހާރު ވަނީ އޭގެ ތެރެއިން ދެ ސްކޫލެއް އިމާރާތް ކުރަން ހަވާލުކޮށްފަ އެވެ. އެގޮތުން މިދިޔަ ފެބްރުއަރީ މަހު "ސަލާހުއްދީން ސްކޫލް" މަސައްކަތައް ވަނީ އަމިން ކޮންސްޓްރަކްޝަންއާ ހަވާލުކޮށްފަ އެވެ. ނިންމަން ޖެހޭނީ އަންނަ އަހަރުގެ މާޗަށެވެ. އެއީ 118 މިލިއަން ރުފިޔާގެ މަޝްރޫއެކެވެ.\nއެމްޓީސީސީ ހުޅުމާލެ މިނިސްޓްރީ އޮފް އެޑިއުކޭޝަން + ބަސް ދަތުރުތައް މާލޭ ސިޓީ ކުޑަކުދިން


SunOnline: Mi aharu enmme ginain beynun kurei bahakee thimaavettaa rattehi "Single Use"\nމިއަހަރު އެންމެ ގިނައިން ބޭނުންކުރި ބަހަކީ ތިމާވެއްޓަ ރައްޓެހި "ސިންގަލް ޔޫސް"\nއައިޝަތު ފަރީޙާ 07 Nov 2018, 18:38\nމޫސުމަށް އަންނަ ބަދަލުތަކާ ތިމާވެއްޓާ ގުޅުންހުރި ވާހަކަތަކަކީ މީގެ ކުރިން އެއްވެސް ޒަމާނެއްގައި ނުދައްކާ ވަރަށް މިހާރު ދައްކާ ވާހަކައެކެވެ. ތިމާވެއްޓާ ރައްޓެހި އުފެއްދުންތަކުގެ ވާހަކައާއި ތިމާވެއްޓަށް ގެއްލުން ހުރި ކަންތައްތަކުގެ ވާހަކައެވެ.\nއިންސާނުންގެ އަމަލުތަކުގެ ސަބަބުން މޫސުމަށް އަންނަ ބަދަލުތަކުގެ ވާހަކައާއި އެކަން ބަދަލުކުރަން ކުރަންވީ ކަންތަކުގެ ވާހަކައެވެ.\nކޮލިންސް އިންގްލިޝް ޑިކްޝަނަރީ އިން ހޮވާ 2018 ވަނަ އަހަރުގެ "ވޯޑް އޮފް ދަ އިޔާ" އަށް ހޮވިފައިވަނީ ތިމާވެއްޓާ މިހާރު އެންމެ ރައްޓެހި އެއްބަސް ކަމަށްވާ "ސިންގަލް ޔޫސް" އެވެ. ޕްލާސްޓިކުން ތިމާވެއްޓަށް ކުރާ ނުރަނގަޅު އަސަރުގެ ވާހަކަ ދެއްކުމަށް މިހާރު އެންމެ ގިނައިން ބޭނުންކުރާ ބަހަކީވެސް މިއެވެ.\nއެއްފަހަރު ބޭނުން ކުރާ ޕްލާސްޓިކްގެ ސަބަބުން ތިމާވެއްޓަށް ކުރާ އަސަރުތަކާމެދު ހޭލުންތެރިކޮށް އެފަދަ އުފެއްދުންތައް ބޭނުން ކުރުން ހުއްޓުވުމަށް ސިންގަލް ޔޫސް ޕްލާސްޓިކް އުފެއްދުންތައް ބޭނުންކުރުން މަދުކޮށް ހުއްޓާލުމަށް ދަނީ އެކި ފެންވަރުގައި މަސައްކަތް ކުރަމުންނެވެ.\nބައެއް ގައުމުތަކުގައި ގާނޫނުތަކުން ސިންގަލް ޔޫސް ޕްލާސްޓިކް ބޭނުން ކުރުން މަނާކުރަމުންދާއިރު އަނެއް ގައުމުތަކުގައި ފަރުދީ ހައިސިއްޔަތުން މިކަމާމެދު މީހުން ހޭލުންތެރިކުރުމަށް މަސައްކަތްކުރާ މީހުންވެސް އެބަތިއްބެވެ.\nކޮލިންސް އިން މީގެ ކުރިން ހޮވި އަހަރުގެ އެންމެ ފާހަގަ ކުރެވޭ ބަސްތަކަށް ބަލާއިރު 2013 ވަނަ އަހަރު ވޯޑް އޮފް ދަ އިޔާ އަށް ހޮވުނީ "ގީކް" މިބަހެވެ. އޭގެ ޖެހިގެން އައި އަހަރު ވޯޑް އޮފްދަ އިޔާ އަކީ "ފޮޓޯ ބޮމްބް" އެވެ. 2015 ވަނަ އަހަރުގެ ބަހެއްގެ ގޮތުގައި ހޮވާފައިވަނީ "ބިންގް ވޮޗް" އެވެ. 2016 ވަނަ އަހަރުގެ ބަހެއްގެ ގޮތުގައި ބްރެކްސިޓް ހޮވި އިރު މިދިޔަ އަހަރުގެ ބަހަކީ "ފޭކް ނިއުސް" އެވެ.\nމިއަހަރުގެ ވޯޑް އޮފް ދަ އިޔާ އަކީ މޫސުމީ ބަދަލުތަކާމެދު މީހުން ހޭލުންތެރި ކުރުމަށް ކުރާ މަސައްކަތުގައި ލިބުނު ކުރިއެރުމެއްކަމަށް ކޮލިންސްގެ ކޮންޓެންޓް ހެޑް ހެލެން ނިއުސްޓެޑް ބުނެފައިވެއެވެ.


ލޯބިންއެކުގާ (3) – Esfiya\nސިއްސައިގެން ގޮސް ޒަޔާންއަށް ހޭލެވުނީ އޭނާގެ ފޯންރިންގްވާ އަޑަށެވެ. ލޯއުނގުޅަމުން ތެދުވެ ފޯނަށް ޖަވާބުދިނެވެ. “ކީކޭ؟؟” “އޭ .. ބްރޯ އަދިވެސް ނިދަނީ.. މަމިހިރީ އެއަރޕޯޓުގަ” އެކޮޅުން ވާހަކަދެއްކީ ޒަޔާންގެ ދެބެންދަރި ކޮއްކޮ ރާއިދުއެވެ. “ނޯވޭ.. ނުބުނާތި މަންމަކައިރީ ނުބުނެއޭ ތިއައީ..” ޒަޔާން ވާހަކަދައްކަމުން ކޮޓަރިއަށް ދިޔައެވެ. “ހެހެހެ.. ސީޔޫ ބްރޯ..” ރާއިދު އަވަހަށް ފޯނުކަޑާލިއެވެ. ޒަޔާން ފޯނަށް ބަލައިލީ ހިނިތުންވެފައިހުރެއެވެ. އެއީ އަބަދުވެސް ރާއިދުގެ ގޮތެވެ. އެމީހުން އުޅެނީ އޮސްޓްރޭލިއާގައެވެ. ރާއިދުއަކީ ރާއްޖޭގައި އުޅެންބޭނުންވާ ކުއްޖެއްކަމުން މަންމައަށް ނާންގާ ދޭތެރެއިން ރާއްޖެއަންނާނެއެވެ. އެކޮޅަށް ދާނީ ޒަޔާން ވަރަށް ކިޔައިގެންނެވެ. ރާއިދުގެ މަންމަ ފަރީދާ އޮސްޓްރޭލިއާއަށް ދިޔައީ ރާއިދުމެނަށް ކިޔަވައިދޭށެވެ. ރާއިދުގެ ކޮއްކޮ ކިޔަވާނިމުމުން އެމީހުން ރާއްޖެއަންނަން އޮތީފެށޭ އަހަރުގައެވެ.\nޒަޔާން ކޮޓަރިތެރެއަށް ނަޒަރުހިންގާލިއެވެ. އައިނާގެ އެއްވެސް ހިލަމެއް ނެތުމުން ގޭގައި ނެތީކަން އެނގުނެވެ. މިފަހަރު ޒަޔާން ހިތްހަމަނުޖެހުނެވެ. އައިނާއަށް ވަގުތުބޭނުންވާނެތީ އޭނާ އައިނާއަށް ވަގުތުދޭންހުރީ ތައްޔާރަށެވެ. އެހެނަސް އައިނާ އެގޮތައް ގޮސްދާނެކަމަށް އޭނާހީވެސް ނުކުރެއެވެ. ކުޑަމިނުން އައިނާއަށް ގުޅޭނެ ގޮތެއްވެސް ނެތެވެ. ފާހަނާއަށް ވަދެފެންވަރާލައިގެން ނިކުތް ޒަޔާންއަށް ބަލައިލެވުނީ އޭނާގެ ފޯނަށެވެ. އެކޮޅުން ގުޅަނީ އޭނާގެ ބައްޕަ ޒިޔާންއެވެ. “ޔޭސް ބައްޕާ..” ޒަޔާން އަވަހަށް ބުނެލިއެވެ. “ހޭލެވުނީދޯ… ބައްޕަ ވާހަކައެއް ދައްކާލަން..” ޒިޔާންގެ އަޑުއައެވެ. “އަޑުއަހަނީމި..” ޒަޔާން އެނދުގައި އިށީނެވެ. “ކުރިންވެސް ބުނީމެއްނުދޯ މިކޮޅުއޮފީހުގެ ކަންކަމާ ހަވާލުވާނީ ދަރިފުޅޭ.. ދެންމެ އަސްލަމް ގުޅާފަބުނީ އޭނަ ރަށަށްދާ ވާހަކަ.. ދަރިފުޅު ދާންވީނު އޮފީހުގެ ކަންކަން ބަލާލަން.. އޭރުންބޮޑަށް އެގޭނީވެސް… ބަލާލާފަ ދަރިފުޅުމެން ހަނީމޫންއިން އަންނަދެން ބައްޕަ މެނޭޖް ކޮށްލާނަން.. އޯކޭދޯ..” ޒިޔާން ނިމުމުން ޒަޔާންއެކަމާ އެއްބަސްވެ ފޯނު ބޭއްވިއެވެ. އަވަހަށް ރެޑީވެލައިގެން ޒަޔާން އޮފީހަށްދިޔައީ ސައިވެސް ނުބޮއެވެ.\nއައިނާއޭނާގެ މަސައްކަތުގައި އިނެވެ. “އައީ.. ސައިބޯންވެސް ނުދަންތަ؟” ފައުޒާ އައިނާއާ ކައިރިވެލަމުން އަހާލިއެވެ. “ސައިބޯހިތްނެތީމަ..” އައިނާވެސް ވާހަކަދެއްކިއެވެ. އައިނާގެ ކައިވެނީގެކަންނަން އޮފީސްކުދިންނަކަށްވެސް ނޭގެއެވެ. އައިނާއަކީ މަސައްކަތެއްކުރަން ފަށާފިއްޔާ ވަށައިގެންހިގާ ކަންކަންވެސް އެގޭމީހެއްނޫނެވެ. އެހެންކަމުން އައިނާއަށް އައިބަދަލު އެކަކަށްވެސް ނަގައެއްނުގަނެވުނެވެ. “އެކަމުވެސް ސައިބޮއެގެން އިންނަންވާނީ.. ހިނގާބަލަ ކޮފީރޫމްއަށް..” ފައުޒާ އައިނާގެ އަތުގަހިފައިގެން ކޮފީރޫމަށް ވަނެވެ. ކޮފީރޫމުގައި ފުދޭވަރަކަށް މީހުންތިއްބެވެ. އެމީހުންގޮސް އިށީނުމުން ލައިޝާ ވާހަކަދައްކަން ފެށިއެވެ. “ގާއިޒް.. އަސްލަމްގެ ޖޮބް ރަށުންހަމަޖެހިއްޖެޔޯ… އޭނަ މިވީކްގަ ފުރާނެ… އަންޑް ދެންމިކޮޅާ ހަވާލުވެގެން އަންނަނީ ބޮސްގެ ދަރިފުޅޯ..” ލައިޝާ ވާހަކަތައް ފައްޗަކަށް އަނމުނާލިއެވެ. “ވެލްވެލް… ލެޓްސް ހޯޕްފޯ ބެޓަރ” ފައުޒާ ބުންޏެވެ. މަސައްކަތުގެ މާހައުލުގައި އެއްބަޔަކު އަނެއްބަޔަކާ ޖައްސައިލައިގެން އުޅުމަކީ އާންމު ކަމެކެވެ. އެހެނަސް އެއީ ވަރަށް އުނދަގޫ ކަމެކެވެ. އެހެންކަމުން އަލަށް މީހަކުއަންނާތީ ކަންބޮޑުވުން ހާމަކޮށްލެވުނީއެވެ. “އޯ.. އައި ބެޓް ހީވިލްބީ ހޭންޑްސަމް..” ރަމްޝާ ލޯބްޑުކޮށްލަމުން ބުންޏެވެ.\nޒަޔާންއޮފީހަށް އައިއިރު އަސްލަމް އޭނާގެ އިންތިޒާރުގައި ދޮރުކައިރީގައި ހުއްޓެވެ. ދެމީހުން ކަންތައްތައް މަޝްވަރާކުރަމުން ގޮސްކުޑަ ބްރޭކެއް ނެގިއެވެ. “ހިނގާ ކޮފީއަކަށް…” އަސްލަމު ބުންޏެވެ. ޒަޔާންވެސް އެކަމާ އެއްބަސްވެ އަސްލަމާއެކު ހިނގާގަތީ ވެފައިހުރި ބަނޑުހައިކަން އިހުސާސްވުމުންނެވެ. ކޮފީރޫމަށް ވަދެގެންއައި ޒަޔާންއަށް އައިނާ ދިޔައީސިއްސައިގެނެވެ. އަވަސްއަވަހަށް ނަފްސުހަމައަކަށް އަޅުވާލިއެވެ. އަސްލަމްވަދެގެންގޮސް އައިނާމެންކައިރީ މަޑުކޮށްލަމުން ބުންޏެވެ. “މީ ޒަޔާން.. އަހަރެންގެ މަގާމާ ހަވާލުވާނީ ޒަޔާން…” އޭރު ޒަޔާން ހުރީ އައިނާއާ ވާގޮތަށް އޭނާގެ ކުރިމަތީގައެވެ. ޒަޔާންގެ މޫނަށްބަލާލުމަށްފަހު އައިނާ އަނެއް ފަރާތައް މޫނުއަނބުރާލިއެވެ. ޒަޔާންއަށް އަށްތޫނުތަދެއް އިހްސާސްވިއެވެ. އައިނާ އޭނަދެކެ ހަމަ އެހާރުޅި އާދޭބާއެވެ.. އައިނާއަށް ބަލައިގެން ހުރެވުނީ ހިތްނުތަނަވަސް ވީވަރުންނެވެ. “ހޯޕް ވީ ގެޓް އެލޯނގ ސަރ..” ލައިޝާ ބުނެލިއެވެ. އެހެންނަމަވެސް އައިނާކަންކުރިގޮތުން ޒަޔާން ނިކުމެގެންދިޔައީ ބަލާލުމަށްފަހު ބަހެއްވެސް ނުކިޔައެވެ. ޒަޔާންދިއުމުން އައިނާއަށް ފުންނޭވާއެއް ލެވުނެވެ. ދެންހަމަޖެހުމެއް ނެތޭހިތައްއެރުމުން އޭނާގެ މޫޑުމުޅިން ގޯސްވިއެވެ.\nއައިނާގެއަށް ނުދާންހުރެފަ ގެއަށްދިޔައީ އިރުވެސް އޮއްސުމުންނެވެ. މަންނަމެން ގެއަށްގޮސްސިނަމަ ސުވާލުގިނަވާނެކަން އެގޭތީ އެގެއަށް ނުދިޔައީއެވެ. ގެއަށްވަދެގެން އައިއިރު އެއްވެސް އަލިކަމެއް ގެއަކުނެތެވެ. ޒަޔާންނޫޅޭކަމަށް ނަލާހިތްހަމަ ޖައްސާލަމުން ބޮކިތައްދިއްލާލި އައިނާ ސިއްސައިގެން ދިޔައީ ސޯފާގައިން ޒަޔާންފެނުމުންނެވެ. އަމިއްލަނަފްސް ހަމައަކަށް އަޅުވާލަމުން ކޮޓަރިއަށް ވަންނަންދިޔަ އައިނާ ހުއްޓުނީ ޒަޔާން އޭނާގެ އަތުގައި ހިފުމުންނެވެ. އައިނާގެ އަތުގަހިފާ ޒަޔާން އޭނާއާދިމާއަށް އައިނާ އަނބުރާލިއެވެ. “ޑޯންޓްޔޫ ހޭވް އެނީތިންގްޓްސޭ؟؟” ހަތަރުކަޅި ހމަކޮށްލަމުން ޒަޔާން އަހާލިއެވެ. އައިނާހިތުން ކުދިކިޔާލިއެވެ. އަހަރެން ކޮންމެގޮތަކަށް އުލުނަސް ކަލެއަށް ކޮންކަމެއްހޭ ހިތައްއެރިއެވެ. “އެތްލީސްޓް ދާ ތަނެއްބުނެވޭނެ ދޯ..” އައިނާއުރިގޮތަށް ހުރުމުން ޒަޔާން އަނެއްކާވެސް ބުނެލިއެވެ. “އަހަރެން ބުނަންޖެހޭ ކަމަކަށް ނުދެކެމޭ..” އައިނާ ޒަޔާންގެ އަތްފޮޅުވާލިއެވެ. “ނޮޓްޓޫފާސްޓް..” ޒަޔާން މިފަހަރު އައިނާގެ ގެންގޮސް ފާރުގަޖެއްސިއެވެ. އައިނާ ބިރުން ފިނިވެގެން ދިޔައެވެ. އޭނާގެ ހިތްބާރުބާރަށް ތެޅެމުންދިޔައެވެ. އައިނާގެ އަތުގައިއޮތް އޭނާގެ ފޯން ޒަޔާން އަތުލިއެވެ. އެއްވެސް ކޯޑެއްނެތުމުން ވަރަށް އަވަހަށް ހުޅުވިއްޖެއެވެ. އެހުރިގޮތައްހުރެ އޭނާގެ ނަމްބރ ޖަހައި ޑައިލް ކޮށްލިއެވެ. އަނބުރާ އައިނާގެ ފޯންއޭނާ އަތަށްދިނީ ފަހުރުވެރި ހިނިތުންވުމަކާއެކުގައެވެ. ހަމައެވަގުތު ޒަޔާންގެ ފޯންރިންގްވާން ފެށިއެވެ. “ބަލަ މިހާރު އަހަރެންގެ ބޭނުން ކެނޑުނީދޯ..” އެކޮޅުން އައީ ރާއިދުގެ އަޑެވެ. “ހެހެހެ.. މިދަނީ..5މިނިޓްސް” ޒަޔާން ފޯންބޭއްވިއެވެ. “އަންނާނަން ބޭރަށްގޮސްލާފަ.. ރާދު ވަރަށް ގުޅައިފި..” އައިނާއާ ހަތަރުކަޅި ހަމަކޮށްލަމުން ޒަޔާން ބުންޏެވެ. އައިނާގެ އަތަށްބާރު ކޮށްލާފައި ޒަޔާން ނިކުމެގެންދިއުމުންވެސް އައިނާހުރި ގޮތަށް ގަނޑުވެފައި ހުރީއެވެ. މީކޮންކަހަލަ މީހެއްބާއޭ ހިތައްއެރިއެވެ. އަނެއްކާ މޮޔަމީހެކޭވެސް ހީކުރިއެވެ. “އޯމައި ގޯޑް..” ބޮލުގައި ހިފަހަށްޓާލަމުން ކޮތަރިއަށްވަނީ ފުރެޝް ވެލުމުގެ ބޭނުމުގައެވެ.\nޒަޔާންއާ ރާއިދުއާތިބީ ކޮފީއެއްގައެވެ. “ދެންބުނެބަލަ.. ކިހިނެކޯވީ؟” ރާއިދު ލޯބޮޑުކޮށްލަމުން ބުންޏެވެ. “ދެން ރާދުވެސްދޯ.. ކޮންކަމެއް އޮންނާނީ ވަކި..” ޒަޔާން ކުޑަކޮށްހީލިއެވެ. “ދެންހާސްވާނެކަމެއްނެތް.. ދޮންތަބުނީ މިކޮޅުގަ ބަހަށްޓާށޭ.. އެހެންވީމަ މާދަންވާނެ އޮފީހަށް ނިކުންނަން..” ޒަޔާންއިތުރު ކޮށްލިއެވެ. ރާއިދުމިކޮޅަށް އައިކަން އެނގުމުން ފަރީދާ ޒަޔާންއަށްގުޅާ ޢޭނާ ބެލުމަށް އެދުނެވެ. ރާދު އަކީ ކަންކަމާ ފަރުވާތެރިކުއްޖެއްނޫންކަމުން ފަރީދާބޭނުންވަނީ ޒަޔާންގެ އެހީތެރިކަމާއެކު ރާދުގެ އެގޮތްބަދަލުކުރާށެވެ. “ވަޓް.. އިޓްސް އަވެކޭޝަން ބްރޯ..” ރާދުތުން އޫކޮށްލަމުން ބުންޏެވެ. ޒަޔާން ހީގަތީ ކިތަމެބޮޑުވިއަސް ރާދުގެ އެސިފަ ނުކެޑޭނެއޭ ހިތައްއެރުމުންނެވެ. “ކިހިނެއްވަނީ ފަހަރިކަންތައް..” ރާދުކޮށްލި ސުވާލުން ޒަޔާން މަޑުޖެހިލިއެވެ. “ވަޓްޑޫޔު ތިނކް.. ޝީހޭޓްސް މީ..”ޒަޔާން ކޮފީތަށި ބެހެއްޓިއެވެ. “ވަރަށް އުނދަގޫވާނެ ދޯއަސްލު.. ނުވެސްދަންނަ މީހަކާއެކު އުޅެން.. އައިވިލް ޓްރައި މައިބެސްޓްޓް ހެލްޕްހާރ..” ޒަޔާން ހިތިގޮތަކަށް ހީލިއެވެ. އޭނަވެސް އައިނާދެކެ ލޯތްބެއް ނުވެއެވެ. އެހެނަސް ކައިވެނީގެ މަތިވެރިކަން އޭނާއަށް އެނގެއެވެ. އައިނާއާއެކު ރީތިކޮށް އުޅެންއޭނާ ބޭނުންވެއެވެ. ޒަޔާންގަބޫލުކުރާ ގޮތުގައި އައިނާއަށްވެސް އޭނާދެކެ ލޯބިވެވޭނެއެވެ.\nHey guys here is the 3rd part of the story.. hope you like it..\nI’m very new to this and how can I addacover 🤔🤔 TIA\nހޯދޭތޯ މަންޒިލެއް… 19\nހިތާމަ އެހެނިހެން ލޯބި June 13, 2018\nހިތާމަ ދީނީ ލޯބި August 10, 2017\nވީމޭ އިންތިޒާރުގައި 25 ވަނަ ބައި


NIDS Jamiyyaage Energy Audit Nadella Council in Faaskohfi - AO News\nނަޑެއްލާ އައިލެންޑް ޑެވެލޮޕްމެންޓް ސޮސައިޓީ (ނިޑްސް) ޖަމިއްޔާއިން ތައްޔާރުކުރި އެނާރޖީ އޮޑިޓް، ނަޑެއްލާ ކައުންސިލުން ފާސްކޮށްފިއެވެ.\nޖީ.އީ.އެފް ސްމޯލް ގްރާންޓްގެ ދަށުން ޔޫ.އެން.ޑީ.ޕީ މޯލްޑިވްސް ގެ އެހީގައި ކުރިއަށްގެންދާ ގްރީން އެނާރޖީ ޕްރޮޖެކްޓްގެ ހަރަކާތެއްގެ ގޮތުން ތައްޔާރުކުރެވުނު އެނާރޖީ އޮޑިޓް ނަޑެއްލާ ކައުންސިލްގެ ފަރާތުން ފާސްކުރައްވާފައި ވަނީ މި މަހުގެ ހޯމަ ދުވަހުއެވެ. ނަޑެއްލާގެ ކުނި މެނޭޖްކުރާ. މި އޮޑިޓުގެ މައިގަނޑު މަގްސަދަކީ ނަޑެއްލާގެ ކުނި މެނޭޖްކުރާ މަރުކަޒަކީ 80 އިންސައްތަ އިއާދަކުރަނިވި ހަކަތައިން ހިންގާ ތަނަކަށް ހެދުމެވެ.\nމި އޮޑިޓަށް ބިނާކޮށް ކުނި މެނޭޖްކުރާ މަރުކަޒުގައި ސޯލާ ޕެނަލް ހަރުކުރުމުގެ އަމަލީ މަސައްކަތް ފެށިގެންދާނެއެވެ. އަދި މީގެ އިތުރުން މި ޕްރޮޖެކްޓްގެ ދަށުން ރަށުގެ މުއައްސަސާތަކާއި ގޭބިސީތަކާއި ސްކޫލް ދަރިވަރުންނަށް އަމާޒުކޮށްގެން އިއާދަކުރަނިވި ހަކަތައަށް ހޭލުންތެރިކުރުމުގެ ޕްރޮގްރާމްތަކެއް ކުރިއަށްގެންދިއުމަށް ވަނީ ހަމަޖެހިފައެވެ.\nނިޑްސް ޖަމިއްޔާ އިން ވަނީ މި އަހަރު ތެރޭގައިވެސް ނަޑެއްލާގައި ހުރި ގުދުރަތީ ވަސީލަތްތައް ބޭނުންކޮށްގެން އެ ރަށުގެ ހިތްގައިމު މަންޒިލުތަކާއި ރީތިކަން ދުނިޔެއަށް ދައްކާލުމަށް ޕްރޮޖެކްޓެއް ހިންގައި ސާފުތާހިރު ތަނެއްގެ ގޮތުގައި އެ ރަށް ބޭއްވުމަށް އާއްމުން ހޭލުންތެރިކުރުވުމުގެ އެކިއެކި ޕްރޮގްރާމްތައް ހިންގާފައެވެ.\nނަޑެއްލާ އައިލެންޑް ޑެވެލޮޕްމެންޓް ސޮސައިޓީ (ނިޑްސް)ގދ. ނަޑެއްލާ\nނަޑެއްލާ އާއި ކައިރި ފަޅުރަށްރަށުގެ ހޭޅިފަށުން ވެލިނެގުން މަނާކޮށްފި


ޑްރޭކްގެ3އަހަރު ކުރީގެ ލަވައެއްގައި ކައިލީގެ ވާހަކަ: އޭނާއަށް 19...\nކައިލީ ޖެނަރ އާއި ޑްރޭކް\nޑްރޭކްގެ3އަހަރު ކުރީގެ ލަވައެއްގައި ކައިލީގެ ވާހަކަ: އޭނާއަށް 19 އަހަރުގައި ދެ މީހުން ރަށްޓެހިވިތަ؟\nކައިލީ އާއި ޓްރެވިސް 2019 ވަނަ އަހަރު ރުޅިވެފައިވާއިރު، އޭގެ ފަހުން ވެސް ޑްރޭކްއާ ގުޅުމެއް އޮތް\nޑެރޭކް ބުނީ އެއީ ތިން އަހަރު ކުރީގެ ލަވައެއް ކަމަށް\nޑްރޭކްގެ ލަވައެއްގައި ކައިލީގެ ވާހަކަ ދައްކާ އަޑު އިންސްޓަގްރާމް ލައިވްއެއްގައި ވަނީ އިވިފައި\n25 މެއި 2020 | ހޯމަ 09:17\nކައިލީ އާއި ޑްރޭކް؛ ކައިލީގެ 16 ވަނަ އުފަންދުވަހުގެ ހަފްލާގައި\nކައިލީ ޖެނަރ އާއި ޑްރޭކް ރަށްޓެހިވެފައިވާ ވާހަކަތައް ދެކެވޭތާ އެތައް މަހެއް ވެފައިވާއިރު، މި ވާހަކަތައް އަނެއްކާވެސް ހޫނުވެއްޖެއެވެ.\nނިމިގެންދިޔަ ހަފްތާގައި މަޝްހޫރު ރެޕް އާޓިސްޓުންކަމަށްވާ ޑްރޭކް، ފިއުޗަރގެ އާ ލަވަ ޕްރޮމޯޓް ކުރުމަށް ބޭއްވި އިންސްޓަގްރާމް ލައިވްއެއްގައި ޑްރޭކްގެ ގިނަ ލަވަތަކެއް ޕްލޭކޮށްފައިވެއެވެ. މީގެ ތެރޭގައި މިހާތަނަށް ރިލީޒް ނުކުރާ ލަވަތައްވެސް ހިމެނެއެވެ.\nއެފަދަ ލަވައެއްގައި ކައިލީގެ ވާހަކަ ދައްކާފައިވާއިރު، އެކަމާ ގުޅިގެން ވަގުތުން ކުރި ޕޯސްޓެއްގައި ޑްރޭކް ބުނެފައިވަނީ އެއީ މީގެ ތިން އަހަރު ކުރީގެ ލަވައެއް ކަމަށެވެ. އަދި ޑްރޭކް އެކަމާ ގުޅިގެން ޕޯސްޓެއް ކޮށްފައިވަނީ، ކައިލީގެ އެންމެ ފަހުގެ ލޯބިވެރިޔާ އަދި އޭނާގެ ދަރި ސްޓޯމީގެ ބައްޕައާ އޮންނަ ގާތް ގުޅުމުގެ ސަބަބުން ކަމަށް ބެލެވެއެވެ.\nއެމެރިކާގެ މުނިފޫހިފިލުވުމުގެ ދާއިރާގެ ނޫސްތަކުން ރިޕޯޓް ކުރާ ގޮތުގައި، މިކަމާ ގުޅިގެން ކައިލީގެ ހިތްހަމަ ނުޖެހުމެއް ނެތެވެ. ސަބަބަކީ އޭނާއަށް އެއީ ކުރީގެ ލަވައެއްކަން އެނގޭތީއެވެ.\nކައިލީ އާއި ޑްރޭކް. ފޮޓޯ: އިންސްޓަގްރާމް\nޑްރޭކް އަދި ކައިލީވެސް އެއީ ކުރީގެ ލަވައެއްކަން ބުނެފައިވާއިރު، ދެ މީހުންގެ މެދުގައި ގުޅުމެއް ހިނގާފައި ނުވާކަމަށް ބުނެފައެއް ނުވެއެވެ. އަދި މިއީ ތިން އަހަރުގެ ކުރީގެ ލަވައެއް ނަމަ، އޭރު ކައިލީއަށް ވާނީ އެންމެ 19 އަހަރެވެ. އަދި ޑްރޭކްއަށް ވާނީ 30 އަހަރެވެ.\nއެހެންކަމުން، މިކަމާ ގުޅިގެން ގިނަ ބައެއް ދަނީ ޑްރޭކްއަށް ފާޑު ކިޔަމުންނެވެ.\nކައިލީ އާ ޓްރެވިސް 2019 ވަނަ އަހަރު ރުޅިވެފައިވާއިރު، އެއަށް ފަހު ވެސް އޭނާ އާއި ޑްރޭކްއާ ރަށްޓެހިވެފައިވާ ކަމުގެ ހަބަރުތައް ފެތުރުނެވެ.\nކައިލީ ކުރިން ރެޕް އާޓިސްޓް ޓައިގާއާ ރަށްޓެހިވެފައިވާއިރު، ދެ މީހުން ރަށްޓެހިވިއިރު ކައިލީއަށް ވާނީ 16 އަހަރެވެ. އަދި ޓައިގާއަށް ވާނީ 24 އަހަރެވެ.


BREAKING NEWS: Kula Jehumuge Thereygai Hingi Accident Eh Gai Kuda Kujjakah Aniyaa Vehje - Vaguthu\nރ.އަތޮޅު މަޑުއްވަރީގައި ޕިކަޕެއްގައި ދިޔަ ބަޔަކު ސައިކަލެއްގައި ކުޑަ ކުއްޖަކު ގޮވައިގެން ދިޔަ އަންހެނެއްގެ ގަޔަށް ކުލަ ޖަހަން ފެށުމުން ސައިކަލް އެކްސިޑެންޓްވެ ކުޑަ ކުއްޖާ އަށް އަނިޔާވެއްޖެއެވެ.\nމިއަދު ހިނގި އެކްސިޑެންޓްގައި އަނިޔާވެފައި ވަނީ ހަތް އަހަރުގެ ކުއްޖަކަށެވެ.\nމަޑުއްވަރީން "ވަގުތު" އަށް މައުލޫމާތު ދިން މީހަކު ބުނީ އެކްސިޑެންޓް ހިނގީ ކުލަ ޖަހަން ފެށުމުން އަންހެން މީހާ އަށް ސައިކަލް ކޮންޓްރޯލް ނުކުރެވިގެން ކަމަށެވެ.\nސައިކަލްގައި އިން ކުއްޖާގެ ހަށިގަނޑުގެ އެކި ތަންތަނުން މަށައިގެން ގޮސްފައިވެއެވެ. އޭނާ އަށް އެރަށު ހެލްތު ސެންޓަރުން ފަރުވާ ދިނުމަށް ފަހު މިހާރު ވަނީ ދޫކޮށްލާފައެވެ.\nފުލުހުން ބުނެފައިވަނީ މަޑުއްވަރީގައި ސައިކަލެއްގައި ދުއްވާފައި ދިޔަ 21 އަހަރުގެ އަންހެނެއް ގަޔަށް ޕިކަޕެއްގައި ދިޔަ ބަޔަކު ފެން ޖެހުމުން ސިއްސައިގެން ގޮސް ސައިކަލުން ވެއްޓި، ސައިކަލު ދުއްވަން އިން އަންހެން މީހާއަށާއި ފަހަތުގައި އިން ހަތް އަހަރުގެ އަންހެން ކުއްޖަކަށް އަނިޔާވެފައިވާ ކަމަށެވެ. އަދި އެއްވެސް މީހަކަށް ސީރިއަސް އަނިޔާވެފައި ނުވާ ކަމަށްވެސް ފުލުހުން ބުނެފައިވެއެވެ.\nބޮޑު ޢީދު ފާހަގަ ކުރުމުގެ ގޮތުން ގިނަ ރަށްރަށުގައި ކުލަ ޖެހުމުގެ ހަރަކާތްތައް ވަރަށް ފޯރީގައި ހިންގާފައި ވާއިރު ކުލަ ޖެހުމުގެ ސަބަބުން ބައެއް މައްސަލަތައް ފެންމަތިވެ ފުލުހުން ތަޙްޤީޤު ކުރަން ޖެހޭ ފަދަ ހާލަތްތައް ވެސް ވަނީ ކުރިމަތިވެފައެވެ.\nއޮގަސްޓް 15, 2019 00:01\nކުލަޖަހާހިތުން ހޭބަލިވެފަ ތިބެނީ. ކުޑަކުއްޖެއްފެންނާނެތަ.\nއޮގަސްޓް 15, 2019 04:50\nއެކަކު އަނެކެއްގެ ގަޔަށް ބޮލަށް އަރާ އަނިޔާކުރުމަކީ އުފާފާޅުކުރުންތަ؟ ނުވަތަ މީސްމީހުންގެ ގަޔަށް ކުލަޔާއި ފެން ނުޖަހާ އީދު އުފާފާޅު ނުކުރެވެނީތަ؟ ނުވަތަ މިއީ އިސްލާމްދީނުގައި އީދު އުފާ ފާޅުކުރަން އަންގަވާފަައިވާ ގޮތްތަ؟\nއޮގަސްޓް 15, 2019 12:21\nއަސްލުވެސް މިދެން މިހާރު ބޮޑު ކަމެއް. ކުޑަ ކުދިން ނަކައް ވެސް ބެލުމެއް ނެތް.\nއޮގަސްޓް 15, 2019 19:20\nގޭގަ އޮތީމަ ކުލަ ނުޖަހާނެ...ކާކު ބުނީ ނިކުމެގެނ ދުވަނ...\nނާޗަރަންގީ ކުޅެން މަގުދީފަ އެހެންމީހުން ތިބެންވީ ގޭބަންދުގަތަ. އެހެންވިއްޔާ އީދޭ ނުކިޔާ. މަގުމަތިން ފެންނަހާ މީހެއްގެ ގަޔަށް ބޮލަށް އަރާކަށް ނުޖެހޭ.


27 aharah fahu mamma aku heyeree dharifulhuge sababun\n27 އަހަރު ފަހުން މަންމަ ހޭއެރީ ދަރިފުޅުގެ ސަބަބުން\nޔުނައިޓެޑް އެރެބް އެމިރޭޓްސް މީހަކު 27 އަހަރު ކޯމާގައި އޮވެފައި ހޭ އަރައި މިހާރު ވަރަށް ބޮޑަށް ރަނގަޅުވެފައިވާ ކަމަށް ސައޫދީގެ އަލްއަރަބިޔާ ނޫހުން ބުނެފި ވެއެވެ.\nމުނީރާ އަބްދުﷲ ނަމަކަށް ކިޔާ މި މީހާ ހޭއަރާ ކަމުގެ ނިޝާންތައް ފުރަތަމަ ފެންނަން ފެށީ މިދިޔަ އަހަރުގެ އެޕްރީލް މަހު އެވެ. ފާއިތުވީ ދޮޅު އަހަރެއްހާ ދުވަހުގެ ތެރޭގައި މުނީރާގެ ސިއްހަތަށް ވަނީ ވަރަށް އެދެވޭ ރަނގަޅު ބަދަލެއް އައިސްފަ އެވެ. އާއިލާ އާއެކު އާދައިގެ ދިރިއުޅުމެއް އުޅެވޭ ވަރަށް އޭނާގެ ހާލަތު ވަނީ ރަނގަޅުވެފަ އެވެ. މުނީރާގެ ވާހަކަ އަނެއްކާވެސް އަރަބި ގައުމުތަކުގެ ނޫސްތަކަށް މި އައީ ސައޫދީ އަރަބިޔާގެ ޕްރިންސަކު 15 އަހަރު ކޯމާގައި އޮތުމަށްފަހު ހޭ އަރާކަމުގެ ނިޝާންތަކެއް ފެނުމާ ގުޅިގެންނެވެ.\nމުނީރާ ކޯމާއަށް ދިޔައީ 1991 ވަނަ އަހަރު އޭނާ އިން ކާރަކާއި ސްކޫލު ބަހެއް ޖެހި ހިނގި ނުރައްކާތެރި އެކްސިޑެންޓެއްގައި ބޮލަށް ލިބުނު ގެއްލުމުގެ ސަބަބުންނެވެ. މުނީރާ ކޯމާއަށް ދިއުމުން އޭނާގެ ފަރުވާއަށް ފާއިތުވީ އަހަރުތަކުގެ ތެރޭގައި އެތައް ހޮސްޕިޓަލަށް ބަދަލުކޮށްފައި ވެއެވެ. އޭނާ ރަނގަޅުވާނެކަމުގެ އުންމީދު ޑޮކްޓަރުންނަށް ވަރަށް ކުޑަނަމަވެސް މުނީރާގެ ދަރިފުޅު އުމަރު ވެބައިރު، 32، އަށް މަންމަ މުޅިން ރަނގަޅުވެދާނެ ކަމުގެ އުންމީދު އަބަދުވެސް އޮތެވެ.\nވެބައިރު ގަބޫލުކުރާ ގޮތުގައި މަންމަ އަށް ކޯމާއިން ހޭލެވުނީ ޖަރުމަނުގެ ހޮސްޕިޓަލެއްގައި މަންމަ އަށް ފަރުވާދޭން ބާއްވާފައި އޮތްއިރު ޑޮކްޓަރުންނާއި ވެބައިރު އާ ދެމެދު ކުރި ޒުވާބެއްގެ ތެރެއިންނެވެ. އެ ދުވަހު މަންމަގެ އަނގައިން ފުރަތަމަ ވެސް ނުކުތީ ވެބެއިރުގެ ނަމެވެ. އެކަމާ ވެބެއިރު ވަރަށް އުފާ ކުރެ އެވެ. އެހާ ގިނަ ދުވަސް ފަހުން ވެސް މަންމަ އޭނާ އަށް ފުރަތަމަ ވެސް ގޮވީމަ އެވެ. މުނީރާ އަށް 2017 އާ ހަމަޔަށް ފަރުވާ ދިނީ ވެސް ޔޫއޭއީގެ ހޮސްޕިޓަލު ތަކުންނެވެ. އިތުރު ފަރުވާއަށް ޖަރުމަނަށް އޭނާ ގެންދިޔައީ 2017 ގައެވެ.\nދަ ނެޝަނަލް ނޫހަށް ވެބެއިރު ދީފައިވާ އިންޓަވިއު އެއްގައި ބުނެފައިވަނީ މަންމަ ކޯމާއަށް ދިޔަ އެކްސިޑެންޓް ހިނގިއިރު ވެބެއިރުގެ އުމުރުން އެންމެ ހަތަރު އަހަރެވެ. އެ ވަގުތު ވެބެއިރު އިނީ މަންމަގެ އުނގުގައި ކާރުގެ ފަހަތު ސީޓުގަ އެވެ.\n"މަންމަ އާއި ބޮޑުބޭބެ އަހަރެން ގޮވައިގެން ސްކޫލުން އެނބުރި ގެއަށް ދިޔަ މަގުމަތީގައި ކާރު އެކްސިޑެންޓްވީ. މަންމަ އިނީ އަހަރެން ގޮވައިގެން ކާރުގެ ފަހަތު ސީޓުގައި. އެކްސިޑެންޓްވުމާއެކު މަންމަ އަހަރެންގެ ގައިގައި އޮޅުލައިގަނެ އަހަންނަށް އަނިޔާއެއް ނުވާގޮތް ހެދީމަ އަހަރެންގެ ފުރާނަ ސަލާމަތްވީ،" ވެބައިރު ބުންޏެވެ.\nއެކްސިޑެންޓްގައި ކުޑަ ކުޑަ ވެބައިރު އަށާއި ކާރު ދުއްވަން އިން އޭނާގެ ބޮޑުބޭބެ އަށް ލިބުނީ ވަރަށް ކުދިކުދި އަނިޔާ ތަކެކެވެ. ބޮޑަށް ގެއްލުންވީ ވެބެއިރުގެ މަންމަ މުނީރާ އަށެވެ. އޭރުއްސުރެ މުނީރާ އޮތީ ކޯމާ ގައެވެ.\nވެބެއިރުގެ އާއިލާ އަކީ ޔޫއޭއީގެ އާއިލާތަކުގެ ތެރެއިން އާދައިގެ ފެންވަރެއްގެ ދިރިއުޅުމެއް އުޅެމުން އައި އާއިލާ އެކެވެ. ނަމަވެސް ފައިސާގެ ދަތިކަމާއެކު ވެސް މަންމަގެ ފަރުވާ ހުއްޓާލަން އެންމެ ހިނދުކޮޅަކަށް ވެސް ވެބެއިރުގެ ހިތަކަށް ނާރަ އެވެ. ކޮންމެވެސް ދުވަހަކުން މަންމަ ހޭއަރާނެ ކަމުގެ ޔަގީންކަން ވެބެއިރުގެ އަބަދުވެސް އޮވެ އެވެ.\nފައިސާ ނެތުމުން ޔޫއޭއީގެ ބައެއް ޕްރިންސުންނަށް އެހީއަށް އެހި ވެބެއިރު ވަނީ ވަރަށް ގިނަ ސިޓީތައް ފޮނުވާފަ އެވެ. އަދި ޖަރުމަނީ އަށް ގެންގޮސް މަންމައަށް ފަރުވާ ދިނީ ވެސް އެގޮތުން ލިބުނު އެހީންނެވެ.\nވެބެއިރު ބޮޑުވީފަހުން އޭނާ އެންމެ ދުވަހެއް ވެސް މަންމަ ކައިރިއަށް ހޮސްޕިޓަލަށް ނުގޮހެއް ނުހުރެ އެވެ. ކޮންމެ ދުވަހަކުވެސް ހަތަރު ކިލޯމީޓަރުގެ ދިގު ރާސްތާއެއް ހިނގާފައި އޭނާ މަންމަ ކައިރިއަށް ދެއެވެ. އަދި އެތައް އިރެއް ވަންދެން މަންމަ ކައިރީގައި އިށީނދެގެން ވާހަކަ ދައްކަން އިނދެ އެވެ. ވެބެއިރު އަކަށް އެއް ވަޒީފާއެއްގައި މާ ގިނަ ދުވަހަކު ނުހުރެ ވެއެވެ. މަންމަ ކައިރީގައި ގިނަ ވަގުތު ހޭދަކުރަން ވެބެއިރު ބޭނުންވާތީ އެވެ.\n"އަހަރެން އެކަމަކާ ހިތާމައެއް ނުކުރަން. އަހަރެން ގަބޫލުކުރާ ގޮތުގައި އަހަރެން މަންމައަށް އެހީތެރިވާތީ ﷲ އަހަރެން އެއަށް ވުރެ ބޮޑެތި މައްސަލަތަކުން ސަލާމަތް ކޮށްދެއްވާފައިވަނީ،" ވެބެއިރު ބުންޏެވެ.\nމުނީރާގެ ފަރުވާގެ ބޮޑު ބައެއް ދެއްވާފައިވަނީ ޔޫއޭއީ ވަލީއަހުދެވެ. އޭޕްރީލް 2017 ގައި މުނީރާ ޖަރުމަނަށް ގެންގޮސް ދިން ފަރުވާއަށް ވަލީއަހުދު އެހީތެރިވެދެއްވި އެވެ.\nއެހާ ގިނަ ދުވަހު އެނދުގައި ހަރަކާތެއް ނެތި އޮތުމުން މުނީރާގެ މަސްތަކުގެ ބާރު ކެނޑި ބަލި ވަމުންދާތީ ސާޖަރީ ހަދައިގެން މަސްތައް ވަރުގަދަ ކޮށްފައި ވެއެވެ. އަދިވެސް އިތުރު ފަރުވާތައް ޖަރުމަނުގައި މުނީރާ އަށް ދިނެވެ.\n"ބަލިކަށިވަމުންދާ ގަހަކަށް ވެސް ރަނގަޅު ވެލިގަނޑެއް ލިބިއްޖެނަމަ އަލުން ރީތިކޮށް ހެދުމުގެ ފުރުސަތު ބޮޑުވާނެ. އަހަރެމެން މުނީރާ އަށް ވެސް ދިނީ މިފަދަ ފަރުވާއެއް،" މުނީރާ އަށް ފަރުވާދިން ޖަރުމަނު ޑޮކްޓަރު އަހުމަދު ރިޔީލް ވިދާޅުވި އެވެ. ޖަރުމަނުގައި ދިން ފަރުވާއިން މުނީރާގެ ސިއްހަތަށް ރަނގަޅު ބަދަލުތަކެއް އަންނަން ފެށި އެވެ. އަދި އަމިއްލަ ދަރިންނާއި ޑޮކްޓަރުން އުޅޭ ކަމުގެ އިހްސާސް މުނީރާ އަށް ކުރެވޭކަން ބަލަން ތިބޭ މީހުންނަށް ވެސް ހީވާން ފެށި އެވެ.\n"އަހަރެން ޑޮކްޓަރުން ކައިރީ ބުނިން މަންމައަށް ވަރަށް އަވަހަށް ވާހަކަ ދެއްކިދާނެހެނޭ ހީވަނީ. ނަމަވެސް އޭރު ޑޮކްޓަރުން ވެސް އަހަރެންގެ ވާހަކަ ގަބޫލެއް ނުކުރޭ. އަހަރެން ހިޔާލީފޮލާ ކައްކަނީ ކަމަށް ޑޮކްޓަރުން އޭރު ބުނީ،" ވެބެއިރު ބުންޏެވެ.\nޖަރުމަނުގެ ހޮސްޕިޓަލެއްގައި މުނީރާ އަށް ފަރުވާ ދެމުންދިޔައިރު އެއް ދުވަހަކު މުނީރާ އޮތް ކޮޓަރީގައި ވަރަށް ވަރުގަދަޔަށް ޒުވާބެއް ހިނގި އެވެ. އެ ޒުވާބު ހިނގަނިކޮށް މަންމަގެ އަނގައިން ޒާތެއްގެ އަޑުތަކެއް ނުކުންނަ ކަން ވެބެއިރު އަށް ފާހަގަ ކުރެވުނެވެ. އޭގެ ތިން ދުވަސް ފަހުން އެއްރޭ ވެބެއިރު ނިދާފައި އޮވެފައި ހޭލެވުނީ މަންމަ އޭނާއަށް ގޮވާ އަޑަށެވެ.\n"މަންމަގެ އަނގައިން ފުރަތަމަ ވެސް ނުކުތީ މަގޭ ނަން. އަހަރެން އުފަލުން ގޮސް ހަދާނެ ގޮތެއް ވެސް ނޭނގުނު. އެ ވަގުތުކޮޅަކީ އަހަރެންގެ ހަނދާން ހުންނަން ފެށީއްސުރެ ދެކެމުން އައި ހުވަފެނެއް ހަގީގަތަކަށްވީ ވަގުތުކޮޅުވީމަ،" ވެބެއިރު ބުންޏެވެ. ފަހުން ވެބެއިރު އާއި އާއިލާ މަންމަ ގޮވައިގެން އެނބުރި ޔޫއޭއީ އަށް ގޮސް ފަރުވާ ދޭން ފެށި އެވެ. މިހާރު 60 އަހަރުވެފައިވާ މުނީރާއަށް ދެނީ ފިޒިއޮތެރަޕީ އާއި ރިހެބިލިޓޭޝާން އެކަންޏެވެ.\nވެބެއިރު ބުނި ގޮތުގައި މަންމަގެ ވާހަކަ އޭނާ މުޅި ދުނިޔެއާ ޝެއާ ކުރީ ހަމަ އެންމެ މަގްސަދެއްގަ އެވެ. މިފަދަ ހާލަތަކަށް އާއިލާގެ މީހަކު ހިނގައްޖެނަމަ ނުވަތަ މިހާރުވެސް ގޮސްފައިވާނަމަ އެއްގޮތަކަށް ވެސް އެމީހަކު ރަނގަޅުވެދާނެކަމުގެ އުންމީދު ކަނޑާ ނުލުމަށެވެ. މިފަދަ ހާލަތަކަށް މީހަކު ދިޔަސް އެމީހަކު މަރުވީ ކަމަށް ގަބޫލުކޮށް މާޔޫސް ނުވުމަށެވެ. އެންމެ ފަހު ނޭވާޔާ ހަމަޔަށް ވެސް އޭނާ ރަނގަޅުވާނެކަމަށް އުންމީދު ކުރުމަށެވެ.


Midhiya mahu Import aai Export ithuru, aamdhanee ves ithuru vejje | Mihaaru\nމާލޭ ވިޔަފާރި ބަނދަރު. ރާއްޖެ އެތެރެކުރި މުދަލާއި ބޭރުކުރި މުދަލުގެ މިންވަރު މިދިޔަ މަހު ވަނީ އިތުރުވެފައި - ފޮޓޯ: މިހާރު\nމިދިޔަ މަހުގެ އިމްޕޯޓާއި އެކްސްޕޯޓް އިތުރުވެ، އާމްދަނީ ވެސް އިތުރުވެއްޖެ\n14 ފެބުރުއަރީ 2018 - 12:502comments\nކަސްޓަމްސް އިން އާންމުކުރި މިދިޔަ މަހުގެ ތަފާސްހިސާބުތައް ދައްކާ ގޮތުން 3.8 ބިލިއަން ރުފިޔާގެ މުދާ ރާއްޖެ އެތެރެކުރި އެވެ. އެއީ މިދިޔަ އަހަރުގެ ޖެނުއަރީ މަހާ އަޅާ ބަލާއިރު 17 ޕަސެންޓު އިތުރު އަދަދެކެވެ. މިދިޔަ އަހަރުގެ ޖެނުއަރީ މަހު ރާއްޖެ އެތެރެކުރީ 3.2 ބިލިއަން ރުފިޔާގެ މުދަލެވެ.\nމިދިޔަ މަހު ރާއްޖެ އިން އެކްސްޕޯޓް ކުރި މުދަލުގެ މިންވަރު ވަނީ މިދިޔަ އަހަރުގެ ޖެނުއަރީ މަހާ އަޅާ ބަލާއިރު ހަ ޕަސެންޓް އިތުރުވެފަ އެވެ. މިދިޔަ މަހު 474 މިލިއަން ރުފިޔާގެ މުދާ އެކްސްޕޯޓް ކުރިއިރު މިދިޔަ އަހަރުގެ އެ މުއްދަތުގައި އެކްސްޕޯޓް ކުރީ 445 މިލިއަން ރުފިޔާގެ މުދަލެވެ.\nއިމްޕޯޓް ޑިއުޓީ އާއި އެހެނިހެން ފީގެ ގޮތުގައި މިދިޔަ މަހު 276 މިލިއަން ރުފިޔާ ލިބުނެވެ. އެއީ މިދިޔަ އަހަރުގެ ޖެނުއަރީ މަހާ އަޅާ ބަލާއިރު 23 ޕަސެންޓް އިތުރު އަދަދެކެވެ.\nއެ ހިސާބުތައް ދައްކާ ގޮތުން މިދިޔަ މަހު އެންމެ ގިނައިން ރާއްޖެ މުދާ އެތެރެކުރީ ޔުނައިޓެޑް އަރަބް އެމިރޭޓްސް (ޔޫއޭއީ) އިންނެވެ. އެއީ އެތެރެކުރި މުދަލުގެ 20 ޕަސެންޓެވެ. އަދި އެންމެ ގިނައިން މުދާ އެކްސްޕޯޓްކުރީ ތައިލެންޑަށެވެ. އެކްސްޕޯޓްކުރި މުދަލުގެ 41 ޕަސެންޓް މުދާ އެކްސްޕޯޓްކުރީ ތައިލެންޑަށެވެ.


2022ވަނަ އަހަރުގެ ބައިނަލްއަޤްވާމީ އަންހެނުންގެ ދުވަހުގެ މުނާސަބަތުގައި ބާއްވާ ރަސްމިއްޔާތުގައި މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް އަލްފާޟިލާ ޢާއިޝަތު މުޙައްމަދުދީދީ ދައްކަވާ ވާހަކަފުޅު – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nޙަމްދާއި ޝުކުރުކުރަނީ ޢާލަމްތަކުގެ ވެރި ﷲ ސުބަހާނަހޫ ވަތަޢާލާއަށް. ޞަލަވާތާ ސަލާމް ލެއްވުން އެދި ދުޢާކުރަނީ މި އުންމަތަށް ކައުކުރެއްވި، ލޮބުވެތި ރަސޫލާ މުޙައްމަދު ޞައްލަﷲ އަލައިހި ވަސައްލަމްއަށް. އަދި މި ޞަލަވާތާ ސަލާމުގައި އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލުކުރަން.\nރައީސުލްޖުމްހޫރިއްޔާ އޮނަރަބްލް އަލްފާޟިލް އިބްރާހީމް މުޙައްމަދު ޞާލިޙު، ރައީސުލްޖުމްހޫރިއްޔާގެ އަނބިކަނބަލުން ފަޒުނާ އަޙްމަދު، ނައިބު ރައީސް އަލްފާޟިލް ފައިސަލް ނަސީމު، ދައުލަތުގެ ވަޒީރުން، ޔޫ.އެން.ޑީޕީ އިން ދިވެހިރާއްޖެއަށް ކަނޑައަޅުއްވާފައިވާ ރެސިޑެންޓް ރެޕްރެޒެންޓޭޓިވް މިސްޓަރ އެންރީކޯ ގަވޭލިއާ، ބޭރުގެ ގައުމުތަކުން ދިވެހިރާއްޖެއަށް ކަނޑައަޅުއްވާފައިވާ ސަފީރު، ޖަލްސާއަށް ވަޑައިގެން ތިއްބެވި އެންމެހާ ބޭފުޅުން، އައްސަލާމް އަލައިކުމް.\nބައިނަލްއަޤްވާމީ އަންހެނުންގެ ދުވަހާއި ގުޅިގެން މިރޭ މިބާއްވާ ރަސްމިއްޔާތު ޝަރަފުވެރިކޮށްދެއްވުމަށް ވަޑައިންދެއްވިކަމަށްޓަކައި ރައީސުލްޖުމްހޫރިއްޔާ އޮނަރަބްލް އަލްފާޟިލް އިބްރާހީމް މުޙައްމަދު ޞާލިޙާއި އެމަނިކުފާނުގެ އަނބިކަނބަލުން ފަޒުނާ އަޙްމަދަށް ވަރަށް އިޚްލާސްތެރިކަމާއެކު ޝުކުރު ދަންނަވަން.\nމިރަސްމިއްޔާތުގައި ޚާއްޞަ ދެކަމެއް ފާހަގަކުރެވިގެން ދާނެ. އެއީ 2022 ވަނަ އަހަރުގެ ރެހެންދި އެވޯޑު ދިނުމާއި ޖެންޑަރ އީކުއަލިޓީ އެކްޝަން ޕްލޭން ލޯންޗުކުރުން. ރެހެންދި އެވޯޑަކީ 2014 ވަނަ އަހަރުން ފެށިގެން، އަހަރަކު އެއްފަހަރު، ޤައުމީ ޚިދުމަތުގައި އެކިއެކި ދާއިރާއިން އަންހެނުން ކުރާ މަސައްކަތްތަކާއި، ދިވެހިރާއްޖޭގެ ޤައުމީ ތަރައްޤީއަށާއި، ލާބަޔާ މަންފާއަށް އަދި ދިވެހި މުޖުތަމަޢު ބިނާކުރުމަށް އަންހެނުންގެ ދައުރުގެ އަގު ވަޒަންކުރުމަށް ރައީސުލްޖުމްހޫރިއްޔާ ދެއްވާ އެވޯޑެއް. މި އެވޯޑު މިއަހަރު9ފަރާތަކުން ޙާޞިލުކުރައްވާފައިވޭ. މިފަރާތްތަކަށް ވަރަށް ހޫނު މަރުހަބާއެއް ދަންނަވަން.\nފާއިތުވެދިޔަ9އަހަރު ދުވަހުގެ މުއްދަތުގައި ރެހެންދި އެވޯޑު ވަނީ 55 ފަރާތަކަށް ލިބިފައި. މިއެވޯޑު ހާޞިލުކުރެއްވި ބޭފުޅުންނަކީ އަންނަން އޮތް ޖީލުތަކަށް ނަމޫނާ ބޭފުޅުން.\nމިރޭގެ ދެވަނަ ކަމަކަށް ލޯންޗް ކުރެވިގެންދާނީ5އަހަރު ދުވަހުގެ ޖެންޑަރ އީކުއަލިޓީ އެކްޝަން ޕްލޭންއެއް. ޖެންޑަރ އީކުއަލިޓީ އެކްޝަން ޕްލޭން ވުޖޫދަށް ގެނައުމުގައި ޔޫ.އެން.ޑީ.ޕީ އަދި އޮސްޓްރޭލިޔާ ސަރުކާރުންވަނީ މާލީ އަދި ފަންނީ އެހީތެރިކަން ފޯރުކޮށްދެއްވައިފައި. އެހެންކަމުން މިފުރުޞަތުގައި އެދެފަރާތަށް ވަރަށް ޚާއްޞަ ޝުކުރެއް ރައްދުކުރަން. އަދި މިއެކްޝަން ޕްލޭން ތަންފީޒުކުރުމުގައި ޔޫއެންޑީޕީގެ އެހީތެރިކަން ދެއްވާނެކަމުގެ ޔަޤީންކަން ވަނީ ލިބިފައި.\nI would like to take this opportunity to extend my most sincere gratitude to UNDP Maldives, our partner, in the development of the GEAP. UNDP’s continuous support throughout the entire process, from the inception of the plan until the launching process, has been immense and we are most appreciative of the commitment demonstrated by the UNDP team. I am hopeful that this momentous occasion, with the launching of the GEAP, marksamost fruitful future ahead of us, in our work to accelerate and attain gender equality in the Maldives.\nI also wish to express my most sincere thanks to the government of Australia, for their generous support throughout the process of developing the GEAP. We thank you for this positive engagement, and hope this will enable further dialogue and mutual collaboration, in achieving our goal on gender equality.\nAs we embark on this journey, with the launching of the GEAP, one of the key considerations in ensuring effective implementation of the plan is carrying outacosting of the plan. This work is currently underway, with the support of UNFPA, who has always beenaconsistent partner in our work on advancing the rights of women.\nޖެންޑަރ އީކުއަލިޓީ އެކްޝަން ޕްލޭން ކޯސްޓް ކުރުމުގެ މަސައްކަތް ޔޫއެންއެފްޕީއޭއާއެކު މިހާރު ފެށިއްޖެ. ގިނަ ފަހަރު މިފަދަ ޕްލޭންތައް ހެދި ތަންފީޒުވުމުގައި ގޮންޖެހުންތައް ދިމާވާ އެއް ސަބަބަކީ ކޮސްޓިންގގެ މަސައްކަތް ނުކުރެވޭތީ. މި ކޯސްޓިން އެކްސަރސައިޒްގެ ސަބަބުން އެކްޝަން ޕްލޭން ތަންފީޒުކުރުމަށް ހިނގާނެ ހޭދަ އާއި ބޭނުންވާ މާލީ އަދި އިންސާނީ ވަޞީލަތްތައް އެނގިގެންދާނެ. އަދި ހަޤީޤީ ބޭނުންތަކަށް ޚަރަދުކޮށް، އިގްތިޞާދުކޮށް، ފުށުއެރުންތައް ނައްތާލާ، އެންމެ ބޭނުންވާ ކަންތައްތަކަށް މައުނަވީ ނަތީޖެއް ހޯދޭނެ.\nމިޕްލޭންވަނީ މިއަހަރުގެ ފެބްރުއަރީމަހުގެ 22 ވަނަ ދުވަހު ބޭއްވުނު ވަޒީރުންގެ މަޖިލީހުގެ ޖަލްސާއިން ފާސްކޮށްދެއްވައިފައި. މި ނިންމެވުމުންވެސް ދައްކުވައިދެނީ ދައުލަތުގެ އެންމެ އިސްވެރިއެއްގެ ހައިސިއްޔަތުން ރައީސުލްޖުމްހޫރިއްޔާ މިންތީގެ ހަމަހަމަކަން ޤާއިމުކުރުމަށާއި އަންހެނުން ބާރުވެރިކުރެއްވުމަށް ދެއްވާ ސަމާލުކަމާއި އަހަންމިއްޔަތު. މި ނިންމެވުމާއި ގުޅިގެން އެކި ޤައުމުތަކުންނާއި ބައިނަލްއަޤްވާމީ ތަފާތު ޖަމިއްޔާތަކުންނާއި، ދައުލަތުގެ ވުޒާރާތަކާއި ދިވެހި ސަރުކާރުގެ އިދާރާތަކާއި، އަމިއްލަ ޖަމިއްޔާތަކުންވެސް މި އެކްޝަންޕްލޭން ތަންފީޒުކުރުމަށްޓައި މިނިސްޓްރީއަށް އެހީތެރިވުމަށް މަޝްވަރާކުރެވި ވާހަކަދެކެވެން ފަށައިފި. މިއެކްޝަން ޕްލޭން ތަންފީޒުކުރުމުން5ލަނޑުދަނޑިއެއް ހާޞިލުވެގެންދާނެ. އެއީ އަންހެނުންގެ މައުނަވީ ދައުރު ލީޑަރޝިޕް އެންޑް ގަވަރނަންސްގައި އިތުރުވެގެން ދިއުން. އިޤްތިޞާދީ ގޮތުން އަންހެނުން ބާރުވެރިވެ ފުރިހަމަ މަންފާ ހަމަހަމަގޮތެއްގައި ލިބޭކަން ކަށަވަރުވެގެން ދިއުން. ހުރިހާ ދާއިރާއެއްގައި ޖެންޑަރ މެއިންސްޓްރީމްވެގެން ދިއުން ނުވަތަ އަންހެނުންނާއި ފިރިހެނުން އަދި އަންހެން ކުދިންނާއި ފިރިހެން ކުދިންގެ ވަކިވަކި ބޭނުންތައް ދެނެގަނެ އެކަންކަމަށް ރިޢާޔަތްކޮށް މަސައްކަތްކުރުމަށް ސަރުކާރުގެ މުއައްސަސާތަކާއި ނިޒާމުތައް މިހާރަށް ވުރެ ހަރުދަނާވެގެން ދިއުން. ވަކި ޖިންސަކަށްވީތީ ކުރާ އަނިޔާއިން އާއިލާތައް ސަލާމަތްވެތިބެވޭ މުޖުތަމައަކަށް ދިވެހި މުޖުތަމަޢު ވެގެން ދިއުން. އަދި އެކްސެސް ޓު ޖަސްޓިސް ނުވަތަ އަންހެނުންނާއި ފިރިހެނުން ހަމަހަމަ ގޮތެއްގައި އަދުލު އިންސާފު ހޯދައިދިނުމަށް ބޭނުންވާ ހައްލުތައް އަދި ބަދަލު ލިބޭނެކަން ޔަގީންކުރެވިގެން ދިއުން.\nމިކަންކަން ޙާޞިލުވުމުން ދިވެހިރާއްޖެއިން ބައިވެރިވެފައިވާ ބައިނަލްއަޤްވާމީ މުޢާހަދާތައް ކަމުގައިވާ އަންހެނުންނަށް ކުރާ އެންމެހާ ތަފާތުކުރުންތައް ނައްތާލުމާ ގުޅޭ މުޢާހަދާ ’ސީޑޯ‘، އަދި ބެއިޖިންގ ޕްލެޓްފޯމް ފޮރ އެކްޝަން އަދި އެހެން އިންސާނީ ހައްޤުތަކާ ގުޅުންހުރި މުޢާހަދާތަކުގައި ބާރުއަޅާ އަންހެނުންގެ ޙައްޤުތައް ކަށަވަރުކުރުމަށް މަގުފަހިވެގެންދާނެ. ހަމައެއާއެކު ދެމެހެއްޓެނިވި ތަރައްޤީގެ ލަނޑުދަނޑިތަކުގެ ޓާގެޓްތައް ކާބިޔާބުކަމާއެކު ހާސިލުކުރުމަށް މަގުފަހިވެގެންދާނެ. ޚާއްސަކޮށް އެސް.ޑީ.ޖީ ގޯލް 5. ބައިނަލްއަޤްވާމީ ފެންވަރުގައި ޤައުމުތައް ރޭންކް ކުރުމަށް ބޭނުންކުރާ ޖެންޑަރ އިން-އީކުއަލިޓީ އިންޑެކްސްގައި ވެސް ދިވެހިރާއްޖޭގެ ސްކޯ ރަނގަޅުވެގެންދާނެ. އަދި ޖެންޑަރ އީކުއަލިޓީ އެކްޝަން ޕްލޭންގައިވާ ކަންކަން ތަންފީޒުކުރެވިގެންދިޔުމުން، އެހެން ދާއިރާތައް، މިސާލަކަށް ދަންނަވަނީނަމަ ތަޢުލީމީ، ސިއްޙީ، އިޖުތިމާޢީ ޚިދުމަތްތައް، ކޮމިއުނިޓީ ރެސިލިއެންސް، ނޫ އިޤްތިޞާދު، އަދި ހެޔޮ ވެރިކަމަށް ވެސް ފަހި އަސަރުތަކެއް ކުރާނެ.\nމިސަރުކާރުން މިންތީގެ ހަމަހަމަކަން ޤާއިމުކުރުމަށް ކުރާ މަސައްކަތުން އަންހެނެއްގެ ދިރިއުޅުމަށް އަންނާނެ ބަދަލަކީ ކޮބާތޯ. ގޭތެރޭގެ ކަންކަން ބަލަހައްޓާ އަންހެނެއްގެ ހަޔާތަށް އަންނާނީ ކޮން ބަދަލެއްތޯ. ބަނޑުހައި ހޫނު ކަމުގައި އުޅޭ މީހަކަށް ކާއެއްޗެއް ކޮންމެ ދުވަހަކު ދިނުމުން އޭނާގެ ބަނޑުހައި ހޫނުކަން ފިލާނެ. އެހެން ނަމަވެސް، އޭނާއަށް އަމިއްލައަށް ބާރުވެރިވެ ފައިސާ ހޯދާ އަމިއްލައަށް ކާއެއްޗެތި ހޯދުމުގެ ޤާބިލުކަމެއް ހޯދައެއްނުދެވޭ. މިސަރުކާރުގެ މަޤްޞަދަކީ އަމިއްލައަށް ބަނޑުހައި ހޫނުކަން ފިލުވުމަށް ބާރުވެރިކުރުވުން. އިނގިރޭސިބަހުން ދަންނަވަނީނަމަ ޕްރެކްޓިކަލް ނީޑްސްއިން ސްޓްރެޓިކް ޖެންޑަރ ނީޑްސްއަށް ސިޔާސަތު ފުރޮލާލުން.\nމިގޮތުން، ނުރަސްމީ ދާއިރާގައި ނުވަތަ ހޯމް ބޭސްޑް މަސައްކަތްކުރާ އަންހެނުންގެ މަސައްކަތް ރަސްމީވެ، ރެޖިސްޓަރވެ، ސޭފްޓީ ނެޓްގެ ތެރެއަށް ވާޞިލުވެވޭނެ ގޮތްތައް ފަހިވެގެންދާނެ. އެކްސްޓާރނަލް ޝޮކްސް ނުވަތަ ކާރިސާތަކުގެ ސަބަބުން ހާލުގައި ޖެހޭ ފަރާތްތައް ފަގީރުކަމުގެ އަނދަވަޅުތަކަށް ވެއްޓުނަ ނުދީ ހިފެހެއްޓޭނެ. މީގެ މިސާލަކީ 2021ގައި މި މިނިސްޓްރީންގ ހިންގި އަހުލު ޕްރޮގްރާމް. ކޮވިޑު 19ގެ ސަބަބުން މާލޭގައި ބިކަވި 33 އާއިލާއަކަށް ހިމެނޭ 100 އެތައް ފަރާތެއް މަގުމަތިވިޔަނުދީ އެމީހުންގެ ރަށްރަށަށް އަނބުރާގޮސް ވަޒަންވެރިވެވޭނެ މަގު ފަހިކޮށްދެވުނު.\nކަންކަން ނިންމާ ފެންވަރުގައި ނުވަތަ ގައުމު ހިންގާ (ގަވަރނަންސް) ދާއިރާގައި އަންހެނުން ބަސް ބުނެ އަންހެނުންނާއި ފިރިހެނުންގެ ތަޖުރިބާއާއި ހުނަރު ބަލައިގަނެވޭ. މިގޮތުން ކައުންސިލުތަކުގެ އިންތިހާބުގައި އަންހެނުން އިތުރު ކުރުމުގެ މަޤްޞަދުގައި ވަގުތީ ޚާއްޞަ ފިޔަވަޅުތަކެއް އެޅުމުން މިއަދު ލާމަރުކަޒީކޮށް ގައުމު ހިންގުމުގައި ރަށު ފެންވަރުގައާއި، އަތޮޅު ފެންވަރުގައި އަދި ސިޓީތަކުގައި ކަންކަން ނިންމުމުގައި އަންހެނުންގެ ޙިއްޞާ އިތުރުކުރެވިއްޖެ. ދައުލަތުގެ މުއައްސަސާތަކާއި، ސަރުކާރުން ހިންގާ ކުންފުނިތަކުގައި މިންތީގެ ހަމަހަމަކަމަށް އިސްކަންދީ ވަޒީފާގެ މައިދާނުގައި އަންހެނުން ދެމެހެއްޓުމަށް ފިޔަވަޅުތައް އެޅަންފަށައިފި. ލާމަރުކަޒީ އުސޫލުން ކައުންސިލްތަކާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީތައް ގުޅިގެން އަންހެނުން ބާރުވެރިކުރުމަށް އަދި އެކްޝަން ޕްލޭން ތަންޒީފުކުރުމަށްޓަކައި ފެމެލީ އެންޑް ޗިލްޑްރަން ސަރވިސް ސެންޓަރތައް ހިންގުމާއި ޙަވާލުވެތިއްބެވި ފަރާތަކާއި ފަންނީ މުވައްޒަފުން ވަނީ މި ހިނގާ މާރިޗު މަހު ޓްރެއިނިންގް އޮފް ޓްރެއިނަރޒް (ޓީއޯޓީ) ގޮތުގައި ތަމްރީންކޮށްފައި. މިއާއެކު، މިހާރު އެފަރާތްތަކުން ދަނީ ޖެންޑަރ އީކުއަލިޓީ އެކްޝަންޕްލޭން ރަށުފެންވަރުގައި ތަންފީޒުކުރުމަށްޓަކައި ކަމާގުޅުންހުރި ފަރާތްތަކާއި މަޝްވަރާކޮށް މަސައްކަތްތައް ރާވާ ހިންގަމުން.\nމިއަހަރުގެ ބައިނަލް އަޤްވާމީ އަންހެނުންގެ ދުވަހުގެ ޝިޢާރާއި ބެހޭ ގޮތުން އެއްޗެއް ދަންނަވާލާނަން.\nމި ޝިއާރުން ބާރުއަޅަނީ ދެމެހެއްޓެނިވި މުސްތަޤްބަލެއް ބިނާކުރުމަށްޓަކައި ތިމާވެށި ހިމާޔަތްކުރުމުގެ މަސައްކަތުގައިއާއި މޫސުމީ ބަދަލުތަކުގެ ސަބަބުން ކުރިމަތިވެދާނެ ކާރިސާތަކުން އަންހެނުންނަށް ކުރާނެ އަސަރު ކުޑަކުރުން.\nމިހިނގާ 21ވަނަ ގަރުނުގައި ދުނިޔެއަށް ކުރިމަތިވެފައިވާ އެންމެ ބޮޑު އެއް ގޮންޖެހުމަކީ މޫސުމީ ބަދަލުތަކުގެ ސަބަބުން ކުރިމަތިވާ ކާރިސީ ހިރާސަތުތަކާއި ގުޅިގެން ދިމާވާ ކަންތައްތަކުގައި މަސައްކަތްކުރާއިރު މިންތީގެ ހަމަހަކަން ޤާއިމުކުރުން. މިފަދަ ކާރިސާތަކުގެ ސަބަބުން ތިމާވެއްޓަށާއި، ގުދުރަތީ ނިޒާމުތަކަށް ކުރިމަތިލާންޖެހޭ ނުރައްކާތެރިކަން އިތުރުވޭ. އަދި އިޤްތިސާދަށާއި އިޖުތިމާއީ ތަރައްޤީއަށް އަސަރުކުރޭ. އެންމެ ބޮޑު އަސަރެއް ތަހައްމަލުކުރަންޖެހެނީ ހަވާސާގެ ބޭރުގައި ދިރިއުޅޭ ފަރާތްތަކަށް. ނުވަތަ ނާޒުކު ހާލަތުގައި ދިރިއުޅޭ ފަރާތްތަކަށް. މީގެ ތެރޭގައި އަންހެނުންނަށް ލިބޭ ނިކަމެތިކަން ފާހަގަކުރަން ޖެހޭ. އެއީ ފަޤީރުންގެ ގޮތުގައި އަދި އެހެން މީހުންނަށް ބަރޯސާވެގެން ދިރިއުޅެންޖެހިފައިވާ ބަޔަކީ އަންހެނުން. އެހެންނަމަވެސް، މިގޮންޖެހުންތަކާއިއެކުވެސް މޫސުމީ ބަދަލުތަކާއި ގުޅިގެން ދިމާވާ ކަންކަމުގެ އިއްސަފުގައި އަންހެންނުން، ޚާއްޞަކޮށް ޒުވާން ފުރައިގެ އަންހެނުންގެ ޙިއްޞާ ފާހަގަކޮށްލަންޖެހޭ. މިފަރާތްތަކުން ކުރާ މަސައްކަތްތަކުގައި މޫސުމީ ބަދަލުތަކާއި ގުޅިގެން ބަސްބުނެ، ފެހި އިޤްތިޞާދަކަށް ވަކާލާތުކޮށް އަންހެނުންގެ ޙައްޤުތައް ރައްކާތެރިކުރުމަށް ގޮވާލާ.\nދިވެހިރާއްޖޭގައި މޫސުމީ ކަންކަމާއި ގުޅިގެން ކުރިމަތިވާ ކާރިސާތަކުގައި އަންހެނުންގެ ދައުރު ފުޅާ ކުރުން މުހިންމު. ޚާއްޞަކޮށް އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ އަމަލީ ބައިވެރިވުން އިތުރުކޮށްގެން މޫސުމީ ބަދަލުތަކުގެ ސަބަބުން އަންނަ ކާރިސާތަކާއި ގުޅިގެން އެކުލަވާލާ ސިޔާސަތުތަކާއި ނިންމުންތަކުގައި މިންތީގެ ހަމަހަމަކަން ކަށަވަރުން މުހިންމު.\nމީގެ އިތުރުން، ގެވެށި އަނިޔާ އަދި ވަކި ޖިންސަކަށް ވީތީ ކުރާ އަނިޔާ ލިބޭ ފަރާތްތަކަށް ޚިދުމަތް ފޯރުކޮށްދޭ އިދާރާތަކާއި އަމިއްލަ ޖަމިއްޔާތައް ހިމެނޭ ގޮތަށް ރިފަރަލް މެކޭނިޒަމްއެއް އެކުލަވާލުމުގެ މަސައްކަތްވެސް ޔޫއެންއެފްޕީއޭގެ އެހީތެރިކަމާއެކު އެބަ ކުރެވޭ. މިގޮތުން މިޚިދުމަތްތައް ދެނެގަތުމަށް މެޕިންގ މަސައްކަތްތަކެއް ވަނީ ކުރެވިފައި. މިރިފަރެލް މެކޭނިޒަމުގައި ޑޭޓާ ޝެއަރ ކުރުމުގެ ޕްރޮޓޮކޯލްއާއި މުއައްސަސާތަކުގެ މެދުގައި މަސައްކަތްކުރާނެ އެސް.އޯ.ޕީތައް ހިމެނޭ. އަދި ގެވެށި އަނިޔާއާއި ވަކި ޖިންސަކަށްވީތީ ކުރާ އަނިޔާ ލިބޭ ފަރާތްތަކަށް ބޭނުންވާ ވަގުތީ ރައްކާތެރިކަން ފޯރުކޮށް ދިނުމަށް ވަގުތީ ހިޔާތަކެއް ގާއިމުކޮށް ޚިދުމަތް ދިނުމުގެ މަސައްކަތް އޭޝިޔަން ޑިވެލޮޕްމަންޓް ބޭންކާއި އެކު މިދަނީ ކުރަމުން. އަދި މިއަނިޔާ ތަހައްމަލުކުރާ ފަރާތްތަކުން ރިޕޯޓުކުރަމަށް ބޭނުންކުރާ ހެލްޕްލައިން އިތުރަށް ހަރުދަނާ ކުރުމަށް ވޯލްޑް ބޭންކާއިއެކު މަޝްވަރާކުރެވި މަސައްކަތް ފެށިއްޖެ. ގެވެށި އަނިޔާ ތަހައްމަލު ކުރާ ފަރާތްތަކަށް އެންމެ ބޭނުންވާ އެހީތެރިކަމަކީ ޤާނޫނީ ލަފާ.2ޖަމިއްޔާއާއެކު އެކު މިނިސްޓްރީން އެމްއޯޔޫ އެއްގައި ސޮއިކުރެވި ރެފަރަލް ހެދުމުން ގެވެށި އަނިޔާ ތަހައްމަލު ކުރާ ފަރާތްތަކަށް ޕްރޮބޯނޯކޮށް ލީގަލް އެއިޑް ދެވޭ. އަދި އިތުރު އެހެން ޖަމްޢިއްޔާއަކާއި އެކު ސައިކޯ ސޯޝަލް ސަޕޯޓު އަދި ޕިއަރތެރަޕީ ސެޝަންތައް ކުރިއަށް ގެންދެވޭ. މި ޚިދުމަތަކީ އަދިވެސް ފުޅާކުރަންޖެހޭ ޚިދުމަތެއް. ޚާއްޞަކޮށް އަޅުގަޑުމެންގެ އަތޮޅުތަކުގައި، ރަށްތަކުގައި ގާތުން ލިބެންވާ ޚިދުމަތްތަކެއް.\nއަޅުގަޑުމެން އެންމެން ޤަބޫލުކުރަންޖެހޭ ޙަޤީޤަތަކީ، ތަފާތު އެކި ސަބަބުތަކާއި ހުރެ ޢާއިލީ ގުޅުންތައް ހީނަރުވެ އިޖުތިމާޢީ ގިނަ މައްސަލަތަކެއް ރާއްޖޭގައި ފެންނަމުންދާކަން. މީގެ އަސަރު އެންމެބޮޑަށް ކުރަނީ ކުޑަކުދިންނާއި އަންހެނުންނަށް. ދެމަފިރިންގެ ދެމެދުގައި ހައްލުނުވެ ކުރިފަޅައިގެންދާ ގިނަ މައްސަލަތައް ފެނި، އަޑުއިވި އޭގެ ސަބަބުން ބިރުވެރިކަމާއި، ނާމާންކަމާއި އަދި އެތައް ހިތްދަތި އިޙުސާސުތަކާއިއެކު ރޭދުވާ ހޭދަކުރަމުންދަނީ ކުޑަކުދިން. މި އެކަނި ވެރިކަން ތަހައްމަލު ކުރަމުން، އުމުރުގެ އެންމެ ނާޒުކު ދުވަސްތަކުގައި ދިރިއުޅުމުގެ މިސްރާބު ނޭގި މިފަދަކުދިން ބިކަވެ ކުށުގެ ވެއްޓަށް ހުށަ ހެޅެމުންދާކަމީ މިއަދު ސަރުކާރުން ކަންބޮޑުވާ ކަމެއް. މިކަން ހައްލުކުރުމުގައި ކަމާ ގުޅޭ ދާއިރާތައް އެކުގައި މަސައްކަތްކުރުން މުހިންމު. އަބުރުވެރި ހިތްހަމަޖެހޭ ދިރިއުޅުމެއް ހޯދުމަށް އަޅުގަޑުމެން ކެނޑިނޭޅި މަސައްކަތްކުރަން ޖެހިއްޖެ. ކޮންމެ މަންމައެއްވެސް އަދި ބައްޕައަކުވެސް، ކުދިންދެކެ ލޯބިވާކަން ބުނަމާތޯ، ލޯބިން ފިރުމާލަމާތޯ، އާއިލާގެ ކޮންމެ މެމްބަރަކީވެސް މުހިންމު މެމްބަރުންކަން ދަނެ، އިޙްތިރާމާއި އޯގާތެރިކަމާއެކު މުޢާމަލާތްކުރަމާތޯ. މިމޭރުމުން، ކޮންމެ ދެމަފިރިއެއްވެސް އަމަލުކުރަމާތޯ. މިއީ ކުޑަ، ނަމަވެސް އެކަމެއްގެ ސަބަބުން ބޮޑު ބަދަލެއް ގެނެވިދާނެ ކަމެއް.\nއާއިލީ ގުޅުން ރަގަޅު ކުރެވޭނީ އަންހެނުންގެ ހާލަތު ރަގަޅުވެގެން. ވޭތުވެ ދިޔަ2އަހަރު ތެރޭގައި ލާމަރުކަޒީ އުޞޫލުން އިޖުތިމާޢީ ރައްކާތެރިކަން ފޯރުކޮށްދިނުމާއި މުޖުތަމަޢުގެ ރައްކާތެރިކަމާއި އިޖުތިމާއީ ތަރައްޤީގެ މަސައްކަތުގައި ހިއްސާވާ ހުރިހާ މުއައްސަސާތަކެއް ގުޅިގެން ޔުނިސެފްގެ އެހީތެރިކަމާއެކު ޤާނޫނީ ބާރު ލިބޭގޮތައް އިޖުތިމާއީ ބަދަހި މަދަދުވެރިން (އިބަމަ) ދިވެހިރާއްޖޭގެ ކޮންމެ ރަށެއްގައި ޤާއިމުކުރުމުގެ މަސައްކަތް ވަނީ ފަށާފައި. މިގޮތުން، އެރަށެއްގެ އަންހެނުންގެ ތަރައްޤީއަށް މަސައްކަތްކުރާ ކޮމީޓީ ތައްވެސް ހިއްސާ ވާގޮތަށް ކަންކަން ނިންމާ ފެންވަރުގައި މި ދެންނެވި އިޖުތިމާޢީ ބަދަހި މަދަދުވެރިން މަސައްކަތްކުރާނެ. މިއަދާހަމައަށް5އަތޮޅެއްގެ 34 ރަށެއްގައި 194 އިބަމަ މެމްބަރުން އައްޔަންކޮށް އެފަރާތްތަކަށް ބޭނުންވާ “އިނީޝިއަލް” ތަމްރީނުވަނީ ދެވިފައި. މީހުން ތަމްރީނުކުރެވުނު ރަށްތަކުގައި ނާޒުކު ހާލަތްތަކުގައި ތިބި ފަރާތްތަކުގެ މައުލޫމާތު މިހާރު މިދަނީ އެއްކުރަމުން. މިފަރާތްތައް ހޯދުމުން މިފަރާތްތަކުގެ އިޖުތިމާޢީ ރައްކާތެރިކަން ކަށަވަރުކުރުމަށް ކުރެވޭ މަސައްކަތުން މިރަށްރަށުގައި އެންމެ ނާޒުކު ހާލަތުގައި ތިބި އާއިލާތަކަށް ހެޔޮ ބަދަލެއް ގެނެވޭނެ.\nމިންތީގެ ހަމަހަމަކަން ޤާއިމުކުރަން ބޭނުންނަމަ މަސައްކަތް ފަށަންޖެހޭނީ ފުރަތަމަ އާއިލާގެ ތެރެއިން. އާއިލީ ކަންކަމުގައި ހުރި ތަފާތު ކުރުންތައް ނައްތާލެވިގެން. ވަކި ޖިންސަކަށްވީމާ ވަކިގޮތްތަކެއް ހެދުމުގެ ބަދަލުގައި ނުވަތަ ދުށުމުގެ ބަދަލުގައި ކުދިން ތަރުބިއްޔަތުކުރުމުގައި ކުދިންނަކީ އެކަކު އަނެކަކަށް ގަދަރުކުރާ، މައްސަލަތައް ޖެހުމުން މަޝްވަރާކޮށް ހައްލުކުރާ ބަޔަކަށްވެގެން. އަނިޔާއަށް ފުރުޞަތު ނުދޭ އާއިލީ ވެއްޓެއް ގާއިމުކޮށްގެން. ތަޢްލީމީ މަންހަޖު ތަންފީޒުކުރާއިރު މިންތީގެ ހަމަހަމަ ކަމުގެ ވާހަކަ އަމަލީ ގޮތުން ފެނިގެން. ޔުނިވާރސިޓީތަކުން ނަގައިދޭ ލެކްޗަރުތަކުގެ ތެރޭގައި މިމަޢުލޫތައް ހިމެނި ބަހުސްތައް ކުރެވި މަޝްވަރާތައް ކުރެވިގެން. މިންތީގެ ހަމަހަމަކަން އަމަލީ ގޮތުން ދަސްވެގެން މުޖުތަމަޢަށް ނިކުންނަ ފަރާތްތަކަކީ ޖިންސީ ފުރައްސާރަ ކުރުމާއި ގަނާކުރުން ފަދަ ކަންކަން ހުއްޓަން މަސައްކަތްކުރާނެ ފަރާތްތަކެއް. އެފަރާތްތަކުން އިޙްތިރާމާއި، ކަރާމާތް އިސްކުރާނެ. ލޯތްބާއި އަޅާލުން އިސްކުރާނެ. މުޖުތަމަޢުގައި މިންތީގެ ހަމަހަމަކަމަކީ ގަބޫލުކުރެވޭ އަސާސަކަށް ވެގެންދާނެ.\nމިއަދު މިބޭއްވޭ ރަސްމިއްޔާތުގައި އެހީތެރިވެދެއްވި ހުރިހާ ފަރާތްތަކަށް އަޅުގަޑުގެ ހިތުގެ އަޑިން ޝުކުރު ދަންނަވަން. އަދި އަޅުގަޑުމެންނާއި އެކު އިޖުތިމާޢީ ރައްކާތެރިކަން ކަށަވަރުކުރުމަށާއި މިންތީގެ ހަމަހަމަކަން ގާއިމުކުރުމަށް ކުރާ މަސައްކަތުގައި ބައިވެރިވާ ދައުލަތުގެ ވުޒާރާތަކާއި މުއައްސަސާތަކާއި، އަމިއްލަ ޖަމިއްޔާތަކާއި ކުންފުނިތައް އަދި ބޭރުގެ އެހީދޭ ޖަމާއާތްތަކަށް އިޚްލާސްތެރިކަމާއެކު ޝުކުރު ދަންނަވަން. އަދި މިޖަލްސާ ޝަރަފުވެރިކޮށްދެއްވުމަށް ރައީސުލްޖުމްހޫރިއްޔާއާއި އެމަނިކުފާނުގެ އަނބިކަނބަލުން އަދި ރައީސުލްޖުމްހޫރިއްޔާ ނައިބާއި ދައުލަތުގެ ގިނަ ވަޒީރުން ވަޑައިގެން ދެއްވިކަމަށްޓަކައި އަދިވެސް އެއްފަހަރު އަޅުގަޑުގެ އަމިއްލަ ނަމުގައިއާއި އަޅުގަޑުގެ މިނިސްޓްރީގެ މުވައްޒަފުންގެ ނަމުގައި އިޚްލާސްތެރިކަމާއި އެކު ޝުކުރު ދަންނަވަން. އަޅުގަޑުގެ ދުއާއަކީ މިންތީގެ ހަމަހަމަކަން ޤާއިމުކުރަން މިސަރުކާރުން ކުރާ މަސައްކަތުގައި ﷲ ސުބުޙާނަހޫ ވަތަޢާލާ ބަރަކާތް ލެއްވުން.\nފެމިލީ އެންޑް ޗިލްޑްރަންސް ސަރވިސް ސެންޓަރުގެ މުވައްޒަފުންނަށް ހިންގި ތަމްރީނު ޕްރޮގްރާމް ނިންމާ ބައިވެރިންނަށް ހަނދާނީ ލިޔުންދީފި →\n← 2022 ވަނަ އަހަރުގެ ބައިނަލްއަޤްވާމީ އަންހެނުންގެ ދުވަހުގެ ރަސްމިއްޔާތު ބާއްވައި، ރެހެންދި އެވޯޑް ދީފި


Lanka Gai Baavvaa Mubarathehgai Qaumy Team Vaadhakurany - Vaguthu\nވޯލްޑްކަޕް ކޮލިފައިންގައި ރާއްޖެ އާއި ފިލިޕީންސް ކުޅުނު މެޗުގެތެރެއިން\nމިއަހަރުގެ ފަހުކޮޅު ސްރީލަންކާގައި ބާއްވާ ބައިނަލްއަޤްވާމީ ފުޓުބޯޅަ މުބާރާތެއްގައި ވާދަކުރަން ރާއްޖެއިން ނިންމައިފިއެވެ.\nއަންނަ ނޮވެމްބަރު މަހުގެ ތެރޭފައި ބާއްވާ މި މުބާރާތުގައި ރާއްޖެއާއި ލަންކާގެ އިތުރުން އިތުރު ދެ ގައުމެއް ބައިވެެރިވާނެ އެވެ. ނަމަވެސް އެ ގައުމުތަކެއް އަދި ޔަގީނެއް ނޫނެވެ.\nރާއްޖެ ޓީވީގައި ވާހަކަދައްކަވަމުން އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވީ މި މުބާރާތުގެ ސަބަބުން ގަައުމީ ޓީމަށް ގިނަ ފައިދާތަކެއް ކުރާނެކަމަށް ގަބޫލުކުރެވޭ ކަމަށާއި މިފަދަ ކޮންމެ ފުރުސަތެއްގެ ބޭނުން ހިފަން ވިސްނާނެ ކަމަށެވެ. އަދި މުބާރާތުގައި ވާދަކުރަން ނިންމީ އެ ސަބަބާއި ގުޅިގެން ކަމަށެވެ.\nއަންނަ އަހަރުގެ ފެބްރުއަރީ މަހު އޮންނަ އޭޝިއަން ކަޕްގެ ކޮލިފައިން ގްރޫޕް ސްޓޭޖުގެ މެޗުތައް ކުޅޭނެއެވެ. އޭގެކުރިން މި މުބާރާތް ކުޅޭނަމަ އެއީ ގައުމީ ޓީމަށް ލިބޭނެ ބޮޑު އެޑްވާންޓޭޖެކެވެ.\nރާއްޖެއިން ވަނީ މީގެކުރިންވެސް ލަންކާގައި ބޭއްވި އިންވިޓޭޝަނަލް މުބާރާތެއްގައި ވާދަކޮށްފައެވެ. 2012 ވަނަ އަހަރު ރާއްޖޭގެ 23 އަހަރުންދަށުގެ ޓީމު ވާދަކުރި މަހިންދަރާޖަ ޕަކްސަ އިންވިޓޭޝަނަލް މުބާރާތުގެ ޗެމްޕިއަންކަން ރާއްޖެ ހޯދީ ފައިނަލުގައި ޕާކިސްތާން 2-1 އިން ބަލިކޮށްގެންނެވެ. މީގެއިތުރުން ރާއްޖެއިން ފުރަތަމަ ސާފް ޗެމްޕިއަންޝިޕުގެ ތަށި 2008 ގައި އުފުލާލީވެސް ލަންކާގައެވެ.\nރާއްޖެއިން ވަނީ އޭއެފްސީ އޭޝިއަން ކަޕް ކޮލިފައިންގެ ގްރޫޕް ސްޓޭޖަށް ކޮލިފަައިވެފައެވެ. ޖުމްލަ ހަ ގްރޫޕެއް ހިމެނޭއިރު ރާއްޖެ ކުޅެންޖެހޭ ގްރޫޕް ކަށަވަރުވާނީ ޕްލޭއޮފް ބުރުގެ މެޗުތައް ނިމުމުން ނަގާ ގުރުގައެވެ.


Salman Rasgefaange dhauvathu Gulf Leaderunnah\nސަލްމާން ރަސްގެފާނު ރިޔާޒް ސަމިޓަށް ގަލްފް ލީޑަރުންނަށް ދައުވަތު އަރުވައިފި\nރަސްގެފާން ސަލްމާން ބިން އަބްދުލް އަޒީޒް: ގަލްފް ސަމިޓަށް ވަޑައިގަތުމަށް ގަލްފް ލީޑަރުންނަށް ވަނީ ދައުވަތުއަރުވާފައި\nއަންނަ އަހަރު ޖެނުއަރީ ފަސް ވަނަ ދުވަހު ސައޫދީ އަރަބިއްޔާގެ ރިޔާޒްގައި ބާއްވާ، "ގަލްފް ކޯޕަރޭޝަން ކައުންސިލް" (ޖީސީސީ) 41 ވަނަ ގްރޫޕް ސަމިޓަށް ވަޑައިގަތުމަށް، ސައޫދީ ރަސްގެފާން ސަލްމާން ބިން އަބްދުލް އަޒީޒް، ގަލްފުގެ ލީޑަރުންނަށް ދައުވަތު އަރުވައިފި އެވެ.\nދައުވަތު ފޮނުއްވާފައި ވަނީ ޖީސީސީ ސެކްރެޓްރީ ޖެނެރަލް، ޑރ. ނާއިފް ފަލާހް އަލްހަޖްރާފް މެދުވެރި ކުރައްވަ އެވެ. މި ދައުވަތު އެންމެ ފުރަތަމަ އަރުވާފައި ވަނީ ޔުނައިޓެޑް އަރަބް އެމިރޭޓްސްގެ ރައީސް ޝޭހު ޚަލީފާ ބިން ޒައިދު އަލް ނަހްޔާން އަށާއި ނައިބު ރައީސް ޝޭހު މުހައްމަދު ބިން ރާޝިދު އަލް މަކްތޫމް އަށެވެ.\nޖީސީސީ ސެކްރެޓޭރިއޭޓުން ނެރުނު ބަޔާނެއްގައި ބުނެފައިވާ ގޮތުގައި، ގަލްފް ލީޑަރުން ބައްދަލު ކުރެއްވުމަށް އަހަރީ ސަމިޓެއް އަދި މިފަދަ ދަތި އުނދަގޫ ހާލަތެއްގައި ބޭއްވުން ދޭހަ ކޮށްދެނީ ޖީސީސީގެ ހަރުދަނާކަން ކަމަށެވެ. ގަލްފުގެ ކުރިއެރުމަށާއި ރައްޔިތުންނަށް ޚިދުމަތް ކޮށްދިނުމަށް އަދި ގައުމުތަކުގެ މެދުގައި ގުޅުން ހަރުދަނާކު ރުމަށް ކަމޭހިތާ މިންވަރު ކަމަށެވެ.\n"މިއަދު ދުނިޔެއަށް ޖެހިފައި އޮތް ބަލިމަޑުކަމުގައި މި ކޯޕަރޭޝަންގެ މިސްރާބަކަށް ވާން ޖެހޭނީ ވިޔަފާރިއާ އިގްތިސޯދު ކުރިއަރުވައި މެންބަރު ގައުމުތަކުގެ މެދުގައި ގުޅުން ހަރުދަނާ ކުރުން" ކަމަށް ބަޔާނުގައިވެ އެވެ.\n"މި ވައުދުގައި ޖީސީސީ ދެމި އޮންނާނެ،" ސެކްރެޓޭރިއޭޓްގެ ބަޔާނުގައި އަދި ބުނެފައި ވަނީ "އަމާޒަކީ ގަލްފް ގައުމުތައް ބަދަހިވުމާއި އިޖްތިމާއީ މުއާމަލާތްތަކުގައި މެންބަރު ގައުމުތައް ހަރުދަނާވުން" ކަމަށެވެ.\nގަލްފް ކޯޕަރޭޝަން ކައުންސިލް ގައި ހިމެނޭ ގައުމުތަކަކީ ސައުދީ އަރަބިއްޔާ، ޔުނައިޓެޑް އަރަބަ އެމިރޭޓްސް، ކުވޭތު، ބަހުރޭން، ގަތަރު، އަދި އޮމާން އެވެ.\nސައުދީ އަަރަބިއްޔާ ޔުނައިޓެޑް އަރަބް އެމިރޭޓްސް ގަތަރު + ގަލްފް ސަރަހައްދު ސަލްމާން ރަސްގެފާނު\nއަރަބި ލީގުގެ ވަފުދެއް ބޭރޫތުގައި


SunOnline: Thulhaadhoo ah Haaskan bodu 24 gadi ireh!\nނަޖާހު މަސްއޫދު 03 Jul 2020, 19:09\nފުލުހުންގެ ލޯންޗަށް ބޮޑުފިނޮޅުގައި ތިބި ބިދޭސީން އިއްޔެ އެއްޗެހި އުކާ މަންޒަރު ފެންނަ ވީޑިއޯއެއްގެ ސްކްރީންޝޮޓެއް --\nބ. ތުޅާދު ފަޅު ތެރޭގައި އޮންނަ ހަދަމުންދާ ރިސޯޓެއް ކަމަށްވާ ބޮޑުފިނޮޅުގައި ބިދޭސީންތަކެއް އިހުތިޖާޖުކޮށް، ހަމަނުޖެހުން ހިންގައި، އެ ރަށުގައި ތިބި ދިވެހީން ރަހީނުކޮށްފައިވާ ކަމުގެ މައުލޫމާތު އިއްޔެ މެންދުރުފަހު ރަށުގެ ރައްޔިތުންނާ ހިސާބަށް ފޯރި އެވެ. ރަހީނުކޮށްފައި ތިބި މީހުންގެ ތެރޭގައި ތުޅާދޫ މީހުންވެސް ހިމެނޭ ކަމަށް މައުލޫމާތު ލިބުނެވެ. އެ ހަބަރާއެކު ބަނދަރުމައްޗަށް އެއްވި ރަށުގެ ރައްޔިތުންނަށް ފެނުނީ ބޮޑުފިނޮޅުން ދުން އަރަމުންދިޔަ މަންޒަރެވެ.\nބިދޭސީން ހަމައަކަށް އަޅުވަން ފުލުހުންތަކެއް މެންދުރުފަހު ބޮޑުފިނޮޅަށް ފުރި އެވެ. ރުޅިގަދަވެ، ލޭކެކިފައި ތިބި އެ ބިދޭސީން ފުލުހުންނަށް ރަށަށް އެރިޔަ ނުދިނެވެ. އެ މީހުން އެއްލި އެއްޗަކުން ޖެހި ފުލުހެއްގެ ބޯ ފަޅައިގެން ދިޔަ އެވެ. އަދި އެކަކުގެ އިނގިލި ބިންދައިގެން ދިޔަ އިރު އެހެން މީހުންނަށް އެހެނިހެން އަނިޔާ ލިބުނެވެ. އަނބުރާ ރަށަށް ދާން ޖެހުނީ އެއްވެސް ކަމެއް ހާސިލު ނުވެ ހުސްއަތާ އެވެ.\nމިކަންތައްގަނޑު ހޫނުވިއިރު ތުޅާދޫ ބަނދަރުމައްޗަށް ކުދި ބޮޑު ގިނަ ބަޔަކު އެއްވެ ތިއްބެވެ. ބަ އެއް މީހުން ދުރުމި އަޅައިގެން ބޮޑުފިނޮޅާ ދިމާލަށް ބަލަމުން ދިޔަ އެވެ. ހަވީރުކޮޅު ރަށުގެ ފާލަމުގައި ތޫނު ހަތިޔާރާއެކު ބިދޭސީން ތިބި މަންޒަރުވެސް އެ މީހުންނަށް ފެނުނެވެ.\nތުޅާދޫ ބަނދަރު މަތީގައި ރަށުގެ ބައެއް ރައްޔިތުން އެއްވެފައި: އިއްޔެ ވެގެން ދިޔައީ ރަށުގެ ރައްޔިތުންނަށް ހާސްކަން ބޮޑު ދުވަހަކަށް -- ފޮޓޯ/ އަބްދުﷲ ހުސެއިން\nފެންނަމުން ދިޔަ މަންޒަރުތަކާއި ލިބެމުން ދިޔަ މައުލޫމާތުގެ ސަބަބުން ރަށުގެ ރައްޔިތުންގެ ހާސްކަން ދިޔައީ ބޮޑުވަމުންނެވެ.\nތުޅާދޫގައި ދިރިއުޅޭ ކުރީގެ ނޫސްވެރިއެއް ކަމަށްވާ އަބްދުﷲ ހުސެއިން (ބަނީ) ބުނީ، ފުލުހުންނަށް ހަމަލާދިންކަން އެނގުމުން ކޮންމެވެސް ވަރަކަށް ބިރުވެރިކަމާއި ހާސްކަން އުފެދުނު ކަމަށެވެ. އަދި ތަންތަނުގައި ރޯކުރުމުން ބޮޑުފިނޮޅުން އެރި ދުންތައް ފެނިފައިވެސް ހާސްކަން އުފެދުނު ކަމަށެވެ.\n"މި ރަށު މީހުން ހާސްވާނެތާ. މި ރަށު މީހުންގެ ފިރިންނާއި، ބައްޕައިންނާއި، އެ ރަށުގައި ތިބީދޯ. ވަރަށް ހާސްވާނެތާ،" އޭނާ ބުންޏެވެ.\nމައްސަލަ އަމިއްލައަށް ހައްލު ކުރާނަމޭ ހިތައި، ރަށުގެ ބައެއް ރައްޔިތުން ދޯންޏެއްގައި ހަވީރުކޮޅު ބޮޑުފިނޮޅަށް ފުރި އެވެ. އެ މީހުން ދިޔައީ ދަގަނޑުބުރި ފަދަ އެއްޗެހި ހިފައިގެންނެވެ. ނަމަވެސް، އެ މީހުން ބޮޑުފިނޮޅަކަށް ނާރަ އެވެ. ފަޅު ތެރޭގައި ނަގިލި ލައިގެން ތިބެފައި ރޭގަނޑު އަނބުރާ ރަށަށް އައީ އެވެ.\nއިއްޔެ ހަވީރު ތުޅާދޫއިން ބޮޑުފިނޮޅަށް ރަށުގެ ރައްޔިތުންތަކެއް ފުރަނީ: އެ މީހުންވެސް ރަށަށް ނާރާ --\nބޮޑުފިނޮޅުގައި ރަހީނުކޮށްފައި ތިބީ 13 މީހުންނެވެ. އޭގެ ތެރެއިން އެކަކު ސަލާމަތްވީ މޫދަށް ފުންމާލައިގެންނެވެ. އޭނާގެ ފަހަތުން މޫދަށް އެރިގެން ބިދޭސީން ދިޔަ ކަމަށް މައުލޫމާތު ލިބުނެވެ. އެކަމަކު، ފުލުހުން ވަނީ އޭނާ މޫދުން ނަގައި ސަލާމަތްކޮށްފަ އެވެ.\nމައްސަލަ ހައްލު ކުރަން ދެން ގެނައީ ކައިރި ރަށްތަކުގެ ފުލުހުންނެވެ. އޭރު އިރު އޮއްސި ބޮޑުވެ އަށެއް ޖަހަނީ އެވެ. ރަށްތަކުން ގެނައި 50 ހަކަށް ފުލުހުން ތުޅާދޫ ބަނދަރުމައްޗަށް އެއްވެ، ވެސްޓާއި ޝީލްޑު ފަދަ ސަލާމަތީ އާލާތްތައް ތައްޔާރު ކުރަމުން ދިޔަ އެވެ. އޭރުވެސް ހާސްކަންބޮޑުވެފައި ތިބި ތުޅާދޫގެ ބައެއް އާންމުން ބަނދަރުމަތީގައި ބަލަން ތިއްބެވެ.\n"އެންމެން ބަނދަރު ދޮށަށް އައިސް ތިބީ، ބަނދަރުދޮށުންތާ ހަބަރުތައް ލިބޭނީ. ގޭގައި ތިއްބަކަސް ނުލިބޭނެއެއްނުން. ފުލުހުންވެސް ތިބީ ބަނދަރުމަތީގައިތާ،" ބަނީ ކިޔައިދިނެވެ.\nރަށްތަކުން އެއްކުރި ފުލުހުން ދޯންޏެއްގައި ބޮޑުފިނޮޅަށް ފުރީ ގާތްގަނޑަކަށް ރޭ 9:30 އެހާއިރު އެވެ. އެ މީހުންނަކަށްވެސް އެ ރަށާ ކައިރި ކުރެވޭ ގޮތެއް ނުވި އެވެ. ބިދޭސީން ދޯންޏަށް އުކަމުން ދިޔަ އެއްޗެހީގެ ސަބަބުން ފުލުހުންނަށް އެ ރަށަށް އެރޭގޮތް ނުވެ އަނބުރާ ރަށަށް ދިޔައީ އެވެ.\nއެ މީހުން ދިޔަ ދޯންޏަށް ބޮޑެތި ގެއްލުންތަކެއް ލިބުނެވެ. ދޯންޏަށް އުކި ބޮޑެތި ގާބުރިތަކާއި، ދަގަނޑުބުރިތަކާއި، އެ ތަކެތިން ޖެހި ދޯންޏަށް ލިބުނު ގެއްލުމުގެ ފޮޓޯތަށް ސޯޝަލް މީޑިއާގައި ދައުރުވެސްވި އެވެ.\nރަށަށް ނޭރުމުން، ޝީލްޑުތަކާ އެކީ ދިޔަ ފުލުހުންގެ "ފައުޖު" އަނބުރާ ތުޅާދޫއަށް ގޮސް ތިބީ މާލެއިން އިތުރު ފުލުހުން އަންނަންދެން މަޑު ކުރާށެވެ.\nޖުލައި 2، 2020: ބ. ބޮޑުފިނޮޅުގައި ހިނގި ހަމަ ނުޖެހުން: މުޒާހަރާ ކުރި ބިދޭސީން ވަނީ ދިވެހިންގެ ބަޔަކު ރަހީނުކޮށް، އެ ރަށުގައި ހުރި މުދަލަށް ބޮޑެތި ގެއްލުން ދީފައި -- ފޮޓޯ: ސޯޝަލް މީޑިއާ\nރަށުގެ ބައެއް ރައްޔިތުންނަށް ސޯޝަލް މީޑިއާގައި ފަތުރަމުން ދިޔަ އެކި ހަބަރުތައް ފެނި އިތުރު ހާސްކަމެއް ލިބިގެންދިޔަ އެވެ. ރަހީނުކޮށްފައި ތިބި ބައެއް މީހުންގެ އިނގިލި ބުރި ކުރި ކަމަށް ބުނެވެސް ބައެއް މީހުން ސޯޝަލް މީޑިއާގައި ސައްހަ ނޫން ހަބަރު ފަތުރާފައިވެ އެވެ.\n"ދެން ދޭތެރެ ދޭތެރެއިން ނުބައި ހަބަރުތަކާއި އެއްޗެހި ފެތުރޭ މީހުންގެ އިނގިލިތަކާ އެއްޗެހި ބުރިކޮށްފިއޭ ކިޔާފައި،" ހާސްކަން އުފެދުނު ސަބަބުތައް ކިޔައިދެމުން ބަނީ ބުންޏެވެ.\nއެފަދަ ހަބަރުތައް ފެތުރުނުއިރު، ރަހީނުކޮށްފައި ތިބި މީހުންނަށް ނުގުޅުމަކީވެސް އޭނާ ފާހަގަ ކުރި ގޮތުގައި ހާސްކަން ބޮޑުވި ސަބަބެކެވެ.\n"އެންމެ ބޮޑު މައްސަލައަކަށް ދިމާވީ، ފޯނުތަކާ ކޮމިއުނިކޭޝަންގެ އެއްވެސް ކަމެއް ނުހިނގާ،" ބަނީ ކިޔައިދިނެވެ.\nޖުލައި 2، 2020: ބ. ބޮޑުފިނޮޅުގައި ހިނގި ހަމަ ނުޖެހުން ކޮންޓްރޯލު ކުރަން މާލެއިން ތުޅާދޫއަށް ދިޔަ ފުލުހުން -- ފޮޓޯ: ފުލުހުން\nމާލެއިން ފުރި ފުލުހުންނާއި ސިފައިންގެ ޓީމުތަކަށް ތުޅާދޫއާ ހިސާބަށް ދެވުނީ ދަންވަރު ތިނެއް ޖަހައި ބޮޑުވި ފަހުންނެވެ. ފުލުހުންގެ ޓީމުގައި ޕަބްލިކް އޯޑާ ރެސްޕޮންސް ޓީމަކާއި، ފުލުހުންގެ އިސް ދެ އޮފިސަރުންނާއި ތަހުގީގު ޓީމެއްވެސް ހިމެނެ އެވެ. ބަންގްލަދޭޝް ހައިކޮމިޝަންގެ ދެ އޮފިޝަލުންވެސް ވަޑައިގަތެވެ. އޭރު ބަނދަރުމަތީގައި ތިބި ބައެއް މީހުން ނިދަން ގޮސްފި އެވެ. ނަމަވެސް ބައެއް މީހުން މަޑުކޮށްގެން ތިއްބެވެ.\nސިފައިންނާއި ފުލުހުން ފަތިހު ބޮޑުފިނޮޅަށް ގޮސް ބަންގްލަދޭޝް އެމްބަސީގެ މީހުންނާއެކު، ބިދޭސީންނާ މަޝްވަރާކޮށްގެން މައްސަލަ ހަމައަކަށް އެޅުވީ އެވެ. އެއްވެސް ވަރަކަށް ބާރުގެ ބޭނުން ނުކޮށް، ރަށުގައި ތިބި 12 ދިވެހީން ސަލާމަތް ކުރީ އެވެ. ތުޅާދޫގައި ހޭލާ ތިބި މީހުންނަށް ހަމަޖެހުމެއް ލިބުނީ އެ ހަބަރު ލިބުމުންނެވެ.\n"ގާތްގަނޑަކަށް ފަތިހު ކިރިޔާވެސް ހަމަޖެހުމެއް ލިބުނީ މީހުންނަށް، [ބިދޭސީން] އަމާން ދިނީމަ. އެހާ ހިސާބުން އެނގުނީ ހީކުރި ވަރަށް ވުރެ މާ ބޮޑު ވަރެއް ނުވެއޭ. [ރަހީނުކޮށްފައި ތިބި] މީހުންތައް ތިބީ ކުޑަކޮށް ބަންދުކޮށްފައި އެކަމަކު،" ބަނީ ކިޔައިދިނެވެ.\nތުޅާދޫއިން ވާހަކަ ދެއްކި އެހެން މީހަކު ބުނީ، ރަށުގެ އާންމު ރައްޔިތުން އެހާ ބޮޑަށް ބިރުވެރިކަމަށް ނުދާ ކަމަށެވެ. ބޮޑަށް ހާސްވީ ރަހީނު ކުރި މީހުންގެ އާއިލާގެ މީހުން ކަމަށް އޭނާ ބުންޏެވެ. އަދި އެ މީހުންގެ އާއިލާ އާއި ރަހުމަތްތެރިންގެ ރުޅިވެރިކަންވެސް ހުރި ކަމަށް އޭނާ ކިޔައިދިނެވެ.\nތުޅާދޫ ކައުންސިލުގެ ރައީސް އަހުމަދު ރަޝީދު ވިދާޅުވީ، ރެއަކީ ރަށުގެ ރައްޔިތުން ވަރަށް ބޮޑަށް ހާސްވި ރެއެއް ކަމަށެވެ. ނަމަވެސް، މިހާރު ރަށް އާންމު ހާލަތަށް އައިސްފައިވާ ކަމަށް އޭނާ ބުންޏެވެ.\n"ރޭ ތަންކޮޅޮއް ކަންބޮޑުވުން ހުރި. އެއީ ތުޅާދޫގެ ބައެއް އެ ރަށުގައި ތާށިވެފައި ތިބުމާ އެއްކޮށް، ރަހީނުކޮށްފައި ތިބީމަ، އެ މީހުންނަށް ވެދާނެ ކަމަކާ މެދު ކަންބޮޑުވުންވެފައި ވަރަށް ގިނަ ރައްޔިތުން ތިބި ވަރަށް ގިނަ އިރު ނުނިދާ،" އަހުމަދު ރަޝީދު ވިދާޅުވި އެވެ.\nބަންގްލަދޭޝް ހައިކޮމިޝަންގެ އޮފިޝަލުންގެ އެހީތެރިކަމާއެކު އެރަށުގައި ތިބި ބިދޭސީ މަސައްކަތްތެރިންނާ މުއާމަލާތްކޮށް، ހަމަނުޖެހުމުގައި ޝާމިލުވާ ބިދޭސީން ދެނެގަނެފައިވާ ކަމަށް ފުލުހުން މިއަދު ބުނެފައިވެ އެވެ. އަދި 19 ބިދޭސީއަކު ހައްޔަރުކޮށްފައިވެ އެވެ. އެ މައްސަަލަ ތަހުގީގު ކުރަމުން ދަނީ ސީރިއަސް އެންޑް އޯގަނައިޒްޑް ކްރައިމް ޑިޕާޓްމެންޓް އާއި ހިއުމަން ޓްރެފިކް ޑިޕާޓްމެންޓް ގުޅިގެން ކަމަށް ފުލުހުން ބުނެފައިވެ އެވެ.\nއެނގިފައިވާ ގޮތުގައި ބޮޑުފިނޮޅުގެ މުވައްޒަފުން ހަމަނުޖެހުން ހިންގީ އެ މީހުންނަށް މުސާރަ ނުދީ ގިނަ މަސްތަކެއް ދިޔުމުންނެވެ. އެ މީހުން ވަނީ މި އަހަރުގެ މެއި މަހުން ފެށިގެން އިހުތިޖާޖު ކުރަން ކުރަން ފަށާފަ އެވެ. އެފަދަ މުޒާހަރާއެއްގެ ވީޑިއޯއެއްވެސް ދަނީ ސޯޝަލް މީޑިއާގައި ދައުރުވަމުންނެވެ. އެ ބިދޭސީން ނިސްބަތްވާ ކުންފުނި ރިޒް ކޮންސްޓްރަކްޝަންގެ އެމްޑީ މިލަންދޫ ދާއިރާގެ މެމްބަރު އަލީ ރިޒާ "ސަން"އަށް ވިދާޅުވީ، އެ މީހުންނަށް މުސާރަ ނުދީ ހަތަރު މަސް ވެދާނެ ކަމަށެވެ.


އެސް.ޓީ.އޯ ލ. ފޮނަދޫ ފިހާރައިގެ ވިޔަފާރިއަށް ގެންދެވޭ މުދާ ބޯޓުން ބާލައިގެން އެސްޓީއޯ ލ. ފޮނަދޫ ފިހާރައިގެ ގުދަނުގައި ނުވަތަ ފިހާރައިން ދައްކާ ތަނެއްގައި، 01 އަހަރު ދުވަހުގެ މުއްދަތަށް، ގުދަން ކުރުމުގެ މަސައްކަތް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nއެސް.ޓީ.އޯ ލ. ފޮނަދޫ ފިހާރައިގެ ވިޔަފާރިއަށް ގެންދެވޭ މުދާ ބޯޓުން ބާލައިގެން އެސްޓީއޯ ލ. ފޮނަދޫ ފިހާރައިގެ ގުދަނުގައި ނުވަތަ ފިހާރައިން ދައްކާ ތަނެއްގައި، 01 އަހަރު ދުވަހުގެ މުއްދަތަށް، ގުދަން ކުރުމުގެ މަސައްކަތް ކޮށްދޭނެ ފަރާތެއް ހޯދުމަށް ކުރެވުނު އިއުލާން ނަންބަރ (60-PRE/CON/2020/160) އަށް އެކަށިގެންވާ އިޖާބައެއް ލިބިފައި ނުވާތީ އެއިއުލާން ބާތިލްކޮށް އަލުން އިއުލާން ކުރަމެވެ. ވީމާ، މިބާވަތުގެ މަސައްކަތްކުރުމުގެ ފަންނީ އަދި ޢަމަލީ ތަޖުރިބާ ހުރި ފަރާތްތަކަށް ފުރުޞަތު ހުޅުވާލަމެވެ.\nމަސައްކަތުގެ ވެރިފަރާތް: ސްޓޭޓް ޓްރޭޑިންގ އޯގަނައިޒޭޝަން ޕލކ.\nރަޖިސްޓަރީ ކުރުން: ރަޖިސްޓަރީ ކުރައްވަން ބޭނުންފުޅުވެލައްވާ ބޭފުޅުން 2020 ނޮވެމްބަރ 08 ވަނަ ދުވަހު 1100 ގެ ކުރިން އެސް.ޓީ.އޯ ލ. ފޮނަދޫ ފިހާރައަށް ދުރުވެ ރަޖިސްޓަރީ ކުރައްވަންވާނެއެވެ.\nބީލަންކަރުދާސް ދޫކުރުން: ރަޖިސްޓަރީ ކުރައްވާފައިވާ ފަރާތްތަކަށް ބީލަންކަރުދާސް ދޫކުރާނީ 2020 ނޮވެމްބަރ 08 ވަނަ ދުވަސް ނިމުމުގެ ކުރިން އީމެއިލުންނެވެ.\nމައުލޫމާތު ދިނުން: ރަޖިސްޓަރީ ކުރައްވާފައިވާ ފަރާތްތަކަށް 2020 ނޮވެމްބަރ 08 ވަނަ ދުވަހު 1100 ގައި މަޢުލޫމާތު ދިނުމުގެ ބައްދަލުވުމެއް އެސް.ޓީ.އޯ ލ. ފޮނަދޫ ފިހާރައިގައި އޮންނާނެއެވެ.\nސުވާލާއި ޖަވާބު: ރަޖިސްޓަރީ ކުރެއްވުމަށްފަހު ހުށަހަޅުއްވަން ބޭނުންފުޅުވެލައްވާ ސުވާލުތައް 2020 ނޮވެމްބަރ 09 ދުވަހުގެ 1200 ގެ ކުރިން އީމެއިލް މެދުވެރިކޮށް ފޮނުވަންވާނެއެވެ. އަދި 2020 ނޮވެމްބަރ 10 ވާ ދުވަސް ނިމުމުގެ ކުރިން ޖަވާބުދާރީ ވެވޭނެއެވެ.\nބީލަންކަރުދާސް: ބީލަންކަރުދާސް ހުޅުވުން އޮންނާނީ 2020 ނޮވެމްބަރ 17 ވާ ދުވަހު 1100 ގައި އެސް.ޓީ.އޯ ލ. ފޮނަދޫ ފިހާރައިގައެވެ.\nސުންގަޑި: 08 ނޮވެންބަރު 2020 1100


vnews - Taxi thakuge adhdhu madhuvumun ithuru ulhandhu thakah taxi kuran huddha dhenee\nޓެކްސީގެ އަދަދު މަދުވުމާ ގުޅިގެން އިތުރު އުޅަނދުތަކަށް ޓެކްސީ ކުރަން ހުއްދަ ދެނީ\nާޅޭގައި ދަތުރުފަތުރު ކުރުމަށް ބޭނުން ކުރާ ޓެކްސީއެއް-- ވީފައިލް ފޮޓޯ\nމާލޭގައި ދަތުރުފަތުރުކުރުމުގެ ހިދުމަތް ދެމުން އަންނަ ޓެކްސީތަކުގެ އަދަދު މަދުވުމުން އާންމުންނަށް އެކަށީގެންވާ ގޮތެއްގައި ހިދުމަތް ނުދެވޭތީ އެއްގަމު ދަތުރުފަތުރުގެ ގާނޫނާ އަދި ގާނޫނުގެ ދަށުން ހަދާފައިވާ ގަވާއިދުތަކުގައިވާ ޝަރުތުތައް ހަމަވާ އުޅަނދުތަކަށް ޓެކްސީ ކުރުމުގެ ހުއްދަ ދިނުމަށް ނިންމާ އެކަމަށް ކުރިމަތިލުމަށް ފުރުސަތު ހުޅުވަލާފި އެވެ.\nޓްރާންސްޕޯޓު އޮތޯރިޓީން ބުނީ މިހާރުވެސް ހިދުމަތް ދެމުން އަންނަ ޓެކްސީތަކުގައިވާ ގޮތަށް، ދެކުލައަކުން ދިއްލޭ ގޮތަށް އިނގިރޭސި އަކުރުން "ޓެކްސީ" ލިޔެފައިވާ ބޯޑެއް އެ އުޅަނދުތަކުގައި ހުންނަންވާނެ ކަމަށެވެ. އަދި ޓެކްސީ ކުރާ އުޅަނދުގެ އެތެރެއާއި ބޭރު އެއްގަމު އުޅަނދު ރޯޑްވާދިނަސް ހެދުމުގެ ގަވާއިދުގެ މިންގަނޑުތަކަށް ފެތެންޖެހޭނެ ކަމަށްވެސް އެ އޮތޯރިޓީން ބުނެ އެވެ.\nމީގެ އިތުރަށް އެ އުޅަނދުތަކުގައި އެއާ ކޮންޑިޝަން ހުރުމާއެކު އުފެއްދި ތާރީހުން ފެށިގެން 10 އަހަރު ނުވާ ހަތަރު ދޮރުފަތްލީ ޖާގައިގެ ގޮތުން ތަނަވަސް ޑިކީއެއް ހުރި އުޅަނދަކަށް ވެސް ވާންޖެހޭނެ ކަމަށް ބުނެފައިވެ އެވެ.\nމި ހިދުމަތް ބޭނުންވާ ފަރާތްތަކުން ޓެކްސީ ލައިސަންސް ދޫކުރަން ހަމަޖައްސާފައިވާ ފޯމާއެކު އުޅަނދުގެ ވެރިފަރާތުގެ އައިޑީ ކޮޕީ އާއި ރަޖިސްޓަރީ ކުރާ ޓެކްސީ ސެންޓަރުގެ ލިޔުން ގެންނަން ޖެހެ އެވެ. އަދި އުޅަނދުގެ ރަޖިސްޓަރީގެ އަސްލާއި އަހަރީ ފީ ދެއްކި ކަމުގެ ސްލިޕާއި އިންޝުއަރެންސް ކުރިކަމުގެ ލިޔުންވެސް ހުށަހަޅަން ޖެހެ އެވެ. މީގެ އިތުރުން ރެވެނިޔު ސްޓޭމްޕަކާއި ޓެކްސީގެ ލައިސަންސްގެ ފީއަށް 50،000 ރުފިޔާ ހުށަހެޅަންވެސް ޖެހެ އެވެ.\nޓެކްސީ ހުއްދައަށް އެދުމުގެ މުއްދަތު މިމަހުގެ 26 ވަނަ ދުވަހުގެ ނިޔަލަށް ހަމަވާނެ ކަމަށްވެސް ޓްރާންސްޕޯޓް އޮތޯރިޓީން ވަނީ ބުނެފަ އެވެ.


Ozil ge kaiveni party gai Turkey ge raees Erdogan baiverive vadaigenfi – adduLIVE\nއޮޒިލްގެ ކައިވެނީގައި އުރުދުޣާން ބައިވެރިވެވަޑައިގެންފި\nJun 09, 2019, 15:23 އަހުމަދު ނަސޫހް\nއާސެނަލް އަދި ޖަރުމަނުވިލާތުގެ މަޝްހޫރު ފުޓުބޯޅަ ކުޅުންތެރިޔާ، މިސޫޓް އޮޒިލްގެ ކައިވެނި ހަފްލާގައި ތުރުކީގެ ރައީސް ރަޖީބް ތައްޔިބް އުރުދުޣާންގެ ދެކަނބަލުން ބައިވެރިވެވަޑައިގެންފިއެވެ.\nއޮޒިލް ކައިވެނި ކޮށްފައިވަނީ ކުރީގެ ތުރުކީގެ ރީތީގެ ރާނީ، އަމިން ގުލްސްއާއެވެ. ދެމީހުންގެ ކައިވެނީގެ ހަފްލާވެސް ބާއްވާފައިވަނީ ތުރުކީގެ ބޮސްފޮރަސްގައެވެ. އުރުދުޣާން ވަނީ އޮޒިލްގެ ކައިވެނި ހަފްލާގައި ބައިވެރިވެވަޑައިގެން ވާހަކަވެސް ދައްކަވާފައެވެ.\nމީގެ ކުރިން އޮޒިލް، އުރުދުޣާންއާ ބައްދަލުކޮށް ފޮޓޯއެއް ނެގުމުން ވަރަށް ގިނަ މީހުންގެ ފާޑުކިޔުންތައް ވަނީ އަމާޒުވެފައެވެ. އޮޒިލް ވަނީ ފާޑުކިޔުންތަކުގެ ސަބަބުން ޖަރުމަނު ގައުމީ ޓީމަށް ކުޅުން ވެސް ހުއްޓާލާފައެވެ.\nޖަރުމަނުވިލާތަށް ގައުމިއްޔަތު ބަދަލުކޮށްގެން ހުރި އޮޒިލްއަކީ އޭނާގެ މަންމަ ފަރާތުން ތުރުކީ ރައްޔިތެކެވެ. ނަމަވެސް އޮޒިލް ކުޑައިރު ޖަރުމަނަށް ބަދަލުވެ، ދިރިއުޅުމުގެ ބޮޑުބައި ހޭދަކުރީ ޖަރުމަނުގައި ކަމަށް މީޑިޔާ ރިޕޯޓްތައް ބުނެއެވެ.


Raajjeygai aa variant eh ulhumuge furusathu bodu: Dr. Mohamed Ali - One Online\n03 މެއި 2021، މާލެ، އެޗްއީއޯސީގައި ބާއްވާ ނޫސްވެރިންގެ ބައްދަލުވުމުގައި ޑރ. މުހައްމަދު އަލީ -- ފޮޓޯ/ އެޗްއީއޯސީ\nރާއްޖޭގައި އާ ވޭރިއަންޓެއް އުޅުމުގެ ފުރުސަތު ބޮޑު: ޑރ. މުހައްމަދު އަލީ\nރާއްޖޭގައި ކޮވިޑުގެ އާ ވޭރިއަންޓެއް އުޅުމުގެ ފުރުސަތު ބޮޑު ކަމަށް އައިޖީއެމްއެޗުގެ ޑޮކްޓަރު އަދި މޯލްޑިވިއަން މެޑިކަލް އެސޯސިއޭޝަންގެ ނައިބު ރައީސް ޑރ. މުހައްމަދު އަލީ ވިދާޅުވެއްޖެއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ)ގައި މިރޭ ބޭއްވި ނޫސްވެރިންގެ ބައްދަލުވުމުގައި އިންޑިއާގެ މިހާރުގެ ހާލަތަށް ރިއާޔަތްކުރައްވައި ޑރ. މުހައްމަދު އަލީ ވިދާޅުވީ، އެގައުމުން އާ ވޭރިއަންޓެއް މިދިޔަ އަހަރުގެ ފަހުކޮޅުގައި ފެނިފައިވާ ކަމަށާއި ނަމަވެސް ވޭރިއަންޓް ފެތުރެން ފަށާފައި މިވަނީ ވޭރިއަންޓް ފެނުނުތާ ދުވަސްތަކެއް ފަހުން ކަމަށެވެ. އެކަމުގެ ސަބަބެއް ކަމުގައި ބޮޑެތި އެއްވުންތަކާއި ހަފުލާތައް ބޭއްވުން ފާހަގަކުރެއްވިއެވެ.\nރާއްޖޭގައި މިހާރު ރެކޯޑް އަދަކަަކަށް މީހުންނަށް ބަލި ޖެހެމުންދާ އިރު، ރާއްޖޭގައިވެސް އާ ވޭރިއަންޓެއް އުޅުމުގެ ފުރުސަތު ބޮޑު ކަމަށް ޑރ. މުހައްމަދު އަލީ ވިދާޅުވިއެވެ.\n"ރާއްޖޭގައިވެސް އާ ވޭރިއެންޓެއް އުޅުމުގެ ފުރުސަތު ވަރަށް ބޮޑު،" ޑރ. މުހައްމަދު އަލީ ވިދާޅުވިއެވެ.\nރާއްޖެއަކީ ގިނަ އަދަދަކަށް ފަތުރުވެރިން އަންނަ ގައުމެކެވެ. އަދި ރާއްޖެއަކީ މުޅި ދުނިޔެއަށް ހުޅުވާލެވިފައިވާ ގައުމެއް ކަމުން ރާއްޖެއަށް އާ ވޭރިއަންޓެއް އައުމުގެ ފުރުސަތު ބޮޑު ކަމަށް މީގެ ކުރިންވެސް ޑޮކްޓަރުން ވިދާޅުވެފައިވެއެވެ.\nރާއްޖެއިން މީގެ ކުރިންވެސް ވަނީ ކޮވިޑުގެ ވޭރިއަންޓެއް ފެނިފައެވެ. އެއީ އިނގިރޭސިވިލާތުން ފެނުނު ވޭރިއަންޓެވެ.\nކޮވިޑް 19ގެ އާ ވޭރިއަންޓް އުފެދެނީ ވައިރަސް މިއުޓޭޓްވެ ނުވަތަ ވައިރަހުގެ އަސްލަށް ބަދަލު އައިސް އޭގެ ސަބަބުން ވައިރަސް މަސައްކަތްކުރާ ނިސްބަތަށް ބަދަލު އައިސްގެންނެވެ. އާ ވޭރިއަންޓް އުފެދުމުގައި މިއުޓޭޓް ވުމުގެ ސަބަބުން ބައެއްފަހަރު ވައިރަސްގެ ބާރު ދަށް ވެދާނެއެވެ. އަދި ބައެއް ފަހަރު ވޭރިއަންޓްގެ ސަބަބުން ވައިރަހުގެ ބާރު ގަދަވެ ފެތުރޭ ނިސްބަތް ހަލުވިވެސް ވެދާނެއެވެ.